ישיבת מליאה, כנסת 23, פרוטוקול מספר 28, 2020-05-17 00:00

איתן גינזבורג: חברי הכנסת, אני מתכבד לפתוח את ישיבת הכנסת.

איתן גינזבורג: היום יום ראשון, כ"ג באייר התש"ף, 17 במאי 2020.

איתן גינזבורג: הודעה למזכירת הכנסת.

ירדנה מלר-הורוביץ: חברי הכנסת מתבקשים לקום לכניסת הנשיא.

ירדנה מלר-הורוביץ: כבוד הנשיא! (חברי הכנסת מקדמים בקימה את פני נשיא המדינה.

ירדנה מלר-הורוביץ: ) נא לשבת.

איתן גינזבורג: הודעה למזכירת הכנסת.

איתן גינזבורג: בבקשה.

ירדנה מלר-הורוביץ: ברשות יושב-ראש הישיבה, הינני מתכבדת להודיעכם, כי הונח היום על שולחן הכנסת – הסכם קואליציוני לכינון ממשלת חירום ואחדות לאומית בין סיעת הליכוד לסיעת הבית היהודי, שנערך ונחתם ביום י"ט באייר התש"ף, 13 במאי 2020, ונתקבל ביום שישי, כ"א באייר התש"ף, 15 במאי 2020, בשעה 14:30, והועבר לידיעת חברי הכנסת באותו היום.

ירדנה מלר-הורוביץ: כמו כן, אני מתכבדת להודיעכם כי קיבלתי ביום שישי, כ"א באייר התש"ף, 15 במאי 2020, בשעה 15:00, מכתב התפטרות מחבר הכנסת בנימין גנץ, יושב-ראש הכנסת, שמודיע על התפטרותו מכהונת יושב-ראש הכנסת, וזו לשונו: "לכבוד חברי הכנסת, שלום רב.

ירדנה מלר-הורוביץ: הנדון: התפטרות מכהונת יושב-ראש הכנסת.

ירדנה מלר-הורוביץ: בהתאם להוראות סעיף 5(א)(1) לתקנון הכנסת, הריני להודיעכם כי החלטתי להתפטר מכהונתי כיושב-ראש הכנסת.

ירדנה מלר-הורוביץ: בכבוד רב, חבר הכנסת בנימין גנץ".

ירדנה מלר-הורוביץ: כמו כן, הונחו היום על שולחן הכנסת, בהתאם לסעיף 73(א) לתקנון הכנסת, תקנות שעת חירום (נגיף הקורונה החדש – הגבלת פעילות), (תיקון מס' 13), התש"ף

ירדנה מלר-הורוביץ: –2020 – החלטה מס' 5070.

ירדנה מלר-הורוביץ: תודה.

איתן גינזבורג: תודה למזכירת הכנסת.

איתן גינזבורג: הודעת יושב-ראש הוועדה המסדרת, חבר הכנסת אבי ניסנקורן, בבקשה, אדוני.

אברהם (אבי) ניסנקורן: אדוני היושב-ראש, חברי הכנסת, הריני מתכבד להודיע על חילופי אישים מטעם סיעת כחול לבן: בוועדה המסדרת, במקום חבר הכנסת אסף זמיר יכהן חבר הכנסת איתן גינזבורג; בוועדה הזמנית לענייני חוץ וביטחון, במקום הפנוי לסיעת כחול לבן יכהן חבר הכנסת צבי האוזר.

אברהם (אבי) ניסנקורן: תודה.

איתן גינזבורג: תודה רבה לחבר הכנסת אבי ניסנקורן.

איתן גינזבורג: נעבור לסעיף כינון ממשלת חילופים – הממשלה השלושים-וחמש.

איתן גינזבורג: אני מתכבד להזמין את ראש הממשלה הנבחר, חבר הכנסת בנימין נתניהו, לעלות לבמה ולהציג את קווי היסוד של מדיניות הממשלה, הרכבה וחלוקת התפקידים בין השרים.

איתן גינזבורג: בבקשה, אדוני.

בנימין נתניהו: מכובדיי, נשיא המדינה ראובן ריבלין, נשיאת בית המשפט העליון השופטת אסתר חיות ודוד חיות, יפעת לוין, רעייתו של חבר הכנסת יריב לוין, שותפי להקמת ממשלת האחדות הלאומית חבר הכנסת בני גנץ ורעייתו רויטל.

בנימין נתניהו: בני, פעלנו יחד במבצע צוק איתן – אני כראש ממשלה ואתה כרמטכ"ל – להגן על אזרחי ישראל במערכה שאין צודקת ממנה.

בנימין נתניהו: אני משוכנע שנפעל יחד בהצלחה בממשלת האחדות למען המדינה שלנו.

בנימין נתניהו: שרי הממשלה היוצאת, שרי הממשלה הנכנסת, יושב-ראש האופוזיציה חבר הכנסת יאיר לפיד, חברי כנסת, מכובדיי כולם.

בנימין נתניהו: זהו יום חשוב למדינת ישראל.

בנימין נתניהו: הממשלה החדשה הוקמה ברצונם של רוב אזרחי ישראל, והיא תשרת את כל אזרחי ישראל, יהודים ולא יהודים כאחד.

בנימין נתניהו: מתוך אחריות כבדה בחרנו בני גנץ ואני לפעול להקמת ממשלת חירום ואחדות לאומית ולמנוע בחירות נוספות.

בנימין נתניהו: בתוך שנה אחת מדינת ישראל עברה שלוש מערכות בחירות; הן העמיקו את הקיטוב בעם, הן גבו מחיר כבד מקופת המדינה.

בנימין נתניהו: אם היינו הולכים עכשיו לבחירות רביעיות, העלות הנוספת למשק הייתה מסתכמת ב-2 מיליארדי שקלים.

בנימין נתניהו: זה – לא לדבר על הנזק העצום ליציבות המשק ולאמון הבין-לאומי בכלכלת ישראל.

בנימין נתניהו: איך אמרו לי מנהיגים, לרבות נשיא ארצות הברית?

בנימין נתניהו: הוא אמר: מה קורה לכם שם?

בנימין נתניהו: לעומת זאת, העלות הנוספת של ממשלת האחדות – ואני לא מקל בה ראש – היא 85 מיליון שקלים לשנה.

בנימין נתניהו: העלות הזאת נמוכה לאין שיעור מן העלות של בחירות נוספות.

בנימין נתניהו: אילו היינו הולכים היום לבחירות רביעיות, זה היה הבזבוז האמיתי, זה היה הבזבוז המשווע.

בנימין נתניהו: בד בבד היינו נאלצים לדחות את הטיפול בהשלכות החמורות של הקורונה למועד בלתי ידוע.

בנימין נתניהו: ולכן, חברי הכנסת, אין פלא שרוב מוחלט בציבור – –

ניצן הורוביץ: שוחד, מרמה והפרת אמונים.

בנימין נתניהו: – – מקדם בברכה את ממשלת האחדות.

קארין אלהרר: זאת לא ממשלת אחדות.

איתן גינזבורג: אני מבקש לא להפריע.

בנימין נתניהו: הציבור רוצה ממשלת אחדות, וזה מה שהציבור מקבל היום.

בנימין נתניהו: אני חייב להודות – אני חושב שכולכם ראיתם זאת – מעשה המרכבה – איך הגשש החיוור היה אומר?

בנימין נתניהו: מעשה המרכבה כשמו כן הוא: הוא היה מורכב מאוד עד הרגע האחרון.

בנימין נתניהו: כל השותפים בממשלה, אבל בראש וראשונה חברי מפלגתי שלי, הליכוד – הליכוד, שקיבל את מספר המצביעים הגבוה ביותר שמפלגה כלשהי קיבלה אי-פעם בתולדות המדינה – כל השותפים נדרשו לפשרות ולוויתורים כואבים, אפילו כואבים מאוד.

בנימין נתניהו: אבל אנחנו בחרנו לשרת את העם יחד, כמתחייב מגודל השעה וכמתחייב מדוחק השעה.

בנימין נתניהו: ואכן, השעה דוחקת: משבר הקורונה העולמי מטלטל יבשות ומדינות; הוא גבה עד כה את חייהם של מאות אלפי בני אדם ברחבי העולם.

בנימין נתניהו: ראינו את המגפה, ראינו את הסכנה, ולכן החלטנו יחד להסיט הצידה את המחלוקות בינינו ולהתייצב כתף אל כתף מול האתגרים הגדולים שמגפת הקורונה מציבה בפנינו בבריאות, בכלכלה, בחברה.

בנימין נתניהו: בתחום הבריאות – – –

ניצן הורוביץ: – – – שוחד, מרמה והפרת אמונים.

קריאה: מה שנכון נכון.

איתן גינזבורג: חבר הכנסת הורוביץ, אני קורא אותך לסדר פעם ראשונה.

איתן גינזבורג: כבר קראתי לך פעם אחת.

קריאות: – – –

איתן גינזבורג: אני מבקש לא להפריע.

בנימין נתניהו: בתחום הבריאות, הפעולות שנקטנו – – –

אחמד טיבי: שוחד, מרמה והפרת אמונים זה – – –

איתן גינזבורג: חבר הכנסת טיבי, אני קורא אותך לסדר פעם ראשונה.

איתן גינזבורג: אני מבקש לא להפריע למהלך הדיון.

קריאה: הסתה – – –

אחמד טיבי: – – –

איתן גינזבורג: שמעתי את קריאות הביניים, תודה רבה.

איתן גינזבורג: נא לאפשר את המשך הנאום.

איתן גינזבורג: תודה.

אחמד טיבי: מה זה "לא יהודים"?

אחמד טיבי: מה זה "לא יהודים" – – –

איתן גינזבורג: אני מבקש לא להפריע.

איתן גינזבורג: אני קורא אותך לסדר פעם שנייה.

אחמד טיבי: – – –

איתן גינזבורג: אני קורא אותך לסדר פעם שנייה.

בנימין נתניהו: בתחום הבריאות, הפעולות שנקטנו נחלו הצלחה גדולה.

בנימין נתניהו: הצלנו חיים רבים.

עופר כסיף: שקרן פתולוגי.

איתן גינזבורג: אני קורא אותך לסדר פעם הראשונה, עופר כסיף.

בנימין נתניהו: אנו כואבים על כל אחד מ-271 אזרחינו שנפטרו בשלושת חודשי המגפה ואנו שולחים תנחומים למשפחותיהם.

בנימין נתניהו: רק אתמול – תקשיב טוב – רק אתמול, בבריטניה, ביום אחד, מתו כמעט כפליים ממספר זה.

בנימין נתניהו: ביום אחד.

קריאות: אי-אפשר להשוות.

קריאות: זה לא רלוונטי.

עופר כסיף: אתה שקרן – – –

קריאות: – – –

בנימין נתניהו: הסיבה שבישראל המצב שונה – – –

קריאות: – – –

איתן גינזבורג: חבר הכנסת כסיף, אני מזהיר אותך אחרי הפעם השנייה.

איתן גינזבורג: בפעם הבאה אתה יוצא החוצה.

איתן גינזבורג: תפסיקו להפריע לנאום ראש הממשלה.

איתן גינזבורג: עוד יהיו לכם אפשרויות להפריע, לא בנאום הזה.

ניצן הורוביץ: הוא נאשם בפלילים.

איתן גינזבורג: אני שמעתי אותך.

איתן גינזבורג: תודה רבה לך, חבר הכנסת הורוביץ.

ניצן הורוביץ: הוא נאשם בפלילים.

איתן גינזבורג: אני קורא אותך לסדר פעם שנייה.

יוסף ג'בארין: להעמיד דברים על דיוקם – – –

בנימין נתניהו: הסיבה שבישראל המצב שונה היא בזכות הצעדים שנקטנו בזמן: סגירת השמיים, בידוד ביתי, סגרים מקומיים וארציים ועוד, וכמובן גם בזכות אזרחי המדינה, ששמרו על הנחיות הבריאות, ובזכות הצוותים הרפואיים הנפלאים שלנו.

בנימין נתניהו: אבל המערכה טרם הסתיימה.

קריאה: מה עם בתי האבות?

בנימין נתניהו: איש אינו יודע אם אנחנו בהפוגה זמנית.

בנימין נתניהו: הסכנה תוסר סופית רק כשיימצא חיסון לנגיף.

בנימין נתניהו: בינתיים הנגיף עדיין פה.

בנימין נתניהו: יש אפשרות שגל קורונה שני, חוצה יבשות, יפקוד את העולם וגם את ישראל, בדיוק כפי שקרה במגפת השפעת הספרדית לפני 100 שנים.

בנימין נתניהו: משום כך, הצעד הראשון שממשלת האחדות תעשה הוא להקים את קבינט הקורונה, כדי להכין את המענה לאתגר הגל השני.

בנימין נתניהו: באותה מידה ניתן מענה לאתגר הכלכלי העצום שעומד לפנינו.

בנימין נתניהו: נצטרך להעביר תקציב מושכל ואחראי.

בנימין נתניהו: כמי שהעביר למעלה מתריסר תקציבים – –

סמי אבו שחאדה: – – –

קריאות: תספיק להפחיד אותנו – – –

קריאות: – – –

בנימין נתניהו: – – אני אומר לכם, חברי הכנסת, שזה יהיה תקציב מורכב מאוד – תקציב שישמור על מסגרת סבירה, שימנע את קריסת המשק, שיבטיח יציבות, שיחזיר את הצמיחה; תקציב שייתן לכם, אזרחי ישראל, אופק ותקווה על ידי זה שיחזיר שלושה דברים: מקומות עבודה, מקומות עבודה, מקומות עבודה.

אורלי פרומן: אחרי שהרסת – – –

קריאות: – – –

בנימין נתניהו: גם השקענו משאבים אדירים – – –

קריאות: – – –

איתן גינזבורג: חברי הכנסת, ברור שהצעת הממשלה לא לרוחכם, לחלקכם.

איתן גינזבורג: לא להפריע.

איתן גינזבורג: פשוט לא להפריע.

איתן גינזבורג: יהיה לכם זמן לדבר אחר כך.

בנימין נתניהו: יש אשליה של חברי כנסת חדשים שאם הם יפריעו ויצעקו ויתעמתו איתי – אני אומר את זה מניסיון אישי – זה יבנה אותם במהלך הזמן.

בנימין נתניהו: הגסות וההתנהגות הזאת – –

קריאות: – – –

בנימין נתניהו: – – אמרתי את זה לכל כך הרבה אנשים שאינם כאן היום, צעירים מבטיחים שנעלמו.

בנימין נתניהו: אתה זוכר אחד מהם בוודאי.

אופיר אקוניס: זוכר.

בנימין נתניהו: הם אינם, לא שעו.

בנימין נתניהו: אז אני יכול רק לתת את העצה הזאת, כי ממרום שנותיי ומעומק ניסיוני, אני אומר לכם – –

עופר כסיף: מעומק פשעיך.

בנימין נתניהו: – – זה לא עובד.

בנימין נתניהו: זה לא עובד.

קריאות: – – –

בנימין נתניהו: אתה מקבל דרך ארץ אם אתה מראה דרך ארץ.

בנימין נתניהו: חברי הכנסת, כבר השקענו משאבים כבירים – – –

קריאות: הוא ראש הממשלה שלך – – –

עופר כסיף: הוא לא ראש הממשלה שלי.

עופר כסיף: הוא לא ראש הממשלה שלי.

איתן גינזבורג: תודה.

איתן גינזבורג: חבר הכנסת כסיף, חברת הכנסת גולן.

איתן גינזבורג: חבר הכנסת כסיף, אני קורא אותך לסדר בפעם השלישית.

איתן גינזבורג: נא לצאת מהאולם, בבקשה.

איתן גינזבורג: (חבר הכנסת עופר כסיף יוצא מאולם המליאה.

איתן גינזבורג: )

מאי גולן: נכון.

מאי גולן: רק לכם מותר, לנו אסור.

איתן גינזבורג: חברת הכנסת גולן, ההפרעות מגיעות מכל הכיוונים.

איתן גינזבורג: אני מבקש ממך לא להפריע.

איתן גינזבורג: אני מבקש ממך לא להפריע.

איתן גינזבורג: בבקשה.

בנימין נתניהו: חברי הכנסת, כבר השקענו משאבים כבירים כדי לעזור לעצמאים, לעסקים קטנים, לשכירים ולמבקשי העבודה.

בנימין נתניהו: אני יודע שהדאגה לפרנסה היא בראש מעייניכם, אזרחי ישראל, ואני רוצה שתדעו שדאגה זו היא גם בראש מעיינינו.

בנימין נתניהו: הממשלה החדשה תעשה הכול להחזיר את המצב הכלכלי לקדמותו ככל שניתן.

בנימין נתניהו: בשגרת הקורונה לא ברור בדיוק מה תהיה תמונת הכלכלה העולמית וגם הכלכלה הלאומית, אבל נעשה הכול לנסות להחזיר את זה לקדמותו.

בנימין נתניהו: בתחום הביטחוני, נמשיך לסכל ולהרחיק איומים ממדינת ישראל.

בנימין נתניהו: אני חייב להגיד לכם, כולל מהימים האחרונים, שאיומים אלה לא נפסקו אפילו ליום אחד בתקופת הקורונה.

בנימין נתניהו: אנחנו ננהל בנחישות רבה את המאבק במבקשי נפשנו.

בנימין נתניהו: בכל זירה שבה נזהה איום נפעל בלא היסוס, סמוך לגבולותינו והרחק מגבולותינו.

בנימין נתניהו: נוסיף להיאבק בלא פשרות בניסיונותיה של איראן להתבסס צבאית בסוריה, בניסיונותיה להשיג נשק גרעיני.

בנימין נתניהו: כמו כן, ניאבק בניסיון המקומם של בית הדין הבין-לאומי בהאג – ניסיון שלצערי מתעצם מאוד לאחרונה – להאשים את חיילי צה"ל בפשעי מלחמה, כמו גם את מדינת ישראל על "הפשע הנורא" – במירכאות – "הפשע הנורא" של בניית גני ילדים בגילה ושובנו לשילה, לבית אל ולחברון.

בנימין נתניהו: איזו צביעות.

בנימין נתניהו: הינה האמת – – –

יוסף ג'בארין: – – –

בנימין נתניהו: הינה האמת – – –

סמי אבו שחאדה: – – –

יוסף ג'בארין: ואתה מפחד מהצדק הבין-לאומי, לכן אתה מדבר ככה.

איתן גינזבורג: תודה.

איתן גינזבורג: תודה רבה.

איתן גינזבורג: חבר הכנסת ג'בארין, תודה.

יוסף ג'בארין: התנחלויות – – –

איתן גינזבורג: תודה, חבר הכנסת ג'בארין.

איתן גינזבורג: תודה רבה לך.

בנימין נתניהו: איזו צביעות, איזה סילוף של האמת, והינה האמת: חבלי ארץ אלו הם מחוזות לידתה וצמיחתה של האומה היהודית.

קריאות: – – –

בנימין נתניהו: הגיע הזמן להחיל עליהם את החוק הישראלי ולכתוב פרק מפואר נוסף בתולדות הציונות.

סמי אבו שחאדה: כיבוש של עם אחר.

קריאה: ואין פה שום דבר מפואר.

איתן גינזבורג: חבר הכנסת אבו שחאדה, תודה.

בנימין נתניהו: צעד זה לא ירחיק את השלום, צעד זה יקרב אותו, כי את השלום אפשר לבסס רק על האמת – –

סמי אבו שחאדה: – – –

בנימין נתניהו: – – והאמת היא – וכולם פה יודעים אותה – שמאות אלפי המתיישבים ביהודה ושומרון, אחינו ואחיותינו, יישארו תמיד במקומותיהם, כחלק מכל הסדר קבע לשלום, והגיע הזמן – –

יוסף ג'בארין: הכיבוש.

יוסף ג'בארין: לא יכול להיות – – –

בנימין נתניהו: – – שגם שכנינו הפלסטינים וגם אנשים בבית הזה יכירו בזה.

קריאות: – – –

איתן גינזבורג: חבר הכנסת ג'בארין, אני קורא אותך לסדר פעם ראשונה.

איתן גינזבורג: חבר הכנסת יוסף ג'בארין, אני קורא אותך לסדר פעם ראשונה.

איתן גינזבורג: חבר הכנסת יוסף ג'בארין – –

יוסף ג'בארין: לא יהיה שלום עם כיבוש ואפרטהייד.

איתן גינזבורג: – – אני קורא אותך לסדר פעם שנייה.

איתן גינזבורג: תשב בבקשה או שתצא החוצה.

יוסף ג'בארין: לא יהיה שלום עם כיבוש ועם אפרטהייד.

איתן גינזבורג: אני מבקש ממך לשבת ולא לדבר יותר.

יוסף ג'בארין: תפסיקו עם האשליה הזאת.

בנימין נתניהו: הגיע גם הזמן שכל מי שמאמין בצדקת זכויותינו בארץ ישראל יצטרף לממשלה בראשותי כדי להוביל מהלך היסטורי זה יחד.

סמי אבו שחאדה: מי שחושב אחרת – לפסול אותו.

סמי אבו שחאדה: מי שחושב אחרת – לפסול.

סמי אבו שחאדה: כך מנהלים דמוקרטיה.

איתן גינזבורג: חבר הכנסת אבו שחאדה, אני קורא אותך לסדר פעם ראשונה.

בנימין נתניהו: הרי כל נושא הריבונות – – –

סמי אבו שחאדה: – – – דמוקרטיה.

בנימין נתניהו: נעשה את זה פעם נוספת.

בנימין נתניהו: הנקודה חשובה – כדאי להקשיב.

בנימין נתניהו: אני אומר את זה לכל חלקי הבית, כולל ידידיי במחנה הלאומי.

בנימין נתניהו: הרי כל נושא הריבונות עומד על הפרק רק בגלל שפעלתי אישית, אישית, לקדם אותו במשך שלוש שנים תמימות, בגלוי ולא בגלוי.

בנימין נתניהו: בין היתר דנתי בכך עם מזכיר המדינה של ארצות הברית מייק פומפאו בשבוע שעבר.

בנימין נתניהו: הערכתי מאוד את ביקורו בישראל – אם אינני טועה, הביקור היחיד שהוא עשה בתקופת הקורונה.

בנימין נתניהו: הערכתי מאוד את אמירתו התקיפה אתמול נגד בית הדין הבין-לאומי, שרודף ישראל בהאשמות מופרכות ומקוממות.

קריאה: רודף את הכיבוש.

יוסף ג'בארין: רודף את הכיבוש, לא את הסיפוח.

יוסף ג'בארין: זה לא האשמות מופרכות.

בנימין נתניהו: הבאנו את הברית בין ישראל לארצות הברית לשיאים חדשים במהלך כהונתו של ידידנו הנשיא טראמפ.

בנימין נתניהו: אני מלא הערכה ותודה על כך.

קריאה: – – –

יוסף ג'בארין: – – – לקרוא לצדק בין-לאומי.

בנימין נתניהו: ועם זאת, עם כל הערכתי לארצות הברית, לתמיכה הכבירה שהיא נותנת לנו – ואי-אפשר שלא להעריך את זה – עם כל זאת, אני חוזר על עקרון היסוד שאותו אני מדגיש עשרות שנים: ביטחון ישראל נשען לפני הכול עלינו, על נכונותנו להגן על עצמנו בכוחות עצמנו מול כל איום.

בנימין נתניהו: הוא נשען על עוצמתם של צה"ל וזרועות הביטחון, ואני מוסר להם מכאן את הוקרתנו העמוקה.

בנימין נתניהו: חברי הכנסת, מעל במה זו אני נושא תפילה להצלחתנו.

בנימין נתניהו: משימות חשובות לפתחנו.

בנימין נתניהו: באחדות ובשיתוף פעולה יכול נוכל להם.

בנימין נתניהו: בעברנו הקדום עמדנו בצמתים שבהם יד איש הייתה באחיו.

בנימין נתניהו: שילמנו על כך – כל מי שמכיר את תולדות ישראל יודע עד כמה הדבר נכון – שילמנו על כך מחיר איום ונורא.

בנימין נתניהו: אני רוצה להאמין שהפקנו את הלקחים הדרושים.

בנימין נתניהו: לפני 72 שנים הקמנו במאמץ משותף את מדינת ישראל.

בנימין נתניהו: ערב מלחמת ששת הימים לוי אשכול ומנחם בגין, זיכרונם לברכה, הקימו את ממשלת החירום הראשונה, טרום ממשלת אחדות כזאת.

בנימין נתניהו: 17 שנים לאחר מכן, אל מול משבר כלכלי חמור, יצחק שמיר ושמעון פרס, זיכרונם לברכה, הקימו את ממשלת האחדות השנייה, ואחר כך את השלישית.

בנימין נתניהו: הממשלות הללו, חייבים להגיד זאת, הגיעו להישגים גדולים, והיום שוב מוטלת עלינו החובה לפעול יחד להבטיח את עתידה ושגשוגה של מדינת ישראל מול אתגרים גדולים.

בנימין נתניהו: נפעל לפיוס לאומי, לקיבוץ הגלויות של עמנו מכל המדינות שבהן יהודים שרוצים לעלות לארץ המובטחת – היום צריך להגיד: הארץ הבטוחה.

בנימין נתניהו: נקבל אותם בזרועות פתוחות.

בנימין נתניהו: אני מבקש להודות לשותפיי למחנה הלאומי על הדרך המשותפת שעשינו עד כה, ואני מקווה שגם מפלגה נוספת תצטרף אלינו.

בנימין נתניהו: אבל לפני הכול אני מודה לכם, אזרחי ישראל, על הבעת האמון פעם נוספת בי ובממשלתי החדשה.

בנימין נתניהו: אנו יוצאים לדרך חדורי שליחות בשם העם ולמען העם.

קריאות: – – – הפרת אמונים.

קריאות: אין שום אמון, איזה אמון – – –

איתן גינזבורג: חבר הכנסת כץ, תודה רבה.

בנימין נתניהו: ועוד מילה אישית – אולי חברי הכנסת יואילו לאפשר לי מילה אישית בפעם החמישית שאני עומד פה בשליחות ציבורית עם תמיכה גדולה מאוד.

יוסף ג'בארין: זו פעם ראשונה שיש כתבי אישום נגדך.

יוסף ג'בארין: זו פעם ראשונה – – –

איתן גינזבורג: חבר הכנסת יוסף ג'בארין – –

בנימין נתניהו: על אחת כמה וכמה עם תמיכה אישית עצומה.

איתן גינזבורג: – – אני קורא אותך לסדר פעם שלישית.

איתן גינזבורג: נא לצאת החוצה, בבקשה.

יוסף ג'בארין: זו פעם ראשונה עם כתבי אישום על שחיתות והפרת אמונים.

בנימין נתניהו: עם תמיכה אישית עצומה.

איתן גינזבורג: נא לצאת החוצה, בבקשה.

קריאה: פעם חמישית עם – – –

יוסף ג'בארין: צריך להוסיף עכשיו גם פשעי מלחמה, זה מה שצריך.

יוסף ג'בארין: (חבר הכנסת יוסף ג'בארין יוצא מאולם המליאה.

יוסף ג'בארין: )

קריאות: אחרי גזר הדין, אחרי גזר הדין – – –

בנימין נתניהו: זו הפעם החמישית שבה ניתנות לי הזכות הכבירה והאחריות הכבירה להקים ממשלה בישראל.

בנימין נתניהו: אני מקבל זאת ביראת כבוד עמוקה כלפיכם, אזרחי ישראל.

בנימין נתניהו: אנשים רבים שואלים אותי, כשהם צופים בנו כאן וכשהם צופים בכל מה שאפשר לצפות בחוץ: מהיכן אתה שואב את הכוחות?

בנימין נתניהו: הם שואלים אותי: מהיכן אתה שואב את הכוחות לעשייה בתנאים הלא-פשוטים, בלשון המעטה?

קריאה: אף אחד לא שואל אותך את זה.

קריאה: די כבר – – –

אחמד טיבי: – – –

איתן גינזבורג: חברי הכנסת.

איתן גינזבורג: תודה רבה, אחמד טיבי.

תמר זנדברג: – – –

איתן גינזבורג: תודה רבה, חברת הכנסת זנדברג.

קריאה: הפחד מהסורגים.

קריאה: הפחד – – –

אחמד טיבי: מה היית עושה בלי – – –

איתן גינזבורג: חבר הכנסת אחמד טיבי.

שלמה קרעי: למה לא המשכת להיות היועץ של הרשות – – –

איתן גינזבורג: חבר הכנסת שלמה קרעי.

בנימין נתניהו: אנשים רבים שואלים אותי מהיכן אני שואב את הכוחות לעשייה בתנאים הלא-פשוטים, בלשון המעטה, שאני ומשפחתי ניצבים מולם יום-יום, שעה-שעה, שנה-שנה.

קריאה: הדבר היחיד שאתה ניצב מולו זה כתבי אישום.

בנימין נתניהו: עברנו עכשיו ימים של קושי, אבל גם של ערבות הדדית מופלאה.

בנימין נתניהו: ראינו את הרוח של עם ישראל במיטבו, ואולי עוד מעט, וכבר עכשיו, מנשבת כאן רוח קטנונית, מבטלת, מכפישה.

קארין אלהרר: – – –

בנימין נתניהו: אני מבטיח לכם, אזרחי ישראל: מול הדיבורים הריקים אני אמשיך לעסוק בעשייה סביב השעון למען העם שלנו ולמען המדינה שלנו.

בנימין נתניהו: מהיכן אני שואב את הכוחות?

בנימין נתניהו: אני שואב אותם מרעייתי האהובה שרה ומבניי הנפלאים יאיר ואבנר, שהם משענת חיי.

קריאות: אוה – – –

בנימין נתניהו: אני שואב אותם ממסורת עמנו וממורשת אבותינו.

בנימין נתניהו: אני גם מתכוון למורשת אבות ואימהות, פשוטו כמשמעו – המורשת של אימי צילה, זיכרונה לברכה, ילידת המושבה פתח תקווה, שנשאה בכאב ובגאון את נפילת בנה בכורה, אחי האהוב יונתן, במבצע יונתן לשחרור החטופים באנטבה; ואני שואב כוחות רבים מהמורשת של אבי, פרופ' בנציון נתניהו, זיכרונו לברכה, שהקדיש את חייו לחקר הציונות, חקר העם היהודי וניצחון הציונות.

בנימין נתניהו: לפני עשר שנים, באירוע הבלתי-נשכח לרגל יום הולדתו ה-100 של אבי, כאן, בירושלים, הוא השמיע דברים על איום הגרעין האיראני.

בנימין נתניהו: דברים אלה תמיד משמשים עבורי מפה ומצפן, והם נכונים גם לגבי המאמץ שעשינו יחד בחודשים האחרונים לבלימת מגפת הקורונה.

בנימין נתניהו: אבי אמר:

בנימין נתניהו: עם ישראל מראה לעולם כיצד צריכה אומה להתנהג כשהיא עומדת בפני סכנה.

בנימין נתניהו: עליה להביט עין בעין בפני הסכנה, לשקול בשלוות רוח מה יש לעשות ומה אפשר לעשות.

בנימין נתניהו: יש לי אמונה בלתי מסויגת, הוא אמר, שעמנו יהדוף את הסכנה.

בנימין נתניהו: כך עשינו וכך נמשיך לעשות.

בנימין נתניהו: זוהי שליחות חיי – להבטיח את ביטחוננו, את קיומנו, את עתידנו, לדורי-דורות.

בנימין נתניהו: חברי הכנסת, אני מתכבד להציג לכנסת את הממשלה שהרכבתי על פי סדר האל"ף-בי"ת: בנימין נתניהו – ראש הממשלה; בנימין גנץ – ראש הממשלה החלופי ושר הביטחון; שרים בעלי זיקה לראש הממשלה: הרב יעקב אביטן – השר לשירותי דת; יולי אדלשטיין – שר הבריאות.

קריאות: – – – ממשלה – – –

בנימין נתניהו: אמיר אוחנה – השר לביטחון פנים; זאב אלקין – השר המיועד להיות השר להשכלה גבוהה ומשלימה והשר למשאבי המים.

קריאות: – – –

אוסאמה סעדי: – – –

בנימין נתניהו: דוד אמסלם – – –

קריאות: – – –

איתן גינזבורג: חבר הכנסת, אני מבקש ממך להפסיק.

קריאות: – – –

איתן גינזבורג: חבר הכנסת סעדי, אני מבקש ממך להפסיק.

איתן גינזבורג: אני קורא אותך לסדר פעם ראשונה.

יוליה מלינובסקי: אם תרצו – – –

איתן גינזבורג: שמענו אותך, תודה רבה.

בנימין נתניהו: דוד אמסלם – השר המקשר בין הממשלה לכנסת, ובנוסף, הוא מיועד להיות שר הסייבר והדיגיטל הלאומי, רשות החברות הממשלתיות ונציבות שירות המדינה; גלעד ארדן – השר לשיתוף פעולה אזורי, ועם מינויו של השר ארדן לשגריר באו"ם ימונה במקומו בממשלה השר אופיר אקוניס; יואב גלנט – שר החינוך; גילה גמליאל – השרה להגנת הסביבה; אריה דרעי – שר הפנים והשר לפיתוח הפריפריה, הנגב והגליל; ציפי חוטובלי – השרה המיועדת להיות השרה לענייני ההתיישבות, כולל החטיבה להתיישבות, השירות הלאומי, הגרעינים התורניים והמכינות הקדם-צבאיות; אלי כהן – שר המודיעין; ישראל כץ – שר האוצר; יעקב ליצמן – שר הבינוי והשיכון; אורלי לוי אבוקסיס – שרה המיועדת להיות השרה לחיזוק ולקידום קהילתי; רפי פרץ – –

אחמד טיבי: – – –

בנימין נתניהו: – – השר לענייני ירושלים ומורשת; מירי רגב – שרת התחבורה והבטיחות בדרכים; יובל שטייניץ – שר האנרגיה; צחי הנגבי – שר, ובעוד כמה חודשים, עם יציאתה של ציפי חוטובלי לשליחות דיפלומטית, יהיה השר לענייני ההתיישבות.

קריאה: כיסאות מוזיקליים.

בנימין נתניהו: שרים בעלי זיקה לראש הממשלה החלופי – –

יעקב מרגי: – – – יהיה לכם הרבה – – –

בנימין נתניהו: – – גבי אשכנזי – שר החוץ; מיכאל ביטון – שר המיועד להיות שר נוסף במשרד הביטחון; יועז הנדל – שר התקשורת; אסף זמיר – שר התיירות; חילי טרופר – שר התרבות והספורט; עומר ינקלביץ' – שרת התפוצות; מירב כהן – השרה לשוויון חברתי, ומיועדת להיות השרה לענייני מיעוטים; אבי ניסנקורן – שר המשפטים; עמיר פרץ – שר הכלכלה.

קריאות: – – –

איתן גינזבורג: אני מבקש לא להפריע.

אחמד טיבי: תתביישו לכם.

סמי אבו שחאדה: – – –

איתן גינזבורג: חבר הכנסת אבו שחאדה.

אחמד טיבי: – – –

איתן גינזבורג: חבר הכנסת אחמד טיבי.

איתן גינזבורג: על כל דבר יש לך מה להעיר?

איתן גינזבורג: אני מבקש להיות בשקט.

קריאות: – – –

אחמד טיבי: – – – הערבים.

אנטאנס שחאדה: – – –

איתן גינזבורג: אנטאנס שחאדה, אני קורא אותך לסדר פעם ראשונה.

אוסאמה סעדי: – – – המיעוטים.

אחמד טיבי: והמיעוטים.

בנימין נתניהו: אורית פרקש הכהן – –

אחמד טיבי: – – –

בנימין נתניהו: – – השרה לנושאים אסטרטגיים; אלון שוסטר – שר החקלאות ופיתוח הכפר; יזהר שי – שר המדע והטכנולוגיה; איציק שמולי – שר העבודה, הרווחה והשירותים החברתיים; פנינה תמנו שטה – שרת העלייה והקליטה.

בנימין נתניהו: מועד החילופים בין ראש הממשלה לראש הממשלה החילופי הוא י"ג בכסלו תשפ"ב, 17 בנובמבר 2021.

בנימין נתניהו: אני מבקש, אדוני היושב-ראש, מחברי הכנסת את אמון הכנסת בממשלת האחדות הלאומית.

קריאה: אין אמון.

קריאה: כל הכבוד, ביבי – – –

איתן גינזבורג: תודה רבה לראש הממשלה.

איתן גינזבורג: אני מתכבד להזמין את ראש הממשלה החלופי המיועד, חבר הכנסת בנימין גנץ, לשאת דברים.

מיקי לוי: – – – ראש הממשלה החלופי.

קריאה: בני, כל הכבוד, בני.

קריאה: העיקר שאתה גאה.

בנימין (בני) גנץ: כבוד נשיא המדינה מר ראובן רובי ריבלין, ראש הממשלה מר בנימין נתניהו, אכן דרך רבה עברנו ביחד ודרך מורכבת ורבה עוד לפנינו.

בנימין (בני) גנץ: נשיאת בית המשפט העליון הגב' אסתר חיות ובן זוגה דוד חיות, יושב-ראש הכנסת המיועד, שייבחר, יריב לוין והגב' יפעת לוין, יושב-ראש האופוזיציה המיועד חבר הכנסת יאיר לפיד, רעייתי רויטל וכל בני משפחתי הצופים בנו מרחוק, חברות וחברי הכנסת, אזרחיות ואזרחי ישראל.

בנימין (בני) גנץ: בעוד כמה שעות, בעזרת השם, נוכל להגיד: יש ממשלה בישראל.

בנימין (בני) גנץ: תם המשבר הפוליטי הגדול בתולדות המדינה.

בנימין (בני) גנץ: הגיע הזמן לסיים את עידן השיסוי והפילוג.

יוליה מלינובסקי: הוא רק התחיל.

סמי אבו שחאדה: הפרת אמונים ושוחד.

בנימין (בני) גנץ: תודה לכם על ההערות.

סמי אבו שחאדה: – – –

איתן גינזבורג: סמי אבו שחאדה, אני קורא אותך לסדר פעם שלישית.

איתן גינזבורג: צא החוצה, בבקשה.

איתן גינזבורג: תודה.

בנימין (בני) גנץ: הגיע הזמן, חברים, לסיים את עידן השיסוי והפילוג ולהתחיל בעידן של אחדות ופיוס.

קריאה: הוא רק התחיל.

קריאה: (חבר הכנסת סמי אבו שחאדה יוצא מאולם המליאה.)

בנימין (בני) גנץ: שלוש מערכות בחירות עברנו בשנה וחצי.

בנימין (בני) גנץ: העם אמר את דברו והותיר לנו, המנהיגים משני צידי הבית, שתי אפשרויות: אחדות או סוג של מלחמת אחים.

בנימין (בני) גנץ: העם אמר לנו: תפסיקו לריב ביניכם ותתחילו לעבוד בשבילנו.

אוסאמה סעדי: – – – על סמך ההבטחות שלך – – – איפה זה?

תמר זנדברג: העם אמר לך: תקים ממשלה, ולא הקמת.

אוסאמה סעדי: – – –

תמר זנדברג: הוא לא אמר שום דבר כזה.

איתן גינזבורג: חברת הכנסת זנדברג, תודה.

אוסאמה סעדי: בשביל זה הוא נתן לך – – –

איתן גינזבורג: חבר הכנסת סעדי, תודה.

בנימין (בני) גנץ: אני, ראש הממשלה נתניהו ו-71 מנהיגי ציבור נוספים הגענו להכרעה הקשה ולקחנו אחריות לאומית.

בנימין (בני) גנץ: אזרחי ישראל – –

ניצן הורוביץ: סייענים של נאשם בפלילים.

תמר זנדברג: – – –

ניצן הורוביץ: סייענים של נאשם בפלילים.

תמר זנדברג: תתביישו.

קרן ברק: בזכותו את בכנסת – – –

בנימין (בני) גנץ: אנחנו עדיין נמצאים – – –

קרן ברק: – – – בזכותו.

תמר זנדברג: זה יפה שאתם מגינים עליהם – – –

בנימין (בני) גנץ: אנחנו עדיין נמצאים בעיצומו של מאבק רפואי קשה, עם השלכות כלכליות וחברתיות בקנה מידה היסטורי – –

מיקי לוי: לא לקחתם אף אחד מהמשרדים האלה.

בנימין (בני) גנץ: – – בישראל ובעולם.

מיקי לוי: לקחתם משרד – – –

איתן גינזבורג: חבר הכנסת מיקי לוי.

בנימין (בני) גנץ: אנחנו, רוב מוחלט של אזרחי ישראל, ובראשם, בראש כולם ולפני כולם הצוותים הרפואיים, התגייסנו והצלנו נפשות רבות.

בנימין (בני) גנץ: אנחנו נדרשים להישמר מהתקהלויות, אנו עוטים על פנינו מסכות – –

אחמד טיבי: ממשלה של התקהלויות.

בנימין (בני) גנץ: – – אנחנו – –

מיקי לוי: זו בדיוק המילה, "מסכות" – – –

קריאות: – – –

עאידה תומא סלימאן: מסכות לפחות רואים.

עאידה תומא סלימאן: בושה וחרפה מה – – –

בנימין (בני) גנץ: – – אנחנו מבכים את מותם של מאות אנשים שהלכו לעולמם בלי שזכו להיפרד מיקיריהם ברגעיהם האחרונים.

בנימין (בני) גנץ: ברור לכולם כי אלה אינם רגעים להתבצרות בשאיפות האתמול.

בנימין (בני) גנץ: אני מעולם לא פחדתי לקחת אחריות אישית ולאומית.

בנימין (בני) גנץ: תמיד התגייסתי למען מדינת ישראל, ויחד עם חבריי, לרוב בראשם, הייתי מוכן להקריב את חיי כדי להגן על אזרחיה מפני אויבים חיצוניים מרים, מסוכנים ורצחניים.

בנימין (בני) גנץ: אני וחבריי בחרנו לקחת אחריות – עבור העצמאים, בעלי עסקים קטנים ואומנים שאיבדו את כל עולמם – –

תמר זנדברג: – – – ממשלה של 36 שרים.

איתן גינזבורג: חברת הכנסת זנדברג, אני קורא אותך לסדר פעם ראשונה.

אוסאמה סעדי: – – –

תמר זנדברג: קצת בושה.

אוסאמה סעדי: – – –

איתן גינזבורג: חבר הכנסת אוסאמה סעדי, אני קורא אותך לסדר פעם ראשונה.

אוסאמה סעדי: – – –

איתן גינזבורג: אני מבקש להפסיק להפריע.

אוסאמה סעדי: – – –

תמר זנדברג: – – – שקל לעצמאים – – –

איתן גינזבורג: סעדי, אני קורא אותך לסדר פעם שנייה.

תמר זנדברג: – – – מה אתה מדבר?

בנימין (בני) גנץ: – – עבור השכירים שיצאו ממעגל העבודה ברגע אחד; עבור האזרחים הוותיקים, שנמצאים עדיין בסכנת חיים; עבור הנוער שלנו, שצריך לצאת מהמשבר מחוזק ולחזור למערכת חינוך מתפקדת; עבור דור הצעירים – כן, דור הצעירים, שמסתכל, ולהם אנחנו מחויבים להבטיח אופק של חיים ברווחה, פרנסה ויכולת להתבסס ולהתפתח – –

ניצן הורוביץ: מה הקשר?

ניצן הורוביץ: מה הקשר לממשלה הזאת?

ניצן הורוביץ: מה הקשר?

ניצן הורוביץ: אין שום קשר.

בנימין (בני) גנץ: – – עבור מערכת הבריאות, שחייבת לקבל אוויר לנשימה וכלים להיערך לחזרת הנגיף; עבור מתמחים בבתי חולים, שצריכים לעבוד בתנאים מכבדים.

תמר זנדברג: מסתכלים עליכם ומתביישים.

בנימין (בני) גנץ: כן, כן, נצטרך להעביר תקציב מדינה, וזה לא סוד שיהיו בו החלטות קשות מאוד.

אלי אבידר: תצמצם את המשרדים, אולי.

בנימין (בני) גנץ: נצטרך להמשיך להיות ערוכים מול אויבינו, שלא עצרו לרגע את שאיפותיהם ופעילותם.

בנימין (בני) גנץ: נצטרך לעדכן את מודל הגיוס ולהתאים אותו לצורכי החברה הישראלית כיום, כדי שכולם ישרתו וכולם יקבלו מהחברה באופן שוויוני.

בנימין (בני) גנץ: בהחלט עבודה רבה לפנינו.

בנימין (בני) גנץ: אני וחבריי החלטנו לקחת אחריות לאומית כי בעת הזאת, ובמיוחד בעת הזאת, ישראל צריכה ממשלת אחדות, שמייצגת חלקים נרחבים יותר בעם.

בנימין (בני) גנץ: אחרי למעלה מארבעה עשורים – סליחה, אחרי למעלה מעשור תם עידן ממשלת חצי העם.

בנימין (בני) גנץ: אנחנו כאן גם כשליחיהם של אלה שהרגישו שאין להם קול בהנהגת המדינה.

בנימין (בני) גנץ: בעת הזאת טובה ממשלה שבה יהיו ויכוחים מרים ואידיאולוגיים וגם ויתורים כואבים.

בנימין (בני) גנץ: הממשלה שאנחנו משביעים היום היא ממשלה שוויונית, ממשלה של איזונים, בלמים וגם של היכרות והבנות.

מיקי לוי: איזה בולשיט אתה מוכר לנו, תעשה לי טובה.

בנימין (בני) גנץ: מכובדיי, היום לפני 43 שנים ניצח בבחירות מנחם בגין, זכרו לברכה.

בנימין (בני) גנץ: הוא עלה לנאום במצודת זאב, כמדומני, וציטט קטע מדבריו של לינקולן על אודות הדרך שבה תנהג ממשלתו, וכך אמר: ללא רגשי אשם, ללא רגשי איבה כלפי איש, ברגשי חסד כלפי הכול, בדבקות בצדק, כפי שהאל מדריך אותנו לראות את הצדק, הבה נמשיך בדרכנו לסיים את המפעל בו אנו נמצאים עתה ולהביא מזור לכל פצעי האומה.

בנימין (בני) גנץ: אני מציע שברוח זו ננהג גם כעת.

בנימין (בני) גנץ: אנו נפעל למען שוויון אזרחי לכולם, בלי הבדלי דת, גזע, מין, יהודים, ערבים, דרוזים וצ'רקסים, חרדים, דתיים אחרים וחילונים – –

רם שפע: בכל אלה בגדת.

בנימין (בני) גנץ: – – סטרייטים ולהט"בים – –

מיקי לוי: גם בהם בגדת.

בנימין (בני) גנץ: – – שעליהם אנחנו מחויבים להגן מכל גילוי שנאה ואלימות.

בנימין (בני) גנץ: נעשה הכול.

בנימין (בני) גנץ: וההבדל הוא שנעשה הכול כדי שכולם ירגישו בבית.

בנימין (בני) גנץ: אני וחבריי בחרנו באחדות כדי להגן על אזרחי ישראל לא רק מהאתגרים שמופנים כלפינו מחוץ לגבולות המדינה אלא גם מהשנאה שמכרסמת בנו ופוגעת בחוסן הפנימי – –

תמר זנדברג: אז עכשיו נתת שטיח אדום לשנאה.

בנימין (בני) גנץ: – – חוסן שהוא כל כך חשוב לביטחון כולו.

בנימין (בני) גנץ: בחרנו באחדות בתקופה שבה פקידי ציבור ובהם גם היועץ המשפטי לממשלה מאוימים וגבולות נחצים כלפי אנשי ציבור משמאל ומימין.

קריאה: בני, מי מאיים עליך?

קארין אלהרר: מי מאיים?

קארין אלהרר: מי מאיים?

בנימין (בני) גנץ: בחרנו באחדות כדי לעמוד כחומה בצורה, עם כל הכלים, הכוח והעוצמה, נגד כל מי שיבקש לחצות את גבולות הביקורת הלגיטימית והחיונית בדמוקרטיה – –

יאיר גולן: מי שאתה הולך לשבת איתו מסכים איתך?

בנימין (בני) גנץ: – – וכדי לתת גב לשלטון החוק בישראל.

ניצן הורוביץ: מי מאיים על היועץ המשפטי?

איתן גינזבורג: חבר הכנסת הורוביץ.

בנימין (בני) גנץ: אני מאמין שזה צו השעה.

יאיר גולן: מי שאתה יושב איתו לא רוצה אחדות.

איתן גינזבורג: תודה, חבר הכנסת גולן.

איתן גינזבורג: תודה רבה על ההערה.

מיקי לוי: – – –

בנימין (בני) גנץ: תודה רבה לך.

בנימין (בני) גנץ: אני מאמין שזהו צו השעה, למרות כל הסיכונים ולמרות כל הקשיים, ואלו אכן רבים מאוד.

בנימין (בני) גנץ: כמו שאנו נוהגים להגיד, מי שמאמין לא מפחד.

בנימין (בני) גנץ: אני מבקש לפנות אליך, אדוני ראש הממשלה.

בנימין (בני) גנץ: בכנות, כל אחד מאיתנו אולי היה מעדיף להרכיב ממשלה אחרת.

בנימין (בני) גנץ: אולי גם היה קל, מהרבה סיבות, ללכת לבחירות נוספות.

בנימין (בני) גנץ: שנינו בחרנו בהחלטה הקשה והנכונה עבור אזרחי ישראל.

בנימין (בני) גנץ: אני יודע היטב שגם לך לא היה קל להגיע לרגע הזה.

בנימין (בני) גנץ: אחרי 11 שנות שלטון כראש ממשלה קיבלת את דין הבוחר והחלטת לחלוק עם שותפיי ואיתי את הגה השלטון.

בנימין (בני) גנץ: קבעת תאריך ליום שבו נתחלף.

בנימין (בני) גנץ: זוהי החלטה מנהיגותית אמיצה וחשובה – –

קריאה: אשרי המאמין.

מיקי לוי: בושה.

בנימין (בני) גנץ: – – ואפשר להגיד שגם החלטה הגונה, שמבינה שאחרי שהלכנו לשלוש מערכות בחירות ללא הכרעה יש רק אפשרות אחת שמכבדת את רצון העם.

בנימין (בני) גנץ: למען מדינת ישראל ראוי שאנחנו נבנה את האמון בינינו, אבל לא רק בין ביבי לבני, אלא בתקווה שגם בין מחנות, שיצטרכו לדבר במקום רק לריב, להתחבר במקום רק להתרחק, להבין שבבסיס כולנו רוצים מדינת ישראל חזקה אבל יהודית ודמוקרטית בה במידה – –

מיקי לוי: אבל לא מושחתת.

מיקי לוי: אבל לא מושחתת.

בנימין (בני) גנץ: – – חברה שיש בה ויכוחים עזים אך שיודעת לחיות בשלום פנימי ובהשלמה.

בנימין (בני) גנץ: אני מבקש לפנות היום לא רק לשותפיי העתידיים אלא גם למי שאני רואה עדיין, למרות הכול, כשותפיי לתפיסות העולם, לממלכתיות ולגישה המרכזית של קבלת האחר, מי שצעדו עימי את צעדיי הראשונים בפוליטיקה, יאיר, בוגי והחברים האחרים הנמצאים כאן באולם.

מיקי לוי: אל תעשה לנו טובות.

מיקי לוי: אנחנו לא רוצים – – –

איתן גינזבורג: חבר הכנסת לוי, אני קורא אותך לסדר פעם ראשונה.

מיקי לוי: אל תעשה לנו טובות.

איתן גינזבורג: חבר הכנסת לוי, אני קורא פעם שנייה.

מיקי לוי: תודה לך.

מיקי לוי: עזוב אותנו במנוחה.

איתן גינזבורג: חבר הכנסת מיקי לוי.

מיקי לוי: שבענו.

איתן גינזבורג: שמענו, תודה רבה.

מיקי לוי: מה קרה?

מיקי לוי: לא עשיתי כלום.

קטי קטרין שטרית: לא, הוא לא הסכים לשבת איתך.

קטי קטרין שטרית: מיקי, הוא לא הסכים.

בנימין (בני) גנץ: אתם יודעים שרציתי שאתם תהיו חלק מהמסע הזה לאחדות פוליטית בישראל.

בנימין (בני) גנץ: יחד איתכם יכולנו להיות חזקים יותר ולהביא את הכוח הפוליטי לידי ביטוי בצורה משותפת.

בנימין (בני) גנץ: אתם גם יודעים ששום תרגילים פוליטיים ופרלמנטריים לא היו משנים את המציאות שבתוכה החברה בישראל חיה בכלל ובמציאות הקורונה בפרט.

בנימין (בני) גנץ: אחרי שלוש מערכות בחירות היה צריך להביא לדבר הזה סוף, ושוחחנו על כך רבות.

בנימין (בני) גנץ: אני שומע את המתקפות שלכם אך אני עדיין מכבד אתכם.

בנימין (בני) גנץ: עצוב לי, אני חייב לומר ביושר, שברגעי האמת לא ידעתם לשמר את השותפות ובחרתם לפרק אותנו במקום להבין – – –

מיקי לוי: אל תאשים אותנו.

איתן גינזבורג: חבר הכנסת מיקי לוי, אני קורא אותך לסדר פעם שלישית.

מיקי לוי: זאת בושה שאתה מאשים אותנו.

איתן גינזבורג: נא לצאת מהאולם.

איתן גינזבורג: צא מהאולם, בבקשה.

מיקי לוי: בושה וחרפה.

מיקי לוי: אתה מאשים אותנו?

מיקי לוי: שקר על שקר?

מיקי לוי: בושה וחרפה.

איתן גינזבורג: חבר הכנסת לוי, צא מהאולם, בבקשה.

מיקי לוי: מה קרה?

איתן גינזבורג: פעם שלישית.

איתן גינזבורג: צא מהאולם, בבקשה.

מיקי לוי: אני לא באולם, אני ביציע.

בנימין (בני) גנץ: חבר הכנסת, אני מודה לך על הצעקות.

בנימין (בני) גנץ: אני מבקש להודות לחבר הכנסת מיקי לוי על הצעקות הגדולות והחזקות.

מיקי לוי: אל תודה לי, לא צריך.

בנימין (בני) גנץ: לא, לא.

בנימין (בני) גנץ: אני רק אזכיר לך, לפני שאתה עוזב את האולם, שכשהיינו ביחד בחדר בשקט – –

מיקי לוי: – – –

בנימין (בני) גנץ: אמרת לי: אתה חושב שצריך אחדות.

בנימין (בני) גנץ: כך אמרת, אני מצטט.

בנימין (בני) גנץ: (חבר הכנסת מיקי לוי יוצא מאולם המליאה.

בנימין (בני) גנץ: )

מאיר כהן: אל תעשה את זה, שלא נגיד מה אתה אמרת בחדרים.

מאיר כהן: אל תעשה את זה.

בנימין (בני) גנץ: גם בחדרים.

בנימין (בני) גנץ: עוד אחד היה.

מאיר כהן: אל תעשה את זה.

מאיר כהן: תתבייש לך.

מאיר כהן: אל תעשה את זה.

בנימין (בני) גנץ: תודה גם לך.

מאיר כהן: יש קודים בפוליטיקה.

בנימין (בני) גנץ: יש קודים.

קריאה: מאיר, אתם עשיתם את זה כל הזמן בוועדות – הוצאתם מה שדיברתם – אז אל – – –

בנימין (בני) גנץ: ואחרי הכול, חברים – – –

קטי קטרין שטרית: הרגתם אותם בוועדות.

בנימין (בני) גנץ: ואחרי הכול, חברים, אני מקבל את הבחירה שעשיתם ואהיה נכון לכל שיח שיקדם את ערכינו המשותפים גם מהעבר השני של האולם.

קארין אלהרר: איזה ערכים נשארו לכם?

בנימין (בני) גנץ: אזרחי ישראל, בתקופת המלכות חרבה ישראל על שנאת חינם.

בנימין (בני) גנץ: אני איני מאמין בכוחה של השנאה, ולא איכנע לה.

בנימין (בני) גנץ: "לא תשנא את אחיך בלבבך", כך נאמר.

בנימין (בני) גנץ: לא עוד שנאה, שיסוי וריבים.

בנימין (בני) גנץ: הגיע הזמן לצעוד בנתיב הקשה לא פחות, בנתיב הפיוס הלאומי.

בנימין (בני) גנץ: העם בחר, אני בחרתי, כל חברי הקואליציה בחרו באחדות ישראל לפני הכול.

בנימין (בני) גנץ: בואו נמשיך בדרך חדשה.

בנימין (בני) גנץ: שהחיינו וקיימנו והגיענו לזמן הזה.

בנימין (בני) גנץ: שתהיה לנו דרך צלחה.

איתן גינזבורג: תודה רבה לראש הממשלה החלופי המיועד חבר הכנסת בני גנץ.

איתן גינזבורג: אני מתכבד להזמין את יושב-ראש האופוזיציה המיועד חבר הכנסת יאיר לפיד לשאת דברים.

יאיר לפיד: אדוני היושב-ראש, כנסת נכבדה, מכובדיי כולם, הבניין הזה איבד היום סופית את אמונם של אזרחי ישראל.

יאיר לפיד: אנשים שונאים פוליטיקאים, שונאים פוליטיקה.

יאיר לפיד: לא חושבים שהיא מייצגת ערכים, בטח לא חושבים שהיא רלוונטית לחיים שלהם.

יאיר לפיד: והם צודקים במיליון אחוז.

יאיר לפיד: הפוליטיקה לוקחת את הכסף שלהם ולא נותנת שום דבר בתמורה.

יאיר לפיד: אין כבר שום קשר בין הפוליטיקה לבין החיים האמיתיים של אנשים אמיתיים.

יאיר לפיד: בחיים האמיתיים, אם העסק שלך בצרות, אתה חוסך.

יאיר לפיד: אם ההוצאות שלך עולות על ההכנסות, יצלצלו אליך מהבנק, יודיעו לך שהם סגרו את הברז.

יאיר לפיד: זה מה שקורה עכשיו לעשרות אלפי עסקים קטנים, למיליון ו-200,000 מובטלים: צמצומים, הידוק חגורות; אנשים מפוטרים בגלל הקורונה, אוכלים חסכונות.

יאיר לפיד: בבניין הזה, בפוליטיקה, הקורונה היא תירוץ לעשות מסיבה מושחתת על חשבון משלם המיסים.

יאיר לפיד: אחרי כל הדיבורים הריקים שלכם על ממשלת חירום מקימים היום את הממשלה הגדולה ביותר, הבזבזנית ביותר בתולדות המדינה: 36 שרים, 16 סגני שרים.

יאיר לפיד: לזה אתם קוראים ממשלת חירום?

יאיר לפיד: 52 משרדים?

יאיר לפיד: יש בישראל נכון להיום פחות מ-50 אנשים שהם מונשמים בגלל הקורונה.

יאיר לפיד: יש יותר סגני שרים ושרים מאשר מונשמי קורונה.

יאיר לפיד: אפשר לשים שר ליד המיטה של כל אחד מחולי הקורונה.

יאיר לפיד: זה לא רק הבזבוז, זה הזלזול – הזלזול המוחלט במצוקה של הישראלים.

יאיר לפיד: במקום לעזור להם, מקימים היום על חשבונם משרדים מיותרים, רכבים מיותרים, נהגים, לשכות, תקציבים, מקורבים – חגיגה במאות מיליונים.

קריאה: אתה גם – – –

יאיר לפיד: מעון רשמי לממלא מקום ראש הממשלה הזמני, החלופי – עוד עשרות מיליונים.

יאיר לפיד: אף אחד, כמובן, לא חושב למכור את המטוס – מטוס מיותר ב-780 מיליון שקל כשכבר ממילא אין לאן לטוס.

יאיר לפיד: בחיים האמיתיים של אנשים אמיתיים – – –

מירי רגב: – – – קורונה, לא הבנתי – – – אין לאן לטוס?

יאיר לפיד: בחיים האמיתיים של אנשים אמיתיים אדם עם שלושה כתבי אישום לא יכול להיות סגן מנהל בית ספר, לא יכול להיות רופא במחלקה פנימית, לא יכול להיות נהג של שר.

קריאות: גם אדם בלי בגרות.

יאיר לפיד: נהג של שר.

יאיר לפיד: הוא לא יכול להתקבל לבה"ד 1 ולהיות קצין בצה"ל – אף אחד לא יפקיד כיתת חיילים בידי אדם עם כתבי אישום.

יאיר לפיד: בבניין הזה שני רמטכ"לים של צה"ל נכנעו היום, כניעה ללא תנאי, לאדם עם שלושה כתבי אישום פליליים חמורים.

קריאות: – – –

מירי רגב: הוא חף מפשע עד שיוכח אחרת.

מירי רגב: תתבייש לך.

מירי רגב: יש גבול לשמוע – – –

יאיר לפיד: אתם נשבעים היום אמונים לאדם שהוא צבוע והוא יעמוד למשפט על הפרת אמונים, על שוחד ועל מרמה.

קריאה: אתה כתבת – – –

יאיר לפיד: בחיים האמיתיים אתה לא נותן לבן אדם כזה לשחק עם הילדים שלך בחצר.

מירי רגב: מה אתה אומר?

מירי רגב: מה אתה אומר?

יאיר לפיד: כל הבניין הוא ראש הממשלה.

יאיר לפיד: בחיים האמיתיים יש ערך למילה של בן אדם – –

שלמה קרעי: בחיים האמיתיים – – – קמפיין השנאה הובילה אותך לאופוזיציה.

יאיר לפיד: – – להבטחה שנתת.

יאיר לפיד: זה משהו שאנשים אמיתיים לוקחים ברצינות.

קריאות: – – –

מירי רגב: בחיים האמיתיים הוא לא קיבל 36, הוא קיבל 58 – – – כי כשרוצים – – –

איתן גינזבורג: השרה רגב, אותך אני לא יכול לקרוא לסדר.

קארין אלהרר: למה לא?

מירי רגב: אתה יכול, ואני נשמעת לקריאתך.

איתן גינזבורג: אני יודע מה אני יכול.

יאיר לפיד: לא, אני רק אומר לך, שר הוא חבר כנסת, ואתה יכול לקרוא לו לסדר.

איתן גינזבורג: תודה על השיעור.

איתן גינזבורג: האם זה חלק מהנאום?

קריאות: – – –

יאיר לפיד: בחיים האמיתיים אף אחד לא רוצה שיגידו עליו שהוא שקרן.

יאיר לפיד: אבא שלנו לימד אותנו בגיל שבע: אסור לשקר.

יאיר לפיד: אם עמדת מול אנשים ונשבעת להם, לא תחזור בך.

יאיר לפיד: יש מושג כזה – כבוד עצמי.

יאיר לפיד: בחיים האמיתיים, אם מישהו מנסה להרוס את המשפחה שלך, אין מזה חזרה.

יאיר לפיד: אם מישהו מקליט אותך בסתר, מפיץ עליך שקרים נוראים, יורד למקומות הכי נמוכים – אתה לא מתקרב יותר לבן אדם כזה.

יאיר לפיד: אנשים אמיתיים אומרים לעצמם:

יאיר לפיד: אם הוא עשה את זה פעם אחת, הוא יעשה את זה שוב.

יאיר לפיד: והם צודקים.

שלמה קרעי: אתה הבטחת לא לשבת עם תומכי טרור.

יאיר לפיד: פה בבניין, ככל שפוליטיקאי יורד נמוך יותר הוא מצליח יותר, וזה שירד הכי נמוך מכולם גם מצליח הכי מכולם.

יאיר לפיד: להבטחות אין שום ערך.

יאיר לפיד: מילה של הבן אדם זה המצרך הכי זול פה.

יאיר לפיד: המציאו לזה שם: אומנות האפשר.

יאיר לפיד: כל העריקים וגנבי הקולות, כל השרים לענייני כלום ושום דבר, הולכים מאולפן לאולפן ואומרים: פוליטיקה היא אומנות האפשר.

יאיר לפיד: עד גבול מסוים.

יאיר לפיד: יש מקום שבו כבר אי-אפשר.

יאיר לפיד: יש קווים אדומים.

קריאות: – – –

איתן גינזבורג: חבר הכנסת גפני, תודה.

קטי קטרין שטרית: אין סיכוי שהשר יפטר – – –

איתן גינזבורג: חברת הכנסת שטרית.

קטי קטרין שטרית: הרבה זמן – – – העם רוצה אותנו.

קטי קטרין שטרית: לא יעזור.

איתן גינזבורג: תודה, חברת הכנסת שטרית.

יאיר לפיד: אתה לא מתפשר עם אנשים שפגעו בכל מה שקדוש ויקר לך, במשפחה שלך, במדינה שלך.

יאיר לפיד: יש גם את ז'אנר המתנצלים, משפילי העיניים, אלה שאומרים: זה לא מה שרציתי – שמענו דוגמה לפני שתי דקות – אבל לא הייתה ברירה.

יאיר לפיד: תמיד יש ברירה.

יאיר לפיד: תמיד אפשר לשמור על העקרונות שלך, בתנאי אחד: שאתה מוכן לשלם את המחיר.

יאיר לפיד: אם קנו אותך, לפחות אל תמכור לנו שלא הייתה ברירה.

יאיר לפיד: קנו אותך.

יאיר לפיד: יש לך מחיר.

יאיר לפיד: זה מה שאתה.

יאיר לפיד: הייתה לכם הזדמנות לעמוד פה על הדוכן עם מנחם בגין, עם יצחק רבין, עם אנשים שהבינו שערכים זה משהו שצריך להילחם עליו; לא פחדו לעמוד מאחורי העקרונות שלהם; לא התייאשו; המשיכו להילחם גם כשהיה קשה.

יאיר לפיד: החמצתם את ההזדמנות הזאת.

יאיר לפיד: לא תהיו כמוהם.

יאיר לפיד: החמצתם את ההזדמנות, והיא גם לא תחזור.

יאיר לפיד: בערכים ועקרונות אין הזדמנות שנייה – אתה לא יכול להפסיק להיות אדם ערכי והגון לשנה וחצי ואז לחזור.

יאיר לפיד: זה לתמיד.

יאיר לפיד: הפסקת – הפסקת.

יאיר לפיד: נגעת – נסעת.

יאיר לפיד: בחיים האמיתיים הישראלים הם האנשים הכי טובים בעולם.

יאיר לפיד: החודשים האחרונים היו באמת הדגמה יוצאת דופן לזה: ילדים בני 15 נוסעים להביא משלוחים מהסופר לניצולי שואה; שוטרים, חיילים, עושים את עבודתם בתנאים בלתי אפשריים; הצוותים הרפואיים בבתי החולים, יהודים וערבים – מסירות שאין שני לה – –

קריאה: הערבים – – –

יאיר לפיד: – – מסכנים את חייהם בלי ציוד מגן, העיקר לטפל באחרים.

יאיר לפיד: קיבלנו בחודשים האלה תזכורת לעוצמתה של המשפחה הישראלית; לכוח של הביחד; ליכולת שלנו להתייצב מאוחדים אל מול הסכנה.

יאיר לפיד: זו המשמעות האמיתית של המילה אחדות, לא הזיוף החלול והאינטרסנטי שאתם מציגים פה היום.

יאיר לפיד: אחדות אמיתית היא אחות מבאקה אל-גרבייה שבזמן ניתוח מעבירה מלקחיים למתמחה מראשון לציון ששירת בגבעתי, שמעביר אותם לכירורג שעלה מרוסיה שמציל את חייו של ניצול שואה שלחם במלחמת ששת הימים.

יאיר לפיד: זו אחדות בחיים האמיתיים – צוות של אנשים שיש להם משימה משותפת, שאוהבים ומאמינים אחד בשני.

יאיר לפיד: הישראלים המופלאים האלה הם כל מה שהממשלה הזאת לא תהיה לעולם.

יאיר לפיד: תראו איך קמה הממשלה הזאת: אפס אמון בין השותפים; הכול דרך עורכי דין, דיונים בבתי משפט, דריסה של חוקי-היסוד.

יאיר לפיד: אנשים שלא מאמינים לאף מילה, אחד של השני, זה לא אחדות.

יאיר לפיד: הסכם משפטי בין אינטרסנטים שלא סובלים אחד את השני זה לא אחדות.

יאיר לפיד: אין דבר כזה ולא יכולה להיות ממשלת אחדות בראשות בנימין נתניהו.

יאיר לפיד: אתה לא יכול שנים על גבי שנים לפצל את עם ישראל, לגרום לחצי אחד לשנוא את החצי השני, ואז להכריז על עצמך כראש ממשלת האחדות.

יאיר לפיד: כל הקריירה שלך מבוססת רק על דבר אחד: על היכולת לגרום לישראלים טובים לכעוס אחד על השני ולשנוא אחד את השני, על הכישרון שלך להשתמש בשנאה ופחד.

יאיר לפיד: תגיד דבר אחד, אחד, שעשית כל השנים האלה כדי לאחד את עם ישראל.

יאיר לפיד: תגיד דבר אחד שעשית כדי לאחד אותו.

יאיר לפיד: בשביל מה אתם מקימים את הממשלה הזאת?

יאיר לפיד: מה הרעיון שעומד מאחוריה?

יאיר לפיד: מה היא רוצה להשיג?

יאיר לפיד: החזון היחיד שלכם זה הג'ובים, הכיסאות.

יאיר לפיד: הייתי כבר בהשבעת ממשלות – הייתי בהשבעת ממשלות מהצד של הקואליציה, הייתי בהשבעת ממשלות מהצד של האופוזיציה.

יאיר לפיד: זה תמיד היה אירוע חגיגי.

יאיר לפיד: המשפחות ישבו נרגשות ביציע, השרים החדשים ישבו נרגשים במקומם.

יאיר לפיד: לא הפעם הזאת.

יאיר לפיד: אנחנו הרי יודעים בדיוק מה אתם חושבים אחד על השני.

יאיר לפיד: אין דבר שאני יכול להגיד פה על הדוכן שיהיה גרוע ואלים ומכוער כמו הדברים שאתם כבר אמרתם אחד על השני ושאתם עדיין אומרים אחד על השני מאחורי הגב, כשהמיקרופונים סגורים.

יאיר לפיד: זה לא יחזיק מעמד, כי זה עקום.

יאיר לפיד: פתחתם את איקאה – תשאלו באיקאה מה קורה לשולחן שמרכיבים אותו עקום.

יאיר לפיד: כשמרכיבים אותו עקום הוא מתפרק מהר.

יאיר לפיד: זה יתפרק מהר.

יאיר לפיד: לישראלים מגיע יותר, ואנחנו נהיה פה כדי להזכיר להם שאפשר גם אחרת.

יאיר לפיד: יש אפשרות אחרת להנהגה אחרת, לא הנהגה שכל מה שמעניין אותה זה רק כיסאות ותיקים, הנהגה שמחויבת לערכים ולשינוי שאנחנו מחויבים להוביל.

יאיר לפיד: זה השינוי שאנחנו נציע: לאהוב את היהדות אבל להיאבק בכפייה דתית; להתייצב מול הגזענות; להילחם בשחיתות; לשמור על הדמוקרטיה הישראלית מפני מבקשי נפשה – ומבקשי נפשה יושבים מולי; לטפל בבעלי צרכים מיוחדים, בשכבות החלשות; להקים ממשלה שלא זורקת החוצה ילד להט"בי, שלא מעליבה את אחינו הדרוזים בחקיקה משפילה; להוביל דרך של מרכז לאומי, ליברלי, פטריוטי; של כלכלה חופשית שלא משועבדת לאינטרסים; הנהגה שתגרום לבניין הזה להתחבר מחדש לישראלים – לא בשביל פוליטיקאים ומקורבים, לא בשביל מונופולים ומגזרים, אלא בשביל האנשים שמחזיקים את המדינה הזאת בחיים: אלה שמשרתים בצבא והולכים למילואים ועובדים קשה כל החיים ומשלמים מיסים גבוהים מדי, העצמאים, המתמחים ברפואה שעובדים 26 שעות ביממה, המורות, הגננות, היזמים שיוצרים מקומות עבודה, העמותות שעושות עבודת קודש שהממשלה הזאת לא עושה – כל האנשים שבזכותם קיימות הכלכלה הישראלית והחברה הישראלית.

יאיר לפיד: האנשים האלה מסתכלים עליכם עכשיו והם אומרים לעצמם: אנחנו לא מאמינים ששוב נדפקנו.

יאיר לפיד: האנשים האלה מרגישים היום שבגדו בהם, והם צודקים.

יאיר לפיד: הם מרגישים שהמערכת הפוליטית בזה לערכים שלהם ותוקפת את אורח חייהם, והם צודקים.

יאיר לפיד: מגיע לישראלים הטובים האלה שהבניין הזה יעבוד בשבילם.

יאיר לפיד: במקום כל הרוטציות ומשחקי הכיסאות, מגיעה להם ממשלה שתטפל בבעיות אמיתיות, שתעסוק בחינוך, שתילחם בשחיתות ובביורוקרטיה; שתסייע לעסקים קטנים – לא לעסקנים קטנים.

יאיר לפיד: זה נראה כרגע רחוק – זה לא רחוק; זה נראה בלתי אפשרי – זה ועוד איך אפשרי.

יאיר לפיד: כי מתחתם את החבל יותר מדי.

יאיר לפיד: כי המרחק בין החיים האמיתיים לפוליטיקה הפך להיות בלתי נסבל.

יאיר לפיד: כי הישראלים הם כל מיני דברים – פראיירים הם לא.

יאיר לפיד: הממשלה הזאת לא מייצגת אותם, לא קמה בשבילם, לא רואה אותם ממטר.

יאיר לפיד: מגיע להם יותר, ואנחנו נהיה פה כדי לתת להם יותר.

יאיר לפיד: אנחנו נהיה פה מפני שמדינת ישראל לפעמים לוקחת את הזמן שלה, לפעמים עושה טעויות, אבל היא תמיד חוזרת, וכשהיא תחזור היא תמצא אותנו פה.

יאיר לפיד: תודה רבה.

איתן גינזבורג: תודה רבה ליושב-ראש האופוזיציה המיועד חבר הכנסת יאיר לפיד.

איתן גינזבורג: מזכירת הכנסת, בבקשה.

ירדנה מלר-הורוביץ: חברי הכנסת והשרים מתבקשים לקום ליציאת נשיא המדינה.

ירדנה מלר-הורוביץ: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

ירדנה מלר-הורוביץ: ) נא לשבת.

איתן גינזבורג: אנחנו עוברים לדיון סיעתי.

איתן גינזבורג: הוועדה המסדרת קבעה מסגרת דיון של תשע דקות לסיעה.

איתן גינזבורג: ראשון הדוברים יהיה חבר הכנסת משה בוגי יעלון.

איתן גינזבורג: בבקשה.

איתן גינזבורג: בבקשה, אדוני, חמש דקות לרשותך.

משה יעלון: אדוני היושב-ראש, חברי הכנסת, איך התרגלנו?

משה יעלון: איך התרגלנו למה שקורה פה היום?

משה יעלון: איך התרגלנו להיות הדמוקרטיה היחידה בעולם שמאפשרת לנאשם עם כתבי אישום חמורים להיבחר לתפקיד ראש הממשלה?

משה יעלון: איך התרגלנו למתקפה על היועץ המשפטי לממשלה בעצם הימים האלה, עד כדי איום על חייו?

משה יעלון: איך התרגלנו לזה שהנאשם היושב על כיסא ראש הממשלה לא מגנה את המתקפה הזאת, כי הוא ואנשיו עומדים מאחוריה – זו רוח המפקד?

משה יעלון: איך התרגלנו לזה שמי שיושב על כיסא ראש הממשלה מתנהג כראש כנופיית פשע, מאיים על עיתונאים, שוטרים, פרקליטים ושופטים?

משה יעלון: איך התרגלנו לזה שהנאשם שולח חוקרים, מפעיל האזנות, חדירות לטלפונים, מפעיל איומים נגד יריבים פוליטיים ואנשיו מטרידים עד מדינה?

משה יעלון: איך התרגלנו לזה שעיתונאים, פרקליטים ושופטים נדרשים לאבטחה אישית בגלל ההסתה נגדם על ידי הנאשם?

משה יעלון: איך הגענו למצב שבו החברה הישראלית משוועת לאחדות ופיוס, ומוקמת ממשלה שבראשה יעמוד מי שבנה את כוחו הפוליטי על שיסוי, הסתה, שנאה וקיטוב?

משה יעלון: איך הגענו למצב שבו המדינה מתנהלת ולא מנוהלת?

משה יעלון: אין ממשלה שמתכננת תכנון רב-שנתי.

משה יעלון: התוצאה: מערכת בריאות מורעבת עם פחות מיטות, פחות רופאים, פחות אחיות ביחס לאוכלוסייה, מערכת תחבורה ציבורית מפגרת, מערכת חינוך אנכרוניסטית, דיור לא בר-השגה ועוד ועוד.

משה יעלון: ואזרחים רבים קונים את השקר – שזה לא באחריות ובאשמת ההנהגה, הפוליטיקאים, אלא באשמת הפקידים, משרתי הציבור, ה-Deep State, כמו שקוראים לזה.

משה יעלון: איך הגענו למצב שהציבור מאמין שמגפת הקורונה הייתה עלולה באמת לגרום למיליון חולים ועשרת אלפים מתים במדינת ישראל?

משה יעלון: איך הציבור במדינת ישראל מאמין שאנחנו הכי טובים בעולם בהתמודדות עם המגפה כאשר מספר המתים אצלנו עבר את ה-270 היום, בירדן – תשעה וברשות הפלסטינית – שניים, כאשר מערכת הבריאות שלנו, למרות שהורעבה בשנים האחרונות, נהנית מסגל רפואי מעולה וכאשר מדינת ישראל ערוכה למצבי חירום יותר טוב מרוב מדינות העולם?

משה יעלון: נוכח הכישלונות והאתגרים הללו קמה כחול לבן – כדי להציע אלטרנטיבה שתאחד את העם ולא תקטב ותפלג בין מגזרים; כדי לחזק את שלטון החוק ומרכיבי היסוד של הדמוקרטיה; כדי להכין תוכנית רב-שנתית למדינת ישראל בכל התחומים ולבצעה; כדי להציג מנהיגות נקיית כפיים שתיתן דוגמה אישית בכלל ולדור הצעיר בפרט.

משה יעלון: פה קרה הלא-ייאמן, שלמרות שהנאשם נתניהו גרר אותנו שוב ושוב לבחירות בגלל הסתבכויותיו הפליליות ונכשל פעם אחר פעם להגיע לרוב של 61 מנדטים בכנסת, לאחר שעשה כל תרגיל אפשרי, גם אם לא לגיטימי, כדי למנוע מיושב-ראש כחול לבן בני גנץ להרכיב ממשלה, לאחר שגם היום אינו מכיר ואינו מקבל את תוצאות הבחירות האחרונות ואיים במלחמת אחים, בני גנץ לצערנו נכנע, ובמקום לפעול להחליפו, נכנס איתו לממשלה ההזויה והמנופחת הזאת, ממשלה שמאות אלפי ישראלים הנמצאים במצוקה כלכלית מסתכלים עליה משתאים ומיואשים.

משה יעלון: זו לא ממשלת אחדות וחירום אלא ממשלת חסינות לנאשם בשחיתות.

משה יעלון: בשעה זו עיניהם של למעלה ממיליון אזרחים מובטלים ומאות אלפי בעלי עסקים שעסקיהם קורסים נשואות לבית הזה, עיניים מודאגות ואולי אף דומעות, בוודאי כועסים, לא יודעים איך ישרדו את המחר, ולנגד עיניהם שיירות של שרים, סגני שרים, פקידים, עוזרים, צוותים, לשכות, של משרדים שבדמיונם לא יכלו לתאר את הצדקת קיומם.

משה יעלון: יושבים כאן אנשים שהם עצמם לא מאמינים שהסכימו להיגרר לחרפה הזאת.

משה יעלון: איך אתם לא מתביישים?

משה יעלון: איך אתם לא קמים ואומרים: אנחנו לא משתתפים בחרפה הזאת?

משה יעלון: בשעה זו עיניהם של רוב-רובם של בוחרי מה שהייתה פעם כחול לבן מתבוננות בכם.

משה יעלון: אתם אלה שסיפרתם להם: ישראל לפני הכול.

משה יעלון: הולכתם אותם שולל בשביל ממשלת הבושה והחרפה הזאת, שקמה בזכותכם.

משה יעלון: אתם נותנים חסינות לשחיתות, נותנים לעצמכם הנחות גדולות מאוד.

משה יעלון: הפגנתם יחד והצהרתם הצהרות על ביצור שלטון החוק, חומת מגן לדמוקרטיה, אבל ברגע האמת, ועוד מעט כאן, מעל הדוכן, תישבעו אמונים לא למדינת ישראל, שהרי אתם לא פועלים בטובתה, אלא לנאשם בשוחד, מרמה והפרת אמונים, ותיתנו לו מבצר משפטי, חסינות, חומת מגן.

משה יעלון: זו קריסה ערכית.

משה יעלון: קרסתם פוליטית וערכית, ואין במהלך שבו בחרתם לא מנהיגות ולא דוגמה אישית.

משה יעלון: יש בו קלון שייזכר לכם לדיראון עולם.

איתן גינזבורג: נא לסיים.

משה יעלון: תהליך הרכבת הממשלה מביך.

משה יעלון: נראה לי שמישהו רוצה לכתוב את ההיסטוריה של ישראל בעת החדשה ולספר לדורות הבאים שעד שהוא הגיע ומונה לראש ממשלה היו פה רק תפוזים, כאמירה המביכה שיצאה מביתו, ואחריו הכול נחרב.

משה יעלון: יאיר לפיד ואני החלטנו לשמור את אמון מצביעינו ולבנות אלטרנטיבה שלטונית בסיעה משותפת.

משה יעלון: גם אם התווכחנו ונתווכח בנושאים מסוימים, בנושאים המהותיים והחשובים יותר מכול למדינת ישראל ולחברה הישראלית אנחנו מסכימים, מחויבים ומגויסים לשרת את הציבור שאנחנו שליחיו ולהילחם על נושאים אלה בכל כוחנו כדי להביא לעתיד טוב יותר לאזרחי מדינת ישראל, לילדינו ולנכדינו.

משה יעלון: הממשלה הרעה הזאת לא תזכה לאמוננו, ונפעל להפילה ולהחליפה בממשלה שמדינת ישראל ואזרחי ישראל ראויים לה.

איתן גינזבורג: תודה רבה לחבר הכנסת משה יעלון.

איתן גינזבורג: חבר הכנסת אנטאנס שחאדה, בבקשה, ואחריו – חברת הכנסת פנינה תמנו שטה.

איתן גינזבורג: חמש דקות לרשותך.

אנטאנס שחאדה: אדוני היושב-ראש, חבריי חברי הכנסת, מוסטפא יונס, צעיר בן 26, הוצא להורג ביציאה מבית החולים שיבא לפני כמה ימים רק בגלל שהוא ערבי, כי אנשים שיושבים כאן בונים ממשלות ומעצבים מדיניות ובונים דעת קהל או תרבות חינכו את קבוצת השומרים שהוציאה אותו מהרכב וירתה בו כעשר יריות כי הם משוכנעים שדם של יהודי שווה יותר.

אנטאנס שחאדה: רבותיי, הדם של מוסטפא יונס ירדוף את אלה שהסיתו, ירדוף את אלה ששיבחו וירדוף את אלה שהצדיקו.

אנטאנס שחאדה: מי שירה בצעיר לעיני אימו וללא שום התנגדות או מאבק הוא פושע.

אנטאנס שחאדה: רבותיי, מאז שנת 2000 נהרגו בישראל 58 אזרחים ערבים על ידי כוחות הביטחון והמשטרה ללא שום עונש וללא שום משפט כלפי אף רוצח.

אנטאנס שחאדה: הרי מותר להרוג ערבי ללא חשש מעונש.

אנטאנס שחאדה: תרבות זו, אדוני היושב-ראש, קיבלה חיזוק משמעותי בשנים האחרונות, כאשר ראש הממשלה היה המסית העיקרי כלפי האוכלוסייה הערבית, והוא בעצם התיר את דמה.

אנטאנס שחאדה: כולנו זוכרים את הופעות האימים וההפחדה וההסתה שהוא יצא בהן בשנים האחרונות.

אנטאנס שחאדה: מציאות זו מובילה אותנו ישירות לקווי היסוד שהונחו על שולחן הממשלה ולהקמת הממשלה היום, קווי יסוד שמכריזים בעצם על הקמת משטר אפרטהייד באופן רשמי, אבל בהסכמת כחול לבן ושארית מפלגת העבודה.

אנטאנס שחאדה: במשטר זה מדברים רק על ארץ ישראל.

אנטאנס שחאדה: שימו לב, לא מדברים על מדינת ישראל – מדברים על ארץ ישראל; מדברים על ישראל דתית יותר; מדברים על עליונות יהודית בחוקי-יסוד.

אנטאנס שחאדה: במשטר זה אין כיבוש ואין צורך בשלום ואין צורך בשוויון.

אנטאנס שחאדה: ברור לנו שממשלה זו תהיה מסוכנת עבור כל האזרחים, עבור כל הנתינים ועבור אלה שנמצאים תחת כיבוש.

אנטאנס שחאדה: קווי היסוד וההסכם הקואליציוני מחזקים את תפיסתנו ומראים באופן הנהיר ביותר את מסוכנות הממשלה ואת היעדר כל אלטרנטיבה.

אנטאנס שחאדה: הממשלה מסוכנת כי אנחנו קוראים ורואים גידול בתאוות הבצע של פרויקט ההתנחלות והכיבוש ואת הרצון העז לצמצם את מרחב הדמוקרטיה המצומצם ממילא והעמקת העליונות היהודית, ולאחרונה – העליונות של היהודים הנמנים עם קו רעיוני מסוים בלבד.

אנטאנס שחאדה: זה לא מספיק שתהיה יהודי; אתה צריך להיות או לתמוך בקו רעיוני מסוים.

אנטאנס שחאדה: יתרה מזו, הממשלה מסוכנת כי לא קיימת אלטרנטיבה רעיונית או שלטונית בנוף הפוליטי, במערכת – בכל המערכת המפלגתית, ואני אומר זאת כי אני קראתי ולמדתי את רוב המצעים הפוליטיים של המפלגות בבית זה, מי שעדיין מפרסם מצע פוליטי.

אנטאנס שחאדה: מאז 2013 יש עתיד לא הציעה חלופה מדינית או פוליטית.

אנטאנס שחאדה: הם הלכו על התחום החברתי והכלכלי וחשבו שאולי ככה ישכנעו את הבוחר הישראלי, אחרי אירועי 2011 והמחאה החברתית.

אנטאנס שחאדה: גם מפלגת העבודה הפסיקה להציע אלטרנטיבה פוליטית ומדינית משנת 2013, והייתה זו שלי יחימוביץ' שאמרה שההתנחלויות אינן חטא, והרצוג אמר ב-2015 שאף התנחלות לא תפורק.

אנטאנס שחאדה: חשבו שאם יתחנפו לפרויקט ההתנחלותי ויבליטו את המצע הכלכלי-חברתי אולי יצליחו למשוך קולות – ונכשלו בזה.

אנטאנס שחאדה: כך, חבריי חברי הכנסת והאזרחים, הלבנת הסיפוח ובעצם הדיבור על הסיפוח החלו בשנת 2013.

אנטאנס שחאדה: מה שנותר או מה שנשאר כאלטרנטיבה פוליטית אמיתית – לא ציונית, אומנם – הוא הרשימה המשותפת, היחידה שמציעה שוויון מהותי אמיתי ללא הבדלי בין דת, גזע ומין, מציעה משטר דמוקרטי מהותי, כיבוד זכויות אדם, מאמצת ערכים ליברליים, מכבדת זכויות קולקטיביות ומבהירה כי רק כך ניתן להבטיח את הכבוד והשוויון והקיום של כל פרט וכל קבוצה.

איתן גינזבורג: נא לסיים.

אנטאנס שחאדה: מכאן אנחנו לקוראים לכל האזרחים: אל תתבשמו בשיכרון הכוח ואל תתפתו לעוצמה הרגעית.

אנטאנס שחאדה: משטר אפרטהייד יכול להתקיים רק בזכות דיכוי ונישול של כל מי שאינו תומך בפרויקט, ולא בהכרח רק כלפי הערבים.

אנטאנס שחאדה: ההיסטוריה לימדה אותנו שלכל פעולה יש תגובת נגד.

אנטאנס שחאדה: יש לנו שתי אופציות: או שכולנו נשלם מחיר – מחיר האפרטהייד והמאבק בו, או לחלופין ניהנה ממציאות שונה, ללא עליונות, ללא דיכוי וללא הסתה.

אנטאנס שחאדה: תודה רבה, אדוני היושב-ראש.

איתן גינזבורג: תודה רבה לחבר הכנסת אנטאנס שחאדה.

איתן גינזבורג: חברת הכנסת פנינה תמנו שטה, ואחריה – חבר הכנסת יואב בן צור.

איתן גינזבורג: בבקשה, ארבע דקות לרשותך.

פנינה תמנו: אדוני היושב-ראש, חברי כנסת נכבדים, היום הזה הוא יום בשורה לציבור בישראל, יום שבו אנו שמים קץ למחלוקת פוליטית ארוכה.

פנינה תמנו: למעלה מ-500 ימי משבר פוליטי מסתיימים היום עם בשורה על הקמת הממשלה השלושים-וחמש.

פנינה תמנו: מדינת ישראל הייתה בטלטלה שלוש מערכות בחירות רוויות יצרים ומחלוקות; שלוש מערכות בחירות שגם איימו לא אחת על המרקם החברתי העדין שבו אנו חיים; שלוש מערכות בחירות שחידדו את המפריד ולא את המחבר; שלוש מערכות בחירות שמסתיימות היום באמירה של רוב העם ורוב הבית הזה: כן לממשלת אחדות ולחיפוש וחתירה אחר המחבר ולא המפריד.

פנינה תמנו: רוב נבחרי הבית הזה – מימין, מרכז ושמאל – הגיעו לתובנה שנשלחנו לשרת את הציבור באחריות, בפרגמטיות פוליטית והבנה שישנם רגעים בהיסטוריה של אומה שצריך לפעול ביחד.

פנינה תמנו: אני גאה שראש המפלגה שלי, ראש הממשלה החליפי רב-אלוף במיל' בני גנץ, ידע לקבל את ההחלטה האחראית, הקשה והאמיצה, עם ראש הממשלה בנימין נתניהו, ללכת יחד לכינון הממשלה הזאת.

פנינה תמנו: במציאות הפוליטית שבה אנו נמצאים נדרש כל אחד בצד שלו לעשות ויתורים, ויתורים לא קלים ואפילו קשים, כדי להזכיר ולזכור שבראש ובראשונה אנחנו כאן, נבחרי ושליחי ציבור, אמורים לעבוד עבור אזרחי מדינת ישראל ורווחתם, ובטח לא לגרור את המדינה לבחירות נוספות.

פנינה תמנו: אני יודעת שיש גם רבים שחושבים אחרת, ובהם יושב-ראש האופוזיציה החדש חבר הכנסת יאיר לפיד, שאומר בכנות, יש לי אליו הערכה והוקרה רבה על הדרך שעשינו, גם אם אנחנו לא מסכימים עכשיו, ואני בטוחה שגם אם יוביל אופוזיציה לוחמנית, הוא יוביל אותה כעניינית והוגנת, והיכן שניתן יהיה לפעול ביחד כך נעשה.

פנינה תמנו: בעיניי ובעיני רוב העם אחדות היא ערך בפני עצמו.

פנינה תמנו: אני בטוחה שהממשלה שלפנינו ואני בתוכה נשכיל לנצל את שעת הרצון שבה אנו מצויים כדי לעבוד במרץ, לעבוד במסירות, על מנת להחזיר את המצב לימים כתיקונם ולדאוג לכלל האזרחים ולכל חלקי החברה הישראלית בלי משוא פנים.

פנינה תמנו: קווי היסוד שהונחו על שולחן הכנסת בשבוע שעבר מסמנים את פתיחת הממשלה הזאת, ששמה לנגד עיניה תחילה את הסוגיות הנגזרות ממשבר הקורונה שפקד אותנו ואת כל העולם, ובהמשך – טיפול בעניינים חברתיים, כלכליים, רווחתיים ובענייני הביטחון.

פנינה תמנו: לסיום אומר: זו זכות להיות חלק ממשלת אחדות.

פנינה תמנו: ברמה האישית זו זכות גדולה בעבורי ובעבור קהילתי, יהודי אתיופיה בישראל, להיות השרה הראשונה שמושבעת לממשלה בישראל.

פנינה תמנו: זו לא רק אמירה, תהיה גם עשייה רבה.

פנינה תמנו: וזו גם הזדמנות לברך את סגן השר גדי יברקן, שגם הוא בתפקיד זה לראשונה באופן היסטורי.

פנינה תמנו: זו גם סגירת מעגל וזכות שקיבלתי את המינוי לשרת כשרה לעלייה וקליטה מרב-אלוף במיל' בני גנץ, ראש המפלגה שלי, שהיה שם ברגעים הדרמטיים במדבר סודאן כסגן מפקד שלדג כשהייתי בת שלוש ועליתי למטוס הצבאי שהחזיר אותי ורבים הביתה, לאחר מסע מפרך ולאחר אלפי שנות גלות.

פנינה תמנו: זו תמצית הסיפור הציוני.

פנינה תמנו: זה סיפור עם ישראל.

פנינה תמנו: זה הסיפור שלנו.

פנינה תמנו: ברוך אתה ה' שהחיינו וקיימנו והגיענו לזמן הזה.

איתן גינזבורג: תודה לחברת הכנסת פנינה תמנו שטה.

איתן גינזבורג: חבר הכנסת יואב בן צור, בבקשה.

איתן גינזבורג: אחריו – חבר הכנסת השר יעקב ליצמן.

יואב בן צור: אדוני היושב-ראש, חבריי חברי הכנסת, גברתי המזכירה, ועכשיו כבר אפשר לומר חבריי חברי הממשלה, אני שמח שהאחריות ניצחה, שהתבונה והאחריות שלנו כמנהיגי ציבור ניצחו, ומעל הכול אני שמח על ניצחונה של המדינה כמדינה יהודית.

יואב בן צור: אין לי ספק שחברי האופוזיציה ינאמו נאומים חוצבי להבות בגנותה של הממשלה החדשה, על מספר השרים, מספר התיקים ועל עוד עשרות דברים שלדעתם היה ראוי שייעשו אחרת, אבל אני רוצה לומר מכאן לאזרחי ישראל: סוף-סוף מחול השדים של בחירות חוזרות ונשנות נגדע; סוף-סוף יש הנהגה למדינה; סוף-סוף אנחנו, כשליחי ציבור, יכולים לחזור לעבוד ולשרת את הציבור, להחזיר את המשק למקום שבו הוא היה טרם מגפת הקורונה, לשקם את הכלכלה, לסייע לעשרות אלפי מובטלים ועסקים קורסים, להציב את המדינה על המסלול הנכון ולגבש את חוסנה הכלכלי והחברתי.

יואב בן צור: שאף אחד לא ישלה אתכם, האלטרנטיבה היחידה לממשלה הזאת היא בחירות חוזרות.

יואב בן צור: ואני שואל אתכם: האם מישהו שיש לו אחריות כלפי המדינה יכול לומר שבחירות רביעיות בעיתוי הנוכחי, כשהמדינה מתמודדת עם אחד מהאתגרים הגדולים בתולדותיה, זה טוב למדינה?

יואב בן צור: בהזדמנות זו אני רוצה להאיר בזרקור על כל אותם מלבי שנאה, הסתה ושיסוי, שבמהלך תקופת הבחירות לא בחלו בשום דבר, גם לא ביצירת קרע בעם בין ציבורים שונים – בין דתיים לחילונים, בין חרדים לשאינם כאלה – והיום הם משלמים את המחיר.

יואב בן צור: הם הפכו למיעוט שולי וזניח בשולי האופוזיציה המצומקת, נטולי כל השפעה, ולא בכדי.

יואב בן צור: אין כאן שמחה לאיד, חלילה, אבל אני בהחלט שמח שקמפיין השנאה וההסתה הוכח כבלתי יעיל, שהממשלה והעם אמרו את דברם: לא עוד ליבוי שנאה, לא עוד הסתה, לא עוד ככל העמים בית ישראל.

יואב בן צור: העם ברובו רוצה וחפץ במדינה יהודית עם צביון יהודי, ומעל הכול – העם רוצה אחדות, כי כוחנו כאומה באחדותנו.

יואב בן צור: ביום הזה, כשאנחנו עומדים בפתחה של ממשלה חדשה, אי-אפשר שלא להעלות על נס את השושבין הראשי, שבלעדיו ככל הנראה עדיין היינו נתונים בלופ הבחירות החוזרות, את מי שהכינוי "המבוגר האחראי" דבק בו, יושב-ראש תנועת ש"ס, שר הפנים ושר הפריפריה, הנגב והגליל, הרב אריה דרעי.

יואב בן צור: הרב דרעי הוכיח שוב את האחריות שלו, את האחריות של תנועת ש"ס למדינה, לצביונה היהודי, לאזרחי המדינה ולכלכלה.

יואב בן צור: זה לא סוד שהרב דרעי הוא הכוח היוזם והמניע להקמת הממשלה, בתבונה, באחריות, ולא פחות חשוב מכך – בנחישות.

יואב בן צור: הרב דרעי הפעיל את מיטב כישוריו הפוליטיים וניסיונו הרב כדי לייצר יש מאין, לעשות שוב את הבלתי-ייאמן, ובמלאכת מחשבת ניצח על מלאכת הרכבת הממשלה שאנו עומדים היום בפתחה.

יואב בן צור: אני רוצה לומר מכאן בשם אזרחי ישראל, בשם אלפי מובטלים ועשרות אלפי עסקים קורסים, לרב דרעי: תודה.

יואב בן צור: הצלחתך – הצלחתנו; הצלחתך – הצלחת מדינת ישראל, הצלחתם של אזרחי המדינה, שמה שהם מצפים מאיתנו ברגעים אלו – להחזיר אותם לשוק העבודה, להניע את הכלכלה – –

איתן גינזבורג: תודה.

יואב בן צור: אני מסיים.

יואב בן צור: – – ולא פחות חשוב מזה – לאחד ולגבש את העם להיות עם אחד ומאוחד.

יואב בן צור: אני קורא מכאן לחברי האופוזיציה: תפקידה של האופוזיציה להילחם, להתיש ולעשות את הכול למען פיזור הכנסת, אבל אנא, לא עכשיו.

יואב בן צור: לא זה הזמן ולא זו השעה.

יואב בן צור: עכשיו הזמן לגלות אחריות, להישיר מבט בעיני אזרחי המדינה ולתת להם – –

אלי אבידר: רגע אחד לא יהיה לכם שקט – – –

יואב בן צור: – – את התקווה והאופטימיות לעתיד טוב יותר.

יואב בן צור: תודה רבה.

איתן גינזבורג: תודה לחבר הכנסת יואב בן צור.

איתן גינזבורג: השר חבר הכנסת יעקב ליצמן, בבקשה.

אלי אבידר: איזה אחריות, יואב.

איתן גינזבורג: אחריו – חבר הכנסת אביגדור ליברמן.

יעקב ליצמן: אדוני היושב-ראש, חבריי חברי הכנסת, שרים, מדינת ישראל, בעצם כל העולם, מנסים להתאושש ממשבר הקורונה.

יעקב ליצמן: אני מקווה שאכן אנחנו נמצאים ביציאה וללא גל שני, בעזרת השם.

יעקב ליצמן: ליבי עם משפחות המתים, מעל 250 – לא קל.

יעקב ליצמן: כל אחד הוא עולם ומלואו.

יעקב ליצמן: ליבי עם החולים, שחלקם במצב קשה, ואני מאחל להם רפואה שלמה בקרוב.

יעקב ליצמן: כפי שאני אומר, אייר זה חודש של "אני ה' רופאך", סגולה לרפואה.

יעקב ליצמן: ליבי עם מאות אלפים שחווים קשיים כלכליים בעקבות המצב.

יעקב ליצמן: אנו נדרשים לתהליך שיקום המשק, וזה אתגר גדול לממשלה ולשר האוצר, ידידי ישראל כץ.

יעקב ליצמן: אבל קודם כול אני רוצה להגיד על התמונה הכוללת.

יעקב ליצמן: אנחנו, מדינת ישראל, בין הכי נמוכים בעולם, כמעט בין הכי טובים.

יעקב ליצמן: אני רוצה להזכיר לכולכם, על אף שיש כמה וכמה עיתונאים שלא רוצים שנזכור את זה ומשכיחים את זה מהציבור, שאני זה שמנעתי בלילה הראשון, בחמישי בלילה, מייד כשהתחיל הסיפור, את כניסת המטוסים של סין ואיטליה, ולא נתתי להם לנחות בנתב"ג.

יעקב ליצמן: הייתה מלחמת עולם נגדי.

יעקב ליצמן: השגרירים הגיעו לחמ"ל בתל אביב, וגם משרדי ממשלה כאן, ואני לא מדבר על משרד החוץ.

יעקב ליצמן: כולם היו נגדי: למה אני עושה את זה, אני הורס את היציבות ואת היחסים הבין-לאומיים.

יעקב ליצמן: התעקשתי ולא נתתי בשום אופן שהם ייכנסו לארץ.

יעקב ליצמן: זו הייתה ההתחלה, ומשם אנחנו הקפדנו לא להכניס אנשים, להקפיד לגבי כל אחד וההיסטוריה שלו, איפה הוא היה, הבדיקות.

יעקב ליצמן: הקפדנו על כל אחד שנכנס לארץ ועל הבידודים.

יעקב ליצמן: זו הייתה ההתחלה, משם התחלנו.

יעקב ליצמן: בעזרת השם היינו נמוכים.

יעקב ליצמן: זו צרות עין של כמה אנשים שאף פעם לא הזכירו את זה, רק יתקפו אותי על זה.

יעקב ליצמן: ברכותיי לשר הבריאות הנכנס יולי אדלשטיין, שאני מכירו מקרוב, ואני בטוח שבעזרת השם יצליח בתפקידו החשוב והמאתגר.

יעקב ליצמן: אהיה לצידו בכל מה שצריך ושיבקש.

יעקב ליצמן: אני נערך לעסוק בבינוי, בזכות של כל אזרח לקורת גג, ולא משנה לי אם הוא חילוני, דתי, חרדי, ערבי.

יעקב ליצמן: לכולם מגיעה קורת גג.

יעקב ליצמן: נכון, רבותיי, שלא תהיה לכם טעות: גם לחרדים מגיעה קורת גג.

יעקב ליצמן: מי שקיפחו כל השנים – בהחלט מגיעה להם קורת גג.

יעקב ליצמן: אני לא מתבייש לומר שאני אחפש לתקן את העוול, אבל אני מדגיש, חד-משמעית, שאני אדאג לכולם.

יעקב ליצמן: כל תוכנית תהיה תוכנית לאומית, ויהיה שוויון לכולם, ונקפיד על כל הכללים, אבל אין שום בושה להגיד שאני אדאג גם לאלה שקופחו.

יעקב ליצמן: יש לנו כאן חוקים של תיקון עוולות וקיפוחים.

יעקב ליצמן: יהדות התורה הצליחה לאורך כל מערכת הבחירות, לאורך המשא ומתן עם הליכוד – דבקות במטרה, עמידה על עקרונות וערכים שחשובים לנו: הצביון היהודי ומסורת ישראל והסטטוס קוו.

יעקב ליצמן: שוב הוכח שמי שנלחם במסורת ישראל, בשבת קודש ובציבור החרדי סופו שינחל אי-הצלחה.

יעקב ליצמן: אנחנו רואים את זה, אדוני היושב-ראש, גם עם לפיד וגם עם ליברמן.

יעקב ליצמן: ברצוני לברך את ראש הממשלה ואת יושב-ראש כחול לבן בני גנץ ואת השרים המיועדים שנעבוד ביחד ונתקן את החוקים שאנחנו צריכים לתקן, בעזרת השם.

אלי אבידר: זה ניצחון?

יעקב ליצמן: אני לא יודע מה זה ניצחון אצלך.

איתן גינזבורג: הוא ממש לקראת סיום.

איתן גינזבורג: אתה בטח רוצה לשמוע את אביגדור ליברמן, אז אני מציע שתיתן לו ותאפשר לו לסיים את דבריו.

אלי אבידר: אתה קורא לזה ניצחון?

איתן גינזבורג: בבקשה, אדוני השר.

איתן גינזבורג: אתה בסוף דבריך.

יעקב ליצמן: אולי תסביר לי מה זה ניצחון.

אלי אבידר: זה ניצחון שיש מיליון מובטלים?

אלי אבידר: זה ניצחון?

יעקב ליצמן: אני מציע לך, אדוני, את האנטישמיות שיש לכמה אנשים אצלך במפלגה – שיורידו את זה.

אלי אבידר: אתה תתבייש.

אלי אבידר: תחזור בך.

אלי אבידר: תחזור בך מהמילה.

יעקב ליצמן: תודה רבה.

איתן גינזבורג: תודה רבה לשר, חבר הכנסת יעקב ליצמן.

איתן גינזבורג: חבר הכנסת אביגדור ליברמן, בבקשה.

אלי אבידר: איתן, היית צריך לעצור אותו כשהוא אמר את המילה "אנטישמיות".

אלי אבידר: היית צריך לעצור אותו, כי זו הוצאת דיבה.

אלי אבידר: תתבייש.

איתן גינזבורג: בבקשה, אדוני, תשע דקות מלאות.

אביגדור ליברמן: אלי, אומנם לא התכוונתי להתייחס אל ליצמן, אבל אני כבר אנצל ואתייחס גם אליו.

אביגדור ליברמן: אדוני היושב-ראש, כנסת נכבדה, לאחר משבר פוליטי ממושך, שהתחיל עם פיזור הכנסת ב-26 בדצמבר 2018, קמה לנו ממשלה – ממשלת פארסה, אפילו לא ממשלה אלא בדיחה גרועה, בדיחה עלובה.

אביגדור ליברמן: כדי לא לבזבז זמן על כל הביזיון שמתרחש לנגד עינינו, הייתי מסכם את הבדיחה העלובה הזאת בפרפרזה על השיר הידוע "איזו מדינה, מיוחדת במינה": איזו מממשלה, הכי גרועה שאי פעם קמה לעם היהודי מאז ומעולם.

אביגדור ליברמן: אבל למרות זאת קמה לנו ממשלה חדשה, וחייבים לברך על משהו.

אביגדור ליברמן: ראשית, אני אברך את השר הכלכלי המיוחד מר משה פייגלין, שר כלכלי בכיר מיועד.

אביגדור ליברמן: אתם אולי זוכרים את מסיבת העיתונאים ב-29 באוגוסט 2019.

אביגדור ליברמן: כמו תמיד, ראש הממשלה דיבר בפתוס על כלכלה ליברלית, על לגליזציה, על יבוא קנביס, ואפילו חתם על הסכם, בשם הליכוד, עם מפלגת זהות של פייגלין.

אביגדור ליברמן: אז, אדוני השר המיועד מר משה פייגלין, אני מציע לך למסגר את ההסכם שחתמת עם ראש הממשלה.

אביגדור ליברמן: תנסה למכור אותו ב-eBay – זה הדבר היחיד שאתה יכול להרוויח מראש ממשלתנו, וכנראה שיהיו הרבה קונים לחתימת המקור של בנימין נתניהו.

אביגדור ליברמן: אני רואה פה – אני רוצה לברך את שר החינוך המיועד כבוד חבר הכנסת הרב רפי פרץ, שנשבר תחת הלחץ הכבד שראש הממשלה הפעיל ברגעים האחרונים, ושבר את ההסכם עם איתמר בן גביר וחבר למפלגת ימינה ברגע האחרון.

אביגדור ליברמן: אני זוכר את הדרמה בשידור חי.

אביגדור ליברמן: דקה לפני סגירת הרשימות הגישו את הרשימה, ומה שהתברר אחר כך הוא שראש הממשלה הבטיח לרב רפי פרץ: לא משנה מה תהיינה תוצאות הבחירות – אתה שר החינוך הבא של ממשלת ישראל.

אביגדור ליברמן: אתה שר החינוך הבא של מדינת ישראל.

אביגדור ליברמן: גם אם חברים שלך בימינה ידיחו אותך, אני, ראש הממשלה בנימין נתניהו, דואג לך.

אביגדור ליברמן: אני שומר לך את תפקיד שר החינוך.

אביגדור ליברמן: אז ברכותיי לשר החינוך המיועד רפי פרץ.

אביגדור ליברמן: עכשיו אני רוצה לברך את שר האוצר המיועד מר ניר ברקת – עוד דרמה פוליטית, שהתרחשה ב-13 בפברואר 2020.

אביגדור ליברמן: בכנס בחירות באור יהודה הצהיר ראש הממשלה נתניהו: ביקשתי מניר ברקת להיות שר האוצר המיועד של ממשלת הליכוד הבאה.

אביגדור ליברמן: אז, ברכותיי לכל השרים המיועדים.

אביגדור ליברמן: נוכחתם לדעת שיש לנו ראש ממשלה נדיב, שמפזר ברוחב לב את הצ'קים, רק הבעיה היא שהצ'קים שלו הם ללא כיסוי.

אביגדור ליברמן: כמובן שברכותיי לחברים במפלגת ימינה, שחתמו אין-ספור פעמים על הצהרת נאמנות לנתניהו.

אביגדור ליברמן: איך נכתב בביטאון השמאל הידוע ישראל היום?

אביגדור ליברמן: נתניהו השתמש בהם וזרק.

אביגדור ליברמן: עכשיו ברכותיי לשר החוץ המיועד, מר גבי אשכנזי.

אביגדור ליברמן: אני לא יודע אם תפרת כבר חליפה מתאימה למעמדך החדש כשר החוץ, אבל יש מי שדואג לך – בעל המתפרה הכי גדולה במדינת ישראל, ראש הממשלה בנימין נתניהו.

אביגדור ליברמן: הוא כבר תופר לך – אומנם לא חליפה אלא תיק, אבל תופר בנחישות ובמיומנות רבה.

אביגדור ליברמן: ובהקשר הזה אני נזכר בעוד כנס של הליכוד ממערכת הבחירות האחרונה במגדל העמק, ב-25 בפברואר 2020, כפי שמתואר באתר מאקו, ואני מצטט: ראש הממשלה קרא להסיר את צו איסור הפרסום מהקלטות אשכנזי-מנדלבליט וטען כי אחרי שההקלטות יתפרסמו גבי אשכנזי ייאלץ לפרוש מהפוליטיקה.

אביגדור ליברמן: לדברי נתניהו, בהקלטות הרמטכ"ל לשעבר נשמע מתבטא בחריפות נגד העדה הדרוזית.

אביגדור ליברמן: אלו אמירות מזעזעות, זו בושה.

אביגדור ליברמן: כאשר אני רואה את כל הפרסומים בעשרה ימים האחרונים בנושא הקלטות אשכנזי-מנדלבליט אני שואל את עצמי: למי יש עניין שתוכנן יתפרסם?

אביגדור ליברמן: תנסו לנחש: מי עומד מאחורי זה?

אביגדור ליברמן: למי הייתה גישה להקלטות שבית המשפט הוציא צו איסור פרסום לגביהן?

אביגדור ליברמן: אז אדוני שר החוץ, אני אומר לך, מי שעומד מאחורי כל זה, מי שמעורב באופן אישי באופן פעיל בכל המהלך הנבזה הזה – ולא רק מעורב אלא נותן את הטון, נותן את ההוראות ומוביל את כל המהלך – הוא ראש הממשלה בנימין נתניהו.

אביגדור ליברמן: מה שבטוח, משעמם כנראה לא יהיה.

אביגדור ליברמן: עכשיו אני רוצה להתייחס להסכם הקואליציוני עם המפלגות החרדיות, ודבר ראשון – לחוק הגיוס.

אביגדור ליברמן: כבר שנים מלווה אותנו מחלוקת חריפה בתוך העם בנושא השוויון בנטל.

אביגדור ליברמן: בחודש יולי 2018 הובא סוף-סוף לכנסת חוק גיוס בני הישיבות, כהצעת משרד הביטחון – לא של פוליטיקאים אלא של משרד הביטחון.

אביגדור ליברמן: החוק עבר בקריאה הראשונה וזכה לשבחים מכל עבר, וקודם כול מראש הממשלה עצמו, שאמר שמדובר בחוק ממלכתי ומאוזן.

אביגדור ליברמן: אחרי ההצבעה בקריאה הראשונה לפתע פתאום הודיע שר הבריאות דאז, השר יעקב ליצמן, שהוא מתנגד, ומה הפלא – ראש הממשלה התקפל מייד.

אביגדור ליברמן: מה שמופיע בהסכם הקואליציוני עכשיו זה חוק מרוקן מתוכן, עלבון לכל אלה שמשרתים בצה"ל, משרתים במילואים, עובדים ומשלמים מיסים.

אביגדור ליברמן: אבל מה שמופיע בסעיף 10 בהסכם עם יהדות התורה, ובמקביל גם בהסכם עם ש"ס, זה לא רק התחייבות לחוק בגרסת מועצת גדולי התורה אלא התחייבות גם להעביר חוק להשתמטות מצה"ל במסלול עוקף בג"ץ, אם בג"ץ יתערב.

אביגדור ליברמן: אני רוצה לראות איך שני רמטכ"לים לשעבר יצביעו על חוק השתמטות במסלול עוקף בג"ץ.

אביגדור ליברמן: דווקא על רקע הקורונה והעבודה המצוינת שעשו חיילי פיקוד העורף בבני ברק ובשכונות החרדיות בירושלים וביישובים הערביים היו צריכים להגיע למסקנה הפוכה – שחייבים לגייס את כל תלמידי הישיבות ואת כל בני המיעוטים לשירות פעיל במסגרת פיקוד העורף; להקים שם חטיבה נפרדת לחרדים וחטיבה נפרדת לבני מיעוטים, שיטפלו בנושאים קהילתיים במסגרת השירות הצבאי בתוך הקהילות שלהם.

אביגדור ליברמן: לכן אני מודיע מראש שברגע שחוק הגיוס יעבור בנוסח של מועצת גדולי התורה, באותו רגע אני אגיש עתירה לבג"ץ.

אביגדור ליברמן: ומי בכלל קבע שאסור לשרת בצה"ל ולהיות לוחם?

אביגדור ליברמן: יהושע בן נון היה לוחם, דוד המלך היה לוחם – כנראה בכלל היה שובב גדול, אהב לתצפת מהגג.

אביגדור ליברמן: ומי קבע שאסור לעבוד?

אביגדור ליברמן: אתה יודע, אני קורא, אחד מגדולי ישראל, אולי הגדול שבהם, רמב"ם, הוא כותב בספר המונומנטלי שלו, ההלכתי, משנה תורה, הלכות תלמוד תורה: כל מי שיעסוק בתורה ולא יעשה מלאכה ויתפרנס מן הצדקה, הרי זה חילול השם.

אביגדור ליברמן: כל מה שאנחנו שומעים מההנהגה החרדית בכנסת זה חילול השם.

איתן גינזבורג: נא לסיים, בבקשה.

אביגדור ליברמן: יתרה מזו, מוסיף רמב"ם: וכל תורה שאין עימה מלאכה, סופה בטלה וגוררת עוון.

אביגדור ליברמן: לכן, אנחנו נהיה אופוזיציה אמיתית, אופוזיציה לוחמת, אנחנו נתווכח עם הממשלה בכל הנושאים: כלכליים, ביטחוניים, דת ומדינה.

אביגדור ליברמן: אנחנו נציג אלטרנטיבה שלטונית אמיתית ויעילה שתדאג לכלל ישראל, ולא למגזר מסוים ולא לאדם מסוים.

אביגדור ליברמן: תודה.

איתן גינזבורג: תודה רבה לחבר הכנסת אביגדור ליברמן.

איתן גינזבורג: חבר הכנסת השר נפתלי בנט, בבקשה.

נפתלי בנט: אדוני היושב-ראש, חבריי חברי הכנסת, אנחנו יוצאים היום לאופוזיציה עם גב זקוף.

נפתלי בנט: הרבה שאלו אותנו למה לא נכנסנו.

נפתלי בנט: היו כבר הצעות לשלושה שרים: שר לענייני כלום, שר לענייני לום ושר לענייני כְּל – –

קארין אלהרר: זה באופנה.

נפתלי בנט: – – זאת אומרת, הוא פיצל את זה.

נפתלי בנט: ואני אגיד לכם למה – כי המטרה הייתה להכניס אותנו נטולי כוח ונטולי מצפן.

נפתלי בנט: לא בכדי ראש הממשלה לא יושב פה כרגע.

נפתלי בנט: אנחנו מציגים תקווה, אנחנו מציגים דרך, ולאורך כל העשור האחרון, כשהיינו אנחנו היינו המצפן והעוצמה ועמוד השדרה של הממשלה, וכשלא היינו הממשלה הייתה נטולת עמוד שדרה.

נפתלי בנט: נתניהו בלי עמוד שדרה ערכי משחרר 1,000 מחבלים, אבל כשאנחנו בפנים, מנענו שחרור מחבלים ישראלים.

נפתלי בנט: נתניהו בלעדינו, בלי עמוד שדרה לאומי, דוהר לכיוון מדינה פלסטינית, ובשיא האופל, בשיא החושך, הצגנו את תוכנית הריבונות שהיום הוא נשבע לקיימה.

נפתלי בנט: נתניהו בלעדינו מינה מאות שופטים אקטיביסטים, התגאה כמה הוא שומר, עומד על המשמר לשמור על בית המשפט העליון, אבל כשנכנסנו, שרת המשפטים שקד מינתה מאות שופטים שמרנים.

נפתלי בנט: הדיל היה: תמכרו את הנשמה שלכם, תיכנסו פנימה, תקבלו ג'וב, אבל אז אתם תהיו בפנים ולא תוכלו להמשיך להילחם.

נפתלי בנט: ולא קל, כי בצוק איתן נלחמתי כאשר החלופי והמרכזי – גנץ ונתניהו – התנגדו בכל מאודם ופחדו להיכנס ולהשמיד את המנהרות, אבל בגלל המאמץ, בגלל הלחימה, השמדנו.

נפתלי בנט: בקורונה, אל מול קואליציה שאומרת שלא צריך בדיקות, לא צריך מלוניות, הלכנו ועשינו.

נפתלי בנט: זה לא קל, כי נתניהו מעדיף לידו גמדים, חלשים, נטולי כוח – וזה לא אנחנו.

נפתלי בנט: אז אנחנו יוצאים בראש מורם, ואני פה רק אומר כשר הביטחון – עדיין בדקה זו: אויבי ישראל בוחנים, בוחנים אותנו.

נפתלי בנט: חצי השנה האחרונה הייתה חצי שנה של עוצמה אל מול איראן בסוריה, אל מול חמאס וג'יהאד בעזה.

נפתלי בנט: בכל הגזרות הם ראו עוצמה גדולה.

נפתלי בנט: והם בוחנים.

נפתלי בנט: אני מקווה ומאחל שלא נחזור לימים של חולשה, הבלגה, הכלה וכל מיני מילים גדולות שמסתירות היעדר מצפן.

איתן גינזבורג: תודה רבה לשר נפתלי בנט.

איתן גינזבורג: חבר הכנסת עמיר פרץ, בבקשה.

איתן גינזבורג: אחריו – חבר הכנסת ניצן הורוביץ.

איתן גינזבורג: בבקשה, אדוני, שש דקות.

עמיר פרץ: אדוני היושב-ראש, אתמול שהיתי שעות רבות בביתם של ברוך ונאווה, הוריו של עמית בן יגאל, לוחם סיירת גולני שנפל בשבוע שעבר בפעילות מבצעית.

עמיר פרץ: הכרתי את עמית ואף חגגתי עם הוריו, שהם חבריי שנים רבות, את בר-המצווה שלו.

עמיר פרץ: אתמול צף בעוצמה רבה הוויכוח אם לאפשר להורים לחתום על אישור לבן יחיד לשרת ביחידה קרבית.

עמיר פרץ: סיפרתי להם על אמירה משמעותית שאמר לי חברי חבר הכנסת בני גנץ, על כי בעת כהונתו כרמטכ"ל סוגיה זו העסיקה מאוד את כל המערכת, ובסוף הוא הגיע למסקנה כי זה הדבר הנכון, לאפשר למשפחה להחליט.

עמיר פרץ: נטילת הזכות הזאת מהמשפחה היא מעשה אנטי-ישראלי.

עמיר פרץ: האמירה הזאת הדהדה אתמול בבית – הבית הזה שהפך סמל ודוגמה לערבות הדדית ולנתינה בחברה הישראלית.

עמיר פרץ: עמית, למרות גילו הצעיר, תרם מעצמו למען אחרים לא רק בצה"ל אלא בכל מקום שבו דרכו רגליו.

עמיר פרץ: אני שולח מפה תנחומים, חיבוק גדול וחיזוק למשפחה בשעה קשה זו.

עמיר פרץ: יהי זכרו ברוך ונצור בליבנו לעד.

עמיר פרץ: כבוד חברי הכנסת, אנחנו ניגשים להשבעת ממשלה חדשה, והשבעת ממשלה חדשה היא אירוע בחייה של האומה.

עמיר פרץ: כל ממשלה שקמה מסמלת סיום תקופה והתחלה של תקופה חדשה.

עמיר פרץ: לא צעדנו על שביל הזהב אל הממשלה שקמה היום.

עמיר פרץ: קרוב לוודאי שכל אחד מאיתנו, אם היה יכול, היה בוחר להרכיב ממשלה אחרת, קטנה יותר והומוגנית יותר.

עמיר פרץ: אך אנחנו, נבחרי הציבור, הובלנו במודע את מדינת ישראל לשלוש מערכות בחירות במטרה להשיג תשובה חד-משמעית מהבוחר הישראלי, שלוש מערכות בחירות קשות ולא פשוטות, שלוו במלחמות פרסונליות ומלחמות ערכיות, חדות, כואבות ומצלקות.

עמיר פרץ: משאבים עצומים הושקעו בשלושה ניסיונות להכריע, אך זה לא קרה.

עמיר פרץ: כמעט נגררנו למערכה רביעית, שהייתה יכולה להיות הקשה מכולן, וספק אם הייתה מביאה בסופה להכרעה.

עמיר פרץ: כעת עלינו להביט אל המציאות הפוליטית כפי שהיא, ולא כפי שהיינו רוצים שהיא תהיה.

עמיר פרץ: גם אי-הכרעתו של הבוחר היא אמירה כלפינו.

עמיר פרץ: תפקידנו הוא להסתכל על מצב המדינה, מצב החברה הישראלית והמציאות הפוליטית ולהעמיד את האינטרס הציבורי הישראלי בראש סדר העדיפויות.

עמיר פרץ: זהו אינו יום חג, אבל זהו אכן יום של הקלה גדולה ויציאה לדרך חדשה.

עמיר פרץ: אדוני היושב-ראש, לאורך כל שנותיי כיהנתי ושירתי את המדינה.

עמיר פרץ: הייתי חלק מרגעים שנגעו לאושיות חייה של מדינת ישראל והעמידו את הדמוקרטיה הישראלית במבחנים קשים, ויכוחים מרים – סביב הסכמי השלום, נסיגה משטחים, רצח ראש ממשלה, זכויות חברתיות, יחסים בין יהודים לערבים ובין חילונים לדתיים.

עמיר פרץ: למליאה הזאת תמיד הייתה היכולת לספוג.

עמיר פרץ: לקירות העוטפים את משכן הכנסת יש תכונה שהם יכולים להכיל את האירועים הקשים ביותר.

עמיר פרץ: פה טמונה עוצמתה של הדמוקרטיה הישראלית.

עמיר פרץ: היו זמנים שבניין הכנסת ספג אבנים; אפילו רימון הושלך על הבית הזה.

עמיר פרץ: אבל לאחר יותר מ-30 שנות כהונה אני יודע לקבוע שהסכנה האמיתית הטמונה לבית הזה היא בעוצמתן של המילים הרעות.

עמיר פרץ: לצערי, הרבה מילים רעות ספג הבית הזה בעת האחרונה – מילים שפוסלות את הלגיטימיות של 20% מאזרחי ישראל; מילים רעות שנשמעו כלפי הציבור החרדי והאשמות הדדיות בין מחנות פוליטיים שחצו כל גבול.

עמיר פרץ: כל אלה היו מילים רעות שהפכו למדיניות פוליטית חסרת אחריות של פסילות וחרמות, שמייצרת איום מוחשי על המרקם החברתי והאזרחי שעליו מושתתת מדינת ישראל.

עמיר פרץ: אזרחי ישראל כולם היו כלואים בתוך קמפיין בלתי נגמר שפתח והרחיב פצעים רבים בחברה הישראלית – פצעים שממשיכים לדמם עוד ועוד.

עמיר פרץ: למדורת השנאה והפילוג שפכנו כולנו דלק במשך יותר משנה, ואני מלא תקווה שהקמת ממשלת האחדות השוויונית תשפוך מים צוננים על אותה אש שמאיימת לשרוף כל סיכוי לערבות ההדדית, דו-קיום וסבלנות לאחר.

עמיר פרץ: אני רואה ביכולתי להתמודד ולקדם פיוס לאומי, ריפוי ואיחוי של היחסים בין אדם לאדם ובין קהילה לקהילה בישראל את אחד היתרונות החשובים ביותר בהצטרפותי לממשלה.

עמיר פרץ: עלינו לחדול מהרטוריקה שמחלקת את אזרחי ישראל לכוחות האור מול כוחות החושך, טובים מול רעים, בוגדים מול צודקים.

עמיר פרץ: עלינו להיגמל מהציניות ולהתנער מהכינויים המכוערים ומהלגלוגים ההדדיים.

עמיר פרץ: אם נחיל זאת על עצמנו תחילה, זה בוודאי יחלחל לכל האזרחים מן השורה.

עמיר פרץ: חברי הכנסת, מהמקום שבו אנו נמצאים היום, עלינו להפוך את המשבר הפוליטי הגדול ביותר בתולדות ישראל להזדמנות.

עמיר פרץ: הממשלה שתקום היום היא הממשלה המגוונת והמאוזנת ביותר שקמה בעשור האחרון, ממשלה עם ייצוג רחב למגוון הדעות והתפיסות בחברה הישראלית.

עמיר פרץ: נכון, יהיו ויכוחים, יהיו מאבקים וניאלץ להתפשר, אך בזמן הזה, החשוב כל כך לאזרחי ישראל, אל לנו לדבוק בגישה של הכול או כלום.

עמיר פרץ: אל לנו לברוח מאחריות, גם אם היא דורשת מאיתנו לקבל החלטות קשות.

עמיר פרץ: שום צד לא ישיג בממשלה את כל מבוקשו.

עמיר פרץ: שום צד לא יגיע למימוש מוחלט של היעדים שהציב במערכת הבחירות.

עמיר פרץ: אני מגיע לממשלה הזאת עם אג'נדה כלכלית סוציאל-דמוקרטית – שונה מאשר של חלקים בקואליציה, אבל גם שונה משל חלקים באופוזיציה.

עמיר פרץ: אני מביא איתי לשולחן הממשלה תפיסה מדינית המאמינה בשלום ובפתרון של שתי מדינות לשני עמים.

עמיר פרץ: התפיסה הזאת שונה מתפיסתם של חלקים בממשלה שרוצים בסיפוח חד-צדדי.

עמיר פרץ: היא שונה גם מתפיסת העולם של חלק מחברי האופוזיציה, התומכים בריבונות על כל שטחי יהודה ושומרון.

איתן גינזבורג: נא לסיים.

עמיר פרץ: חברי הכנסת, אני מכבד ומעריך את חבריי שבחרו לשרת את העם באופוזיציה.

עמיר פרץ: רבים מכם שותפים שלנו למאבקים האידיאולוגיים כבר שנים רבות.

עמיר פרץ: אני שומע את הביקורת, מקבל אותה בהבנה.

עמיר פרץ: עמדתכם לגיטימית כמו עמדות אחרות.

עמיר פרץ: גם אני וגם חברי איציק שמולי, שר הרווחה המיועד, מחויבים לערכים של שוויון, שלום וצדק חברתי, ונפעל לעשות הכול להגשמתם בתוך הממשלה, מתוך אמונה כנה שגוש כחול לבן והעבודה בראשותו של בני גנץ יכול להשפיע לטובה על חייהם של אזרחי ישראל כולם בצורה משמעותית רק דרך מוקדי קבלת ההחלטות.

עמיר פרץ: אני יודע כי המאבק לא יהיה פשוט.

עמיר פרץ: אחרי שנים רבות שבהן התפיסה החד-ערכית של שוק חופשי ושל כלכלה שהרעיבה את המערכות החברתיות, ובראשן את מערכת הבריאות, יצרה פערים והשאירה אוכלוסיות שלמות מאחור, עלינו לבנות כלכלה אנושית, כלכלה של צמיחה מכלילה; כלכלה שיוצאת ממשבר הקורונה ומצמצמת את האבטלה במהירות האפשרית; כלכלה שההשקעה בה תשרת את כל העשירונים בכל המגזרים; כלכלה שמובילה לצמיחה אך לא משאירה אף אחד מאחור; כלכלה שמתמודדת עם המשבר ומתקנת עיוותים של שנים רבות ביחס לעצמאים, בדאגה לשכירים ובחיזוק השקעה במפעלים ובתוצרת הארץ; כלכלה שבה הזכות להתפרנס בכבוד, לחיות בכבוד, להזדקן בכבוד, היא המחויבות של כולנו.

עמיר פרץ: אני בטוח שאמצא שותפים רבים, גם בקואליציה וגם באופוזיציה, שיסייעו בידינו לממש תפיסה זו.

עמיר פרץ: חברי הכנסת, דלתי תהיה תמיד פתוחה לרעיונות טובים ולמילים טובות, וסגורה הרמטית בפני דעות של גזענות, הומופוביה, דעות קדומות ומילים רעות.

עמיר פרץ: אדוני היושב-ראש, אני מקבל על עצמי את האחריות להיות חבר בממשלה, ואמשיך להיות שליח של כל אזרחי ישראל בלי הבדלי דת, גזע, מין או נטייה מינית.

עמיר פרץ: תודה רבה.

איתן גינזבורג: תודה.

איתן גינזבורג: תודה רבה לחבר הכנסת עמיר פרץ, ובהצלחה, יש לומר.

איתן גינזבורג: חבר הכנסת ניצן הורוביץ, בבקשה.

איתן גינזבורג: אחריו – חבר הכנסת צבי האוזר.

איתן גינזבורג: חמש דקות, אדוני.

ניצן הורוביץ: אדוני היושב-ראש, חברי הכנסת, באחד הראיונות האחרונים נשאלתי מה הדבר שהכי מפריע לנו בממשלה – דבר אחד שצריך לשים עליו את האצבע והוא הבוטה ביותר בעינינו.

ניצן הורוביץ: חשבתי לרגע, ואז אמרתי שהדבר המפריע ביותר, הבוטה ביותר, החמור ביותר, זה ההכשר שנותנים כאן לנאשם בפלילים כראש ממשלה – נאשם בפלילים בעבירות חמורות, שלעבודה במקום עבודה זוטר לא היו מקבלים אותו, לא היה עובר את המבחן המינימלי של כניסה לשום מקום – לא רק שהוא ראש ממשלה, לא רק שהוא לא מתפטר, אלא רבים רבים נכנסים ונותנים לו לגיטימציה מלאה.

ניצן הורוביץ: אדוני היושב-ראש, היום תוצג בפנינו ממשלה שוברת שיאים, ממשלה ששוברת את שיאי הניתוק, הציניות והחוצפה, ממשלה שבמקום להיות תחת האלונקה – כמו שהם כל הזמן מדברים – היא עולה על האלונקה ומכבידה עוד יותר את הנטל על הציבור.

ניצן הורוביץ: הממשלה הזאת מבטלת היום את הכנסת.

ניצן הורוביץ: אין היום סתם חבר כנסת.

ניצן הורוביץ: גם חבר כנסת שנבחר ובעצם לא כיהן אפילו יום אחד בכנסת רגילה, לא העביר אפילו הצעת חוק אחת, הופך להיות שר – שר בכל מיני תיקים; רב-שר.

ניצן הורוביץ: אין חבר כנסת; חבר הכנסת זה לא – זה לא נחשב.

ניצן הורוביץ: הממשלה הזאת מחלקת גם מענקים שמנים – לא לעסקים הקורסים ולא למובטלים, אלא ג'ובים ומימון לכל מיני רסיסי סיעות ופלגי-פלגים ותיקי-תיקנים.

ניצן הורוביץ: אגב, תיקן: יש תיק ויש תיקן.

ניצן הורוביץ: תיק זה תיק ותיקן זה תיק קטן.

ניצן הורוביץ: תיקן זה גם שם של חרק, או של ג'וק.

ניצן הורוביץ: כשעברתי על הנאום הזה בבוקר אז עוד לא היה שר המים.

ניצן הורוביץ: מאז שכתבתי אז נהיה גם שר המים.

סמי אבו שחאדה: זה מים להשכלה גבוהה.

ניצן הורוביץ: כשחיברו את המים, מים בששון, חיברו אותם גם להשכלה הגבוהה.

ניצן הורוביץ: באמת, צריך דמיון פרוע לעשות את זה, אבל לא אכפת.

ניצן הורוביץ: כל גבולות הציניות נחצו.

ניצן הורוביץ: לא אכפת משום דבר.

אלי אבידר: ניצן, חסר עוד שר אחד – שר לענייני אוויר אין.

ניצן הורוביץ: אה, את זה דווקא אתה תמצא הרבה.

ניצן הורוביץ: הרי מה יעשו כל השרים?

ניצן הורוביץ: יריבו ביניהם, יריבו ביניהם ויתעללו בציבור, כי קרעו אגפים ממשרדים, ועכשיו, במקום שזה יעבוד, זה לא יעבוד, כי שרים יתקוטטו.

ניצן הורוביץ: אגב, זאת תמיד הייתה שיטה של כל מיני רודנים למיניהם וכל מיני פוליטיקאים ציניים במיוחד: למנות אנשים לאותו תפקיד או לתת לאנשים תפקידים שאינם קיימים כדי שהם פשוט יריבו ביניהם ואז יבואו אליו והוא יחזיק את כולם קצר ויפסוק הכול.

ניצן הורוביץ: זו בעצם השיטה כאן.

ניצן הורוביץ: זו גם כנראה שיטה מצוינת למלחמה באבטלה: עוד ג'ובים למקורבים, עוד נהגים, עוד אנשי לשכה, עוד בזבוז עצום של כספי ציבור.

ניצן הורוביץ: גם מבחינת התוכן צריך להגיד אמת לציבור: הממשלה הזאת היא הממשלה הימנית ביותר בתולדות ישראל, משום שמאז 1967 לא קמה ממשלה שהתחייבה שחור על גבי לבן, כולל תאריך, לספח שטחים ולסגור את הדלת בפני פתרון שתי המדינות.

ניצן הורוביץ: גם ראשי ממשלה מהליכוד – אף אחד לא העלה בדעתו לספח שטחים, כי גם להם היו קווים אדומים.

ניצן הורוביץ: אבל הממשלה הזאת הולכת לשבור את כל השיאים, לפגוע בהסכמי השלום עם ירדן ומצרים, להתעמת עם כל העולם הערבי ולהעניק למתנחלים את הפרס הכי גדול שיש: סיפוח שטחים והתנחלויות וניפוץ הסיכוי לפתרון.

ניצן הורוביץ: והפתרון היחיד הוא שתי מדינות.

ניצן הורוביץ: ומי חתום על זה?

ניצן הורוביץ: גנץ, אשכנזי, פרץ, שמולי, חיימוביץ', זמיר – חתומים על הרס הסיכוי לשלום, חתומים על האלימות ושפיכות הדמים שיבואו, חתומים על ניצחון המשיחיות על הציונות, חתומים על הרס הציונות והפיכת ישראל למדינת אפרטהייד.

ניצן הורוביץ: במקרה כזה, מי צריך את ימינה בתוך הממשלה?

ניצן הורוביץ: אחרים כבר עושים לה את העבודה.

ניצן הורוביץ: גם בתחום דת ומדינה זו הולכת להיות ממשלה מחפירה.

ניצן הורוביץ: גנץ וכחול לבן, אפילו בלי קרב, אפילו בלי לעשות קולות של קרב, נכנעו לכל הדרישות, חילקו את כל התפקידים והג'ובים ועצרו את כל הרפורמות בתחום חופש הדת והחופש מדת: נישואין אזרחים – פוף; תחבורה ציבורית בשבת – פוף; זכויות להט"ב – פוף.

ניצן הורוביץ: כל הבטחות הבחירות התאדו, נמוגו.

ניצן הורוביץ: בזמנו גנץ אמר: אני נותן להם דף ריק, שיכתבו שני שלישים, אני אכתוב שליש, נכון?

ניצן הורוביץ: נכון?

ניצן הורוביץ: אז עכשיו נתן דף ריק, קיבל דף מלא – אמן ואמן, כן יהי רצון.

ניצן הורוביץ: וזה הכול.

ניצן הורוביץ: לממשלה הזאת, אדוני היושב-ראש – –

איתן גינזבורג: נא לסיים.

ניצן הורוביץ: אני מסיים.

ניצן הורוביץ: – – יש קווי יסוד מאוד ברורים.

ניצן הורוביץ: אומרים – מה זה קווי יסוד?

ניצן הורוביץ: יש קווי יסוד ברורים שאפשר לסכם אותם בארבע מילים, ארבע מילים: שוחד, מרמה, הפרת אמונים – כמו מכות מצרים: דם, צפרדע ותמרות עשן – שוחד תפקידים תמורת מרמה של הבוחר והפרת האמונים לשבת תחת נאשם עם כתב אישום.

ניצן הורוביץ: זאת ממשלה מושחתת שהציבור לא בחר בה; ממשלה שהשותפים לה מעלו באמון הציבור וגנבו את קולו; ממשלה שמספר שריה מעיד על עומק השחיתות שבה.

ניצן הורוביץ: היא נגועה, היא חולה והיא צריכה לשחד פוליטית את כל מרכיביה.

ניצן הורוביץ: תשמעו את הקולות מחוץ לבית הזה גם היום – העם שבחר בכם מתבייש וכועס.

ניצן הורוביץ: ממשלה שבראשה עומד נאשם בפלילים ושחבריה בגדו ברצון הבוחר.

ניצן הורוביץ: בושה.

ניצן הורוביץ: בושה.

ניצן הורוביץ: בושה.

איתן גינזבורג: תודה לחבר הכנסת ניצן הורוביץ.

איתן גינזבורג: חבר הכנסת צביקה האוזר.

איתן גינזבורג: בבקשה, אדוני.

איתן גינזבורג: תשע דקות מלאות, אדוני.

צבי האוזר: תודה לך, אדוני היושב-ראש.

צבי האוזר: חבריי חברי הכנסת, אני עומד כאן כדי לדבר בזכות האחדות.

צבי האוזר: אני עומד כאן כדי לטעון בגנות הפיצול, בגנות הריסוק, בגנות הריב והמדון בין חלקי אוכלוסייה – כן, כן, אותו משפט קצר אבל כל כך משמעותי בספר החוקים של מדינת ישראל, אבל גם בהוויה, במהות, באתוס של מדינת ישראל, של העם היהודי, שהיה אלפיים שנה, בתצורות כאלה ואחרות כאן, בארץ הזאת, ושבשל פיצול, ריסוק, ריב ומדון עזב את מולדתו ושרד בשל האחדות, בשל פיוס, כאלפיים שנים ללא מולדת, ללא כברת ארץ.

צבי האוזר: אדוני היושב-ראש, לאחר 500 ימים של משבר פוליטי אני חושב שהכנסת הזאת מגיעה להכרעה שתואמת את הכרעתו של הציבור, את החלוקה הקיימת בציבור הישראלי, את אותן מחלוקות שהביאו לאחר שלוש מערכות בחירות לתוצאות – או לאותה תוצאה חוזרת ונשנית, שממנה הייתה מסקנה פוליטית אחת – מסקנה אחת, שמבטאת או מייצגת אחריות לאומית, פיקחון ובגרות פוליטית.

צבי האוזר: המסקנה הזאת היא אחדות.

צבי האוזר: אני רוצה להגיד דברים בגנות המחטפים הפוליטיים, שאולי חלק מהאנשים בבית הזה התרגלו אליהם, רוצים אותם, חושקים בהם, נהנים מהם; בגנות הציניות; בגנות העמדה הבזה הלכה למעשה להכרעה הדמוקרטית – אלה שבשם המוסר רצו בכל הכוח לנהל פוליטיקה של זהויות עד התג האחרון, פוליטיקה של הכרעות על חודו של קול, פוליטיקה שכל מהותה מבוססת על הרעיון של "ייקוב הדין את ההר"; צדקנים שרוצים ורצו עד היום ממשלת מיעוט.

צבי האוזר: אדוני היושב-ראש, אתה מכיר את אותן שיחות שהיו כאן בפוליטיקה הישראלית: ממשלה של 47 ח"כים, "הצבעה אחת".

צבי האוזר: היום אותם אנשים מדברים ככה גבוהה-גבוהה על מושגים של גנבת קולות, על ממשלה שהציבור לא בחר בה.

צבי האוזר: אלה אותם אנשים שבאו ולחשו באוזניי ודיברו בפניי בזכותו של אותו רעיון עוועים של ממשלת מיעוט; אלה, היה להם מה שמכונה בלעז ה-Read my lips, אבל ה-Read my lips הזה מייד איבד את משמעותו ככל שזה היה קשור לממשלת מיעוט.

צבי האוזר: היו גם ציניקנים מהצד השני שרצו ממשלת 61, ממשלה צרה, שחשבו שאת אתגרי מגפת הקורונה, את האתגרים המדיניים של החלת החוק, את האיומים הכלכליים, את האתגרים הביטחוניים – את כל אלה ינהלו על חודו של קול ויכריעו וינסו על ידי אריתמטיקה של אדם אחד לאנוס את הצד השני.

צבי האוזר: אלה וגם אלה טעו.

צבי האוזר: הייתה לי חוויה אישית במשך השבועות האחרונים, מאז תוצאות הבחירות השלישיות, של שיחות, של הפגנות, של קללות, של צעקות, של גינויים, של הצקות, משני צידי המפה הפוליטית – מה שנקרא: קיצוני כל המדינה התאחדו.

צבי האוזר: נדהמתי לראות – בטח גם אתה מכיר את זה – שהשפה של שני הצדדים היא אותה שפה; הקללות הן אותן קללות; הבוז הוא אותו בוז.

צבי האוזר: אבל דבר אחד ראיתי לאורך כל הדרך של בשבועות האלה, שהיו בהם עליות ומורדות עד שהביאו לתוצאה הנכונה והרצויה של ממשלת אחדות: אלה שבזו, שקיללו, שהפגינו לעיתים, מה שנקרא, בצורה מעליבה – אגב, מוגנת; זכות ההפגנה היא זכות שנבחנת ברגעים קשים, לא ברגעים קלים.

צבי האוזר: אבל הייתי אומר לך שיש כאן מיעוט – מיעוט צעקני, מיעוט קולני, מיעוט נרגן – ויש פה רוב שאמר את דברו, ורוב הציבור – ברחוב, בכל מקום שאליו אני מגיע – מגבה את ההחלטה הזאת.

צבי האוזר: יהא האדם אשר יהא, הצביע למי שהצביע, בסופו של דבר יש כאן אחריות לאומית שהפוליטיקה הישראלית הציגה אותה והציבור הישראלי מגבה אותה.

צבי האוזר: זו ההכרעה הנכונה.

צבי האוזר: זו, אדוני היושב-ראש, הבחירה של דרך ארץ.

צבי האוזר: אחדות היא רעיון מסדר אידיאולוגי.

צבי האוזר: ראינו את ממשלת האחדות של שמיר-פרס בין 1984 ל-1988.

צבי האוזר: אני יכול להגיד לך שהפערים בין האנשים, האישיים והפוליטיים, של 1984–1988, היו גדולים הרבה יותר מהפערים שקיימים היום בין מרכיבי הממשלה הנכנסת, אבל ראינו את הישגיה של ממשלת האחדות של 1984–1988.

צבי האוזר: אגב, אלה שמתנגדים היום לממשלת האחדות, שמקללים, שמגנים, שלועגים, שמצקצקים, הם אלה שהיו גם מתנגדים ב-1984 לאחדות, באותן מילים חריפות, באותן מילים בוטות.

צבי האוזר: ברור היום מה תוצאות ממשלת האחדות או מה פועלה של ממשלת האחדות שהייתה אי-שם בשנות השמונים, שהצילה את ישראל מפני ריסוק כלכלי אמיתי, מפני הידרדרות בלתי נתפסת אל תהום כלכלי.

צבי האוזר: ברור שאותה ממשלה של 1984

צבי האוזר: –1988 הכינה את המסד לקליטה של יותר ממיליון עולים מארצות חבר המדינות, מה שבנה, יצק ויצר את מדינת ההזנק, סטרטאפ ניישן, שרבע מאה מאז אנחנו נהנים ממנה.

צבי האוזר: זו ממשלה שיותר מכול הורידה להבות, ואחרי משבר פוליטי – מלחמת לבנון, להזכירך, שנאה, ריב ומדון – החזירה שפיות לחוצות ירושלים, לרחובות ולערי ישראל.

צבי האוזר: אדוני היושב-ראש, בין ממשלת אחדות לבין הליכה לבחירות, ברור היכן האינטרס הלאומי, מהו הדבר הנכון לעשותו.

צבי האוזר: ואני יכול להגיד לך שהרוב הברור של חברי הבית הזה הצביעו ויצביעו היום למען אותו היגיון פוליטי מאחד.

צבי האוזר: זה מה שהעם הצביע – –

יאיר גולן: זה לא מה שהצביע העם.

יאיר גולן: בבית הזה כן, אבל לא העם.

צבי האוזר: – – ומכאן והלאה מוטלת החובה עלינו, על כולנו, להוכיח כי אין לנו ארץ אחרת, אין מדינה אחרת.

צבי האוזר: עת שלום.

צבי האוזר: עת אחדות לישראל.

צבי האוזר: תודה רבה.

איתן גינזבורג: תודה רבה לחבר הכנסת צבי האוזר.

איתן גינזבורג: חברת הכנסת קארין אלהרר, ואחריה – חבר הכנסת איימן עודה.

איתן גינזבורג: ארבע דקות לרשותך.

קארין אלהרר: תודה רבה, אדוני יושב-ראש הכנסת.

קארין אלהרר: אדוני השר, כנסת נכבדה וכמובן חברי הממשלה החדשה, אני רציתי לשאול – חבל שהם לא כאן: האם השתגעתם?

קארין אלהרר: מה קרה כאן בימים האחרונים?

קארין אלהרר: לאיזה רמת טירוף וטרלול עוד נגיע?

קארין אלהרר: פארסה מבישה.

קארין אלהרר: בוא נזכור: הממשלה הזאת הייתה צריכה להיות מושבעת ביום חמישי, אבל הם לא הספיקו לייצר את כל הטייטלים: את שר המים ואת שר המל"ג ואת שר הממטרות ואת שר כלום ושום דבר.

קארין אלהרר: הפיצול הזה של המשרדים, ההוספה של עוד שרים – זה לא מספיק; צריך עוד ועוד ועוד תפקידים, שיהיה לכולם.

קארין אלהרר: ואז הם יושבים כאן כאילו הכול כרגיל.

קארין אלהרר: אתם לא זזים בכיסאות שלכם טיפה באי נוחות?

קארין אלהרר: טיפה?

קארין אלהרר: איך תצליחו להוציא חיוך אמיתי בתמונה בבית הנשיא כשאתם יודעים שאתם יושבים על הכיסאות המפנקים שלכם ובחוץ למעלה ממיליון מובטלים שאין להם מה לאכול?

קארין אלהרר: ולא, חבר הכנסת מיקי זוהר, יושב-ראש הקואליציה, אתה לא צודק – יש אנשים שקרסו, ולצערי, יש אנשים שעוד יקרסו.

קארין אלהרר: אני מקווה שחברי הממשלה המתהווה נושמים לרווחה – הם השיגו את המטרה שלהם, קיבלו את הג'וב.

קארין אלהרר: אתם מרוצים?

קארין אלהרר: חוץ מכם אף אחד לא מרוצה.

קארין אלהרר: האזרחים זועמים.

קארין אלהרר: הם זועמים כי באמתלה של קורונה וחירום יצרתם כאן פרק לתפארת הסדרה פולישוק; הם זועמים כי ניפחתם את הממשלה עוד ועוד ואין לכם שובע; הם זועמים – איך מעלתם בהבטחות שלכם מימין ומשמאל, ובשביל מה, בשביל תיק?

קארין אלהרר: אתם באים לספר לנו שזאת אחדות?

קארין אלהרר: איפה האחדות הרעיונית של אדם שהוא נאשם בשוחד, מרמה והפרת אמונים עם אנשים ערכיים שאני מכירה ויודעת מה הם חושבים על הדבר הזה?

קארין אלהרר: הם זועמים כי מספיק כבר להמציא תיקים; הם זועמים כי רואים ממשלה שהדבר היחיד שמאחד אותה הוא הניתוק מהעם.

קארין אלהרר: שמעתי את חבר הכנסת צביקה האוזר אומר: זה מה שהעם בחר.

קארין אלהרר: לא, ידידי, זה לא מה שהעם בחר.

קארין אלהרר: העם בחר ממשלה שהיא לא בראשות נתניהו.

קארין אלהרר: ומה עשיתם?

קארין אלהרר: הלכתם, בני גנץ, עם המנדט שניתן לו להקים ממשלה, והקמתם לנתניהו את הממשלה הבאה.

קארין אלהרר: מה שאני לא מבינה זה למה היינו צריכים שלושה סבבים של בחירות.

קארין אלהרר: למה?

קארין אלהרר: אפשר היה לתת לנתניהו את הממשלה שלו כבר בסבב הראשון, נכו,?

קארין אלהרר: השר איציק שמולי?

קארין אלהרר: נכון, השר עמיר פרץ?

קארין אלהרר: למה התנגדתם אז?

קארין אלהרר: יצאת בדיוק אותו דבר גם הפעם.

קארין אלהרר: מה אתם חושבים, שתשפיעו יותר?

קארין אלהרר: אז אני אומרת לכם שמול השתיקה שלכם, מול השתיקה על הניפוח, הסרבול, הביורוקרטיה שיצרתם, אתם תמצאו אותנו לוחמים בכל החלטה שתקבלו שלא תהיה לטובת האזרחים, ואתם תמצאו את ההסכמה שלנו בכל פעם שתפעלו לטובתם.

קארין אלהרר: אני אומרת לכם, שלטון החוק הוא לא רק במצע של מפלגה, שלטון החוק הוא גם בלגנות כשמאיימים על היועץ המשפטי לממשלה – וכן, ראש הממשלה החלופי המיועד בני גנץ, אתה יודע טוב מאוד מי מאיים על היועץ המשפטי לממשלה.

איתן גינזבורג: נא לסיים.

קארין אלהרר: לקח לך 12 שעות לחשוב איך להגיב.

קארין אלהרר: אז אני אומרת לכם, זו לא ממשלה טובה, זו ממשלה רעה.

קארין אלהרר: אנחנו נדאג להיות האור במקום שדומה שיורד עליו חושך גדול מאוד.

איתן גינזבורג: תודה רבה לחברת הכנסת קארין אלהרר.

איתן גינזבורג: חבר הכנסת איימן עודה, בבקשה.

איתן גינזבורג: בבקשה, אדוני, ארבע דקות.

איימן עודה: כבוד היושב-ראש, עמיתיי חברי הכנסת וחברות הכנסת, כל אזרח ואזרחית במדינה צריכים להיות מודאגים, כי קמה הממשלה המסוכנת ביותר – כל האנשים חפצי החיים שרוצים שלום, רוצים דמוקרטיה, שוויון, צדק חברתי.

איימן עודה: הממשלה הזאת היא הרחוקה ביותר מכל הערכים הללו.

איימן עודה: אנחנו ברשימה המשותפת תרמנו את חלקנו: הבאנו 15 מנדטים.

איימן עודה: עלינו מ-13 ל-15 מנדטים, ושני המנדטים הללו הם שמנעו מנתניהו ממשלת ימין צרה שמעניקה לו חסינות.

איימן עודה: כל משבר, כל משברון – בזכות שני המנדטים הנוספים של הרשימה המשותפת.

איימן עודה: אני רוצה להזכיר לכם את הסרט The Godfather.

איימן עודה: זה סרט של שלושה פרקים.

איימן עודה: בפרק השלישי כולם באים לנשק את ידו של ה-godfather; זה גנץ, זה עמיר פרץ, זה איציק שמולי, שבאים בסוף לנשק את ידו.

איימן עודה: היום אני שמעתי את נאומו של יאיר לפיד.

איימן עודה: הוא דיבר על ג'ובים, על משרדי ממשלה, על מטוס ראש הממשלה, על המעון השני של ראש הממשלה הכביכול-חלופי.

איימן עודה: הכול נכון, אבל זה בכלל לא העיקר.

איימן עודה: העיקר הוא שהממשלה הזאת, השחיתות העיקרית שלה – שרוצה לספח שטחים כבושים, שרוצה להעמיק את הכיבוש, למנוע את האפשרות לחיות בשלום; השחיתות העיקרית היא שיש מיליון מובטלים; השחיתות העיקרית היא שיש הסתה נגד המיעוט הלאומי היליד בארץ הזאת, המיעוט הלאומי הערבי הפלסטיני; השחיתות העיקרית היא הכרסום המתמשך במרחב הדמוקרטי.

איימן עודה: אופוזיציה אמיתית מקשרת בין ה-D9 שרוצה להרוס את בית המשפט ל-D9 שרוצה להרוס בח'אן אל-אחמר, ל-D9 שהרס בתים בקלנסווה.

איימן עודה: אופוזיציה אמיתית מקשרת בין כל הדברים הללו.

איימן עודה: ואם יש שני ראשים לממשלה הזאת אז אולי טוב שיהיו גם שני ראשים לאופוזיציה – אופוזיציה פורמלית, שמדברת על שחיתות של משרדי ממשלה, ואופוזיציה אמיתית, שמציעה את השלום האמיתי, כלומר סיום הכיבוש; שמציעה אלטרנטיבה אמיתית של דמוקרטיה ושוויון וצדק חברתי בתוך המדינה.

איימן עודה: כבוד היושב-ראש, אתם לא תגיעו לשלטון.

איימן עודה: גנץ לא יהיה ראש ממשלה.

איימן עודה: השקרן הגדול מכולם, בנימין נתניהו, לא ייתן לו, וגם הימין לא ייתן לו.

איימן עודה: לכן, מה שיהיה זה בחירות בעוד כשנה.

איימן עודה: אבל תפקידנו לפנות לציבור הרחב ולהגיד לו: כל מה שאנחנו עושים בכנסת זה כל כך חשוב, זו במה כל כך חשובה, אבל צריך לצאת לרחובות.

איימן עודה: מיליון מובטלים, אנשים שנפגעים מהבגידה – גם של גנץ – אנשים שרוצים לא להחזיר את הדמוקרטיה שהייתה לפני בנימין נתניהו – כי לא הייתה – שרוצים לבנות את הדמוקרטיה, שרוצים שלום אמיתי, צריכים לצאת במאות אלפים לרחובות, וכך אנחנו נקצר את חייה של הממשלה.

איימן עודה: תודה רבה.

איתן גינזבורג: תודה רבה לחבר הכנסת איימן עודה.

איתן גינזבורג: חברת הכנסת אורלי לוי אבקסיס.

איתן גינזבורג: אחריה – חבר הכנסת משה אבוטבול.

איתן גינזבורג: תשע דקות מלאות לרשותך.

אורלי לוי אבקסיס: תודה רבה לך, אדוני היושב-ראש.

אורלי לוי אבקסיס: חבריי חברי הכנסת, חברות הכנסת, אני יודעת שהממשלה הזאת אולי היא לא הממשלה שחלמנו עליה.

אורלי לוי אבקסיס: אפשר לומר שהיא לא ממשלת החלומות של אף צד.

אורלי לוי אבקסיס: מאידך גיסא, אפשר לומר שבפלונטר הזה, בקושי הזה, יש פוטנציאל גם להצלחה גדולה, כי החיבור הזה הוא תוצר של איחוד כוחות למען האזרחים.

אורלי לוי אבקסיס: המציאות שנקלענו אליה חייבה את כולנו להתגייס, לשלב כוחות, לשים את חילוקי הדעות בצד ולפעול יחד למען שיקום החברה הישראלית.

אורלי לוי אבקסיס: כל אופציה אחרת, תאמינו לי, הייתה גרועה יותר.

אורלי לוי אבקסיס: כשפעלתי כפי שפעלתי בחודשים האחרונים, למרות המחירים, למרות הסיכונים, לנגד עיניי עמדה תמיד טובת המדינה.

אורלי לוי אבקסיס: אני שמחה מאוד על תרומתי לכך שקמה ממשלת אחדות בישראל.

אורלי לוי אבקסיס: ממשלה שמוצאת לנכון לשלב כוחות מזרמים שונים, ממגזרים שונים, מעדות שונות, במטרה אחת: למנוע שוב פעם כאוס בלתי נסבל, כפי שלא ידעה מדינת ישראל מאז הקמתה – שלוש מערכות בחירות בפחות משנה.

אורלי לוי אבקסיס: אנחנו נמצאים אחרי שנה וחצי שבהן המדינה קפאה על שמריה, וכאילו לא די בשיתוק השלטוני נוספה גם מגפה לא צפויה בסדר גודל ענק, מגפה עולמית שהעמידה את מדינת ישראל בפני משבר חסר תקדים.

אורלי לוי אבקסיס: המשבר הזה, לצערי הרב, יצר מציאות מורכבת ומאתגרת שעל הממשלה הזאת להתמודד איתה: יותר ממיליון אנשים שיש להם קושי להביא פרנסה הביתה, להתמודד עם המחויבויות, להתמודד עם הילדים, עם המשפחה, ולהחזיק את הראש מעל המים נוכח כל ההתחייבויות, הכלכליות והאחרות.

אורלי לוי אבקסיס: היום, כך אני מקווה, השיתוק הזה נגמר, ואנחנו מתחילים בתהליך של שיקום.

אורלי לוי אבקסיס: ברור לכול שמדינות שיצליחו לצאת מהמשבר הזה כשהן לא מרוסקות הן מדינות שישכילו להשקיע בהון החברתי שלהן, באזרחים.

אורלי לוי אבקסיס: לכן, מקבלי ההחלטות שיבינו שהנכס החשוב ביותר של מדינה הוא האזרחים שלה, הקהילה שלה, הם אלו שישקיעו באנשים ויהיו אלה שיצליחו לצאת מהתקופה הקשה הזאת.

אורלי לוי אבקסיס: כשנכנסתי לעשייה הציבורית שאלו אותי באיזה נושאים אתעסק.

אורלי לוי אבקסיס: הנושאים האלה היו לי ברורים מהיום הראשון.

אורלי לוי אבקסיס: כך אמרתי גם בנאום הבכורה ולכל עיתונאי שהגיעה בסקרנות מה, גם לוותיקים.

אורלי לוי אבקסיס: כאשר אמרתי: ילדים בסיכון, אוכלוסיות מוחלשות, נשים ונפגעי ונפגעות תקיפה מינית, אמרו לי: זה לא מעניין אף אחד.

אורלי לוי אבקסיס: אז אני שמחה שהיום – כמה שנים, כעשור אחרי – אנחנו רואים שהנושאים האלה מעניינים הרבה מאוד שליחי ציבור.

אורלי לוי אבקסיס: אנחנו רואים שיותר ויותר חברי כנסת רוצים להתעסק בנושאים הללו, ואני מברכת על כך.

אורלי לוי אבקסיס: כן ירבו.

אורלי לוי אבקסיס: זו בדיוק הסיבה שבחרתי להתעסק בנושאים שאני כל כך טובה בהם, שלמדתי אותם לאורכם ולרוחבם, שנכנסתי לרזולוציות, שלמדתי את הבעיות האמיתיות של האוכלוסיות המוחלשות של קצה הרצף החברתי במדינת ישראל.

אורלי לוי אבקסיס: אני עוד יותר שמחה שמצאנו את הדרך לשים את הכול תחת קורת גג, שאותה אני מתכוונת לא רק להקים אלא לצקת בה תכנים נוספים.

אורלי לוי אבקסיס: בכל פעולותיי קידמתי את הנושאים החברתיים, לאורך יותר מעשור.

אורלי לוי אבקסיס: הקמתי את מפלגת גשר שתהווה בית לנושאים החברתיים האלה, שתהווה גשר בין חלקי החברה השונים.

אורלי לוי אבקסיס: כך אני מרגישה שאני אולי ממשיכה איזושהי מסורת – את החינוך שספגתי בביתי; את המסורת היהודית הקוראת פעם אחר פעם לדאוג לאוכלוסיות המוחלשות, לא לשכוח אותן מאחור ולהיות הקול שמביא את הסיפור שלהן, כדי שנוכל לא רק להבין אותן אלא לצקת את הכלים כדי שנוכל להתמודד איתן.

אורלי לוי אבקסיס: מחקרים בין-לאומיים של כלכלנים בעלי שם עולמי מראים כי המפתח לקדמה לאומית הוא השקעה בקהילות, השקעה בהון החברתי שמבוסס על הקשרים והגשרים בין אנשים, במשפחה, בקהילה ובין קהילות.

אורלי לוי אבקסיס: המשרד לחיזוק וקידום הקהילה נועד להיות גוף ששם לו למטרה לפעול להגברת המוגנות והביטחון האישי של כל אזרח ואזרחית בקהילה, וכל זאת לצד הגברת הלכידות החברתית והחוסן הקהילתי.

אורלי לוי אבקסיס: המשרד יפעל ליצירת אקלים חברתי המקדם ערכים של כבוד הדדי, סובלנות, הידברות וחיזוק החוסן הנפשי והפיזי של האזרחים בקהילה למען שיפור איכות חייהם.

אורלי לוי אבקסיס: המשרד ממונה על הנושאים שלא היו, לצערי הרב, במרכז העשייה במשרדים אחרים, אותם נושאים שנשכחו מאחור לאורך השנים או לא קיבלו את היחס והמקום הראוי לטיפולם.

אורלי לוי אבקסיס: אני מכירה את הצקצוקים, אני מכירה את הפוזיציה של חלק מאמצעי התקשורת, ואני באה ואומרת להם דבר פשוט: טלו קורה מבין עיניכם.

אורלי לוי אבקסיס: תבינו במה מדובר במשרד הזה.

אורלי לוי אבקסיס: מי שמזלזל בתוכנית למניעת אלימות במשפחה, אז צריך לומר בפה מלא שאתמול הזדעזענו שוב והתעוררנו למקרה של אלימות במשפחה, סיפור נוסף של רצח אישה, אישה צעירה, בסך הכול בת 22, שכל החיים היו לפניה.

אורלי לוי אבקסיס: מאיה וישניאק הייתה בחורה צעירה שתרמה למדינה, ששירתה שירות אמיתי, משמעותי, בצבא, וכאשר הגיעה אחרי הטיול הצבאי לנקודה שבה מתחילים לבנות את החיים, שמתחילים לבנות את המסלול ומכתיבים אותו, נגדעה באחת שרשרת חייה.

אורלי לוי אבקסיס: בכל 17 ימים בממוצע נרצחת אישה בישראל, נרצחת אישה באכזריות.

אורלי לוי אבקסיס: היא לוקחת איתה את כל הכאב והצער שעברה בחייה, את הפחדים עליה, ואם מדובר ב"הם", אז גם על ילדיה, ואת החלומות שכבר לא תוכל להגשים.

אורלי לוי אבקסיס: אבל אותה אישה יודעת שהמדינה יכולה לעשות יותר כדי להציל אותה, את החברה.

אורלי לוי אבקסיס: אז נכון, מקרי הרצח הם מקרי הקיצון של תופעה ארוכה, רוחבית, שאיתה אנחנו צריכים להתמודד.

אורלי לוי אבקסיס: הנושאים הללו אינם בשוליים; הנושאים הללו מדברים על חיים שלמים של אנשים, של נשים, של ילדים, שאני רואה בהם תקווה לעתיד אחר.

אורלי לוי אבקסיס: מי שלא יודע, כל אישה שלישית חווה פגיעה מינית.

אורלי לוי אבקסיס: במהלך משבר הקורונה הייתה עלייה של 760% במקרי האלימות במשפחה וחמישה מקרי רצח.

אורלי לוי אבקסיס: זה לא נושא שולי וזה לא נושא זניח.

אורלי לוי אבקסיס: זה יהיה אחד הנושאים המרכזיים שבהם אטפל.

אורלי לוי אבקסיס: אם אוכל להרחיב – וכך אעשה – את אותם שירותים, אפעל בכל כוחי לעשות זאת, כי כל המציל נפש אחת כאילו הציל עולם מלא.

אורלי לוי אבקסיס: בין היתר, המשרד יהיה ממונה על תוכנית מצילה.

אורלי לוי אבקסיס: מי שלא יודע, אני יכולה לספר לכם שפעם אחר פעם העליתי את הנושא הזה לסדר-היום – תכננתי תיקוני חקיקה, התנהלתי מול הגורמים הרלוונטיים.

אורלי לוי אבקסיס: מדובר בנוער בסיכון שנמצא במסגרות נעולות שאמורות לתת לו איזשהו ארגז כלים כדי שהוא יוכל לחזור לחברה, לקהילה, לא לסכן את עצמו ולא את הקהילה ולעלות בחזרה למסלול חיים נורמטיבי; שיאפשר לאותם נערים לפתוח בחיים, במשפחה, להיות אזרחים מועילים.

אורלי לוי אבקסיס: זה קרש ההצלה של אותם בני נוער שפשעו או שנולדו למציאות חיים מורכבת, ובזכות המקומות הללו, שלצערי הרב אין בהם מספיק מקומות ואין שם מספיק תקציבים – בדבר הזה אנחנו נטפל.

אורלי לוי אבקסיס: חשוב לא פחות הוא המטה הלאומי להגנה על ילדים ברשת.

אורלי לוי אבקסיס: כל ילד שלישי בישראל נחשף לאיומים או לאלימות מילולית ברשת, כל ילד רביעי נחשף לשיימינג, השפלה, ולא נשכח לדבר על חרם.

אורלי לוי אבקסיס: ביהדות החרם הוא העונש הקיצוני ביותר, גם כשמדובר באנשים בוגרים.

אורלי לוי אבקסיס: תארו לכם מה זה עושה לנפשו של ילד קטן, רך ופגיע.

אורלי לוי אבקסיס: כולנו יודעים מה קורה היום מבחינה מינית – החשיפה.

אורלי לוי אבקסיס: אז נכון, האינטרנט והרשתות החברתיות, יש בהם הרבה מאוד מן הטוב, אך סכנות רבות גלומות בהם, ואת הדבר הזה אנחנו נקים, נחזק ונרחיב.

איתן גינזבורג: נא לסיים.

אורלי לוי אבקסיס: הנתונים כואבים וההתמודדות היא גדולה, אבל, אדוני היושב-ראש, אם מישהו מזלזל במלחמה באלכוהול ובסמים, בהתמכרויות, במטה להגנה על ילדים ברשת, בעיר ללא אלימות, בביטחון הקהילתי, הוא עושה זאת בגלל שהוא מנותק.

אורלי לוי אבקסיס: בשבילי הנושאים האלה הם נושאי הליבה של החברה הישראלית – כן, גם פרויקטים במגזר הערבי, פרויקטים שיעצימו שם את הנערים, שידעו שיש להם למה לשאוף, כי מי שחושב שאין לו מה להפסיד הוא מסוכן.

איתן גינזבורג: תודה.

אורלי לוי אבקסיס: המשרד הזה ישתף פעולה עם כל אחד ואחת מחברי הכנסת שאכפת לו מהנושאים החברתיים, שאכפת לו מהקהילה, כי בסופו של דבר כאשר אנחנו מדברים על יהדות, אנחנו מדברים על סולידריות חברתית, על הקהילה – והקורונה הזאת חידדה את זה יותר מהכול.

אורלי לוי אבקסיס: קשישים מתים ונפטרים בבית ואין איש יודע.

אורלי לוי אבקסיס: משהו פה לא תקין.

אורלי לוי אבקסיס: משהו פה לא בסדר.

אורלי לוי אבקסיס: בעזרת השם ובכוחות מחודשים וכוחות משותפים אנחנו נשנה את הדברים לטובה.

אורלי לוי אבקסיס: כמי שהתמקצעה בנושאים הללו, יש לי תוכנית עבודה, ובעזרת השם, אני גם אוציא אותה לפועל.

איתן גינזבורג: משפט אחרון, בבקשה.

אורלי לוי אבקסיס: אני רוצה לסיים בברכה, משפט אחרון שמתקיים בברכה, תפילה לקדוש ברוך הוא עבורי ועבור חברי הממשלה העוסקים בצורכי הציבור: ושלח אורך ואמיתך לראשיה, שריה ויועציה, שיתקן לנו עצה טובה מלפניו וישלח ברכה והצלחה בכל מעשי ידינו, למען החברה הישראלית כולה.

אורלי לוי אבקסיס: תודה רבה.

איתן גינזבורג: תודה לחברת הכנסת אורלי לוי אבקסיס.

איתן גינזבורג: חבר הכנסת משה אבוטבול, בבקשה.

איתן גינזבורג: אחריו – חבר הכנסת משה גפני.

איתן גינזבורג: שלוש דקות, אדוני, בבקשה.

משה אבוטבול: יושב-ראש נכבד, כנסת – שלא נמצאת – כולם, אבל אנחנו נדבר, כי חשוב מאוד לומר לממשלה החדשה מזל טוב.

משה אבוטבול: הרבה אנשים בארץ ובעולם מאושרים סוף-סוף שישנה, בסייעתא דשמיא, יציבות שלטונית.

משה אבוטבול: אחרי חבלי לידה ומשבר פוליטי מהקשים ביותר שידעה מדינת ישראל זכינו, בסייעתא דשמיא, להקמת ממשלה חדשה.

משה אבוטבול: טובים קשיי הקמת הממשלה מייסורי בחירות נוספות.

משה אבוטבול: אומנם הרבה שמצפים שהיא תהיה קטנה יותר, אבל חייבים לרתום עוד ועוד כוחות מכל גוני הקשת הפוליטית כדי להדביק את החסר ואת השנה בלי כלום שהייתה והותירה חלל גדול בעשייה העירונית, המוניציפלית, במשרדי הממשלה, בתעשייה, בכלכלה, ובעיקר במשבר שנשאבנו אליו, משבר הקורונה.

משה אבוטבול: ערים רבות ממתינות למינוי רב, וכן גם מועצות דתיות, תקציבים שתקועים במשרדי ממשלה, תוכניות עבודה, אישור מינויים בכירים שממתינים, ומה לא?

משה אבוטבול: כל זה, בעזרת השם, משתחרר ממחר בבוקר, ועל כך לבד צריכים לשמוח ולקוות לטוב.

משה אבוטבול: אגב, כידוע, עדיין הקמת ממשלה גדולה זולה יותר מבחירות נוספות וחוזרות.

משה אבוטבול: אני חושב שחובה וצריך גם להודות לשר השדכן הרב אריה דרעי, שכמו תמיד ידע לשדך ולהביא את כחול לבן לשולחן הדיונים ולסייע בכך, במלאכת הרכבת הממשלה.

משה אבוטבול: שחרר את הפלונטר הפוליטי.

משה אבוטבול: יישר כוח לך, כבוד השר, שר הפנים, על התושייה ועל החיבור המושלם.

משה אבוטבול: כולנו חייבים לך תודה עמוקה.

משה אבוטבול: התרת ופתרת לעם ישראל צרה כבדה של ניסיון של אחרים להוביל לבחירות רביעיות, ואומר גם "בר מינן".

משה אבוטבול: ועדיין אני קורא לראשי ימינה – לשר בנט וסמוטריץ' ולחבריי סופר, כהנא ושקד – לחבור לממשלה, לא להתבשם מקריאתו של יאיר לפיד, הקורא שוב לבנט "אחי".

משה אבוטבול: בפעם האחרונה שהייתה ברית האחים היא לא הסתיימה טוב.

משה אבוטבול: לקח שנים לבנט להשתחרר מחיבוק הלפיד הלוהט והחם של "אחי".

משה אבוטבול: הס קטגור, היכנס לשורה, אמר ראש הממשלה דאז יצחק שמיר.

משה אבוטבול: ימינה, היכנסו, מחכים לכם.

משה אבוטבול: זה הרבה יותר משתלם מניסיונות נואלים לאתגר את הימין או את החרדים.

משה אבוטבול: מזה לא תרוויחו כלום.

משה אבוטבול: היכנסו לעולם העשייה – בזה אתם הרבה יותר טובים, ובפרט שישנן החלטות חשובות של החלת הריבונות, שחיכיתם לה שנים רבות.

משה אבוטבול: אני רוצה לברך את אחיי ורעיי חברי תנועת ש"ס, הח"כים העיקריים, השרים העיקריים, על תפקידם – יושב-ראש התנועה, שר הפנים, הפריפריה והגליל הרב אריה דרעי, הרב יעקב אביטן, שר הדתות, סגן שר הרווחה הרב משולם נהרי, סגן שר האוצר הרב יצחק כהן, סגן שר הפנים, הפריפריה והגליל הרב יואב בן צור, יושב-ראש ועדת הכלכלה הרב יעקב מרגי, סגן יושב-ראש הכנסת הרב משה ארבל ויושב-ראש סיעת ש"ס החדש שנכנס הרב מיכאל מלכיאלי.

משה אבוטבול: אנחנו מתחילים ממשלה חדשה.

משה אבוטבול: נאחל לכם המון הצלחה.

משה אבוטבול: קראנו – ובזה אני מסיים, אדוני היושב-ראש, משהו קצר – קראנו בפרשת השבוע: "אם בחֻקתי תלכו ואת מצותי תשמֹרו ועשיתם אֹתם.

משה אבוטבול: ונתתי גשמיכם בעִתם ונתנה הארץ יבולה ועץ השדה יתן פריו.

משה אבוטבול: והשיג לכם דיש את בציר ובציר ישיג את זרע ואכלתם לחמכם לשבע וישבתם לבטח בארצכם.

משה אבוטבול: ונתתי שלום בארץ".

איתן גינזבורג: תודה.

משה אבוטבול: יש כאן מתכון של התורה הקדושה.

משה אבוטבול: רוצים שלום, ביטחון, שגשוג, כלכלה, נחת והצלחה?

משה אבוטבול: "אם בחֻקתי תלכו".

משה אבוטבול: בואו ננסה את זה.

משה אבוטבול: הרי כבר הייתה ממשלת שמאל – לא הלך, ממשלת ימין – לא הלך, ממשלת מרכז – גם לא הלך, ממשלת שמאל-ימין – גם לא הלך, ממשלת ימין-שמאל – גם לא הלך.

משה אבוטבול: בוא ננסה פעם אחת את המתכון הזה של "אם בחֻקתי תלכו", ואז בעזרת השם יהיו גשמינו בעיתם ויהיה ביטחון בכל הארץ.

משה אבוטבול: תודה רבה ומזל טוב לממשלה החדשה.

איתן גינזבורג: תודה לחבר הכנסת משה אבוטבול.

איתן גינזבורג: חבר הכנסת משה גפני, בבקשה, אדוני.

איתן גינזבורג: ארבע דקות לרשותך.

משה גפני: אדוני היושב-ראש, חברי הכנסת, ברכותיי.

משה גפני: אדוני היושב-ראש.

משה גפני: פעם ראשונה שאני מדבר כשאתה פה.

משה גפני: אני מבקש, אני לא הייתי במליאה כשאביגדור ליברמן דיבר נגד דוד המלך בצורה כל כך מזלזלת.

משה גפני: אני מוחה.

משה גפני: אני יודע שזה מה שהוא רוצה שאני אעשה, אבל אין ברירה, זו ההלכה.

משה גפני: כבר היה בעבר שמישהו דיבר נגד דוד המלך, ואז מרן הרב שך, זכר צדיק לברכה, אמר לי: אתה צריך לעשות מחאה.

משה גפני: אם לא, אני אבוא לעשות את זה.

משה גפני: פשוט בושה וחרפה.

משה גפני: האיש לא מבין על מה הוא מדבר.

משה גפני: שמעתי את הדברים שלו, הייתי בחדר.

משה גפני: הוא לא מבין על מה הוא מדבר.

משה גפני: הוא מדבר על דוד המלך – שאצלנו זה קודש הקודשים – עם כל מיני שטויות.

משה גפני: אני כבר לא אומר שהוא דיבר על הרמב"ם והוא דיבר על מה שכתוב בהלכות שמה.

משה גפני: אני מציע לו שיתחיל ללמוד בתלמוד תורה בכיתה א' מה עוד הרמב"ם כותב, ולא לקחת דברים ולהוציא אותם מהקשרם.

משה גפני: אני מוחה מחאה נמרצת על הפגיעה בדוד המלך, על מה שאביגדור ליברמן עשה פה.

משה גפני: זוהי שחיתות ממדרגה ראשונה.

משה גפני: זו כנסת ישראל.

משה אבוטבול: גם אנחנו מצטרפים, תנועת ש"ס, אדוני.

משה גפני: אני מוחה על זה בכל תוקף.

משה גפני: על דוד המלך לדבר בצורה שהוא דיבר – בושה וחרפה.

משה גפני: אדוני היושב-ראש, אנחנו נמצאים במצוקה גדולה.

משה גפני: עברנו, עוד לפני שהתחלנו את הבחירות, שלוש פעמים מערכת בחירות, אבל לפני זה היה גירעון בתקציב המדינה, היה צריך לעשות רפורמות, היה צריך לעשות דברים, והתקציב היה תקציב שהיה צריך לעשות בו שינויים.

משה גפני: לצערי הרב – אגב, זה גם כן "בזכותו", במירכאות כפולות, של ליברמן – עברנו שלוש מערכות בחירות, ובמקום לטפל בבעיית הגירעון והתקציב כדי לעשות רפורמות, שאנשים יוכלו להתפרנס בכבוד, הלכנו למערכת בחירות אחת, ועוד אחת, ועוד אחת.

משה גפני: הכול בגלל שהוא שונא את זה, בגלל שהוא שונא את נתניהו, הלכנו למערכות בחירות.

משה גפני: לא די בכל העניין הזה, לצערנו הרב, ואנחנו מתפללים לקדוש ברוך הוא שזה אכן ייגמר, הגיעה הקורונה, שמנעה מאנשים לצאת לעבודה, בצדק, בגלל שמאוד חשוב הנושא הזה של שמירת החיים והבריאות, אבל אנחנו רוצים גם שהכלכלה תתקדם, ונפלו עלינו שלושת הדברים יחד: הגירעון הקודם, מערכות הבחירות – שאנחנו נראים כמו איזו מדינת עולם שלישי, שבמקום לטפל בבעיות האמיתיות של המדינה היא הולכת למערכות בחירות עקרות ומיותרות לחלוטין – ואחרי זה, לצערנו הרב, אמרתי שאנחנו מתפללים לקדוש ברוך הוא שזה ייגמר, ואנחנו רואים ברוך השם את השיפור בעניין הזה, הקורונה, שעל זה אנחנו צריכים לעשות.

משה גפני: עכשיו, אני משבח את כחול לבן.

משה גפני: אני חושב שהיה לכם אומץ, והאומץ הזה ייזכר היסטורית.

משה גפני: אני לא יודע מה יהיה בהמשך, אבל מה היה קורה עכשיו אם אתם לא הייתם עושים את זה?

משה גפני: אני לא נכנס לעניין, אני לא חלק מהנושא הזה, אבל אני אומר את זה גם כאזרח וגם כחבר כנסת די ותיק.

משה גפני: מה היה קורה עכשיו?

משה גפני: לא היה אפשר להקים ממשלה, היינו הולכים למערכת בחירות רביעית, ובמערכת בחירות רביעית, כשהקורונה מכה בנו בנושא הכלכלי, שצריך לעשות רפורמות וצריך לעשות את כל הדברים האחרים וצריך להתמודד עם הגירעון, צריך לעמוד מול העולם – צריך לשמור על דרגת האיזון של הכלכלה הישראלית, שאנחנו צריכים לעמוד מול כל העולם – עשיתם מעשה שהוא מעשה ציוני, הוא מעשה נכון, הוא מעשה שהיה צריך לעשות אותו.

משה גפני: אני מבין, יש בכל אופן אנשים שחלמו שהם יהיו במקומות אחרים, והם קיוו שאתם תמשיכו בדרך הזאת, וזה ראוי לציון.

משה גפני: אני רוצה – – –

איתן גינזבורג: אני אגיד לך מה יהיה בהמשך: שני הצדדים יהיו בהשתדלות.

איתן גינזבורג: אנחנו נשתדל.

איתן גינזבורג: כל אחד מהצדדים – נשתדל לעשות טוב.

משה גפני: כן, בוודאי.

משה גפני: גם עצם העובדה – אני לא יודע.

משה גפני: אתה בטח יודע, אתה שומע את האנשים במדינה, וזה לא משנה למי הם שייכים, אתה רואה את אנחת הרווחה שלא הולכים לעוד בחירות.

משה גפני: אף אחד לא הבין לאיזה מקום אנחנו נגיע עם זה.

משה גפני: אני מבקש, אדוני היושב-ראש – ובזה אני רוצה לסיים; אם יהיה לי עוד זמן אז יש לי עוד דברים, אבל – – –

איתן גינזבורג: יש לך, גזלתי לך.

משה גפני: אני בעד שיפתחו את המשק, שיפתחו אותו לכלכלה וכל מה שנלווה.

משה גפני: אמרתי את זה גם לראש הממשלה – צריך לעשות את זה בזהירות; אנחנו חוששים מהעניין – ואנחנו מתפללים שזה לא יקרה – מגל שני, וצריך לעשות את הכול בזהירות.

משה גפני: נפתחים בתי הספר, גני הילדים, הקניונים, כל המקומות שאנחנו רואים – ראינו עכשיו את חופי הים – וצריך מאוד להיזהר.

משה גפני: אבל לא יכול להיות שבמדינת היהודים בתי הכנסת לא נפתחים.

משה גפני: אם לא נפתח כלום בגלל שיש לנו חשש ואנחנו אומרים שהרופאים אומרים שזה מה שצריך לעשות – לא לפתוח שום דבר.

משה גפני: אבל אם פותחים, זה מראה שאנשים לא מבינים על מה מדובר.

משה גפני: מקור האמונה של העם היהודי זה בתי הכנסת, זה התפילות, זה התורה, זה הישיבות.

משה גפני: בתי כנסת שלא נפתחים עד עכשיו?

משה גפני: שמעתי לפני שעליתי – – –

איתן גינזבורג: משפט אחרון, בבקשה.

משה גפני: שמעתי שהייתה החלטה לפתוח.

משה גפני: אני בעד לעשות את זה בזהירות, על פי הכללים של משרד הבריאות.

משה גפני: גם לא יכול להיות שימציאו פתאום מקומות אדומים, שהמקומות האלה – היום למשל בבני ברק, שהיה בעבר מקום אדום, היום אין, כבר כמה ימים אין נדבק אחד.

משה גפני: מה חושבים, שמה, שלא יפתחו בתי כנסת בבני ברק?

איתן גינזבורג: תודה.

משה גפני: ונזהרים שם מאוד.

משה גפני: אני מסיים, אדוני היושב-ראש, בקריאה לאלה שמחליטים בעניין הזה – ואני הרבה פעמים הייתי שותף – לפתוח את בתי הכנסת בהתאם להנחיות של משרד הבריאות.

משה גפני: אני קורא גם לחבריי שמתפללים בבתי הכנסת להיזהר ולהישמר.

משה גפני: "ונשמרתם מאד לנפשתיכם", מצווה התורה.

משה גפני: תודה רבה, אדוני היושב-ראש.

משה גפני: אני מודה לך על הסבלנות.

איתן גינזבורג: תודה רבה לחבר הכנסת משה גפני.

איתן גינזבורג: חברת הכנסת איילת שקד.

איתן גינזבורג: אחריה – חבר הכנסת איציק שמולי.

איתן גינזבורג: בבקשה, שלוש דקות.

איילת שקד: תודה.

איילת שקד: אדוני היושב-ראש, כנסת נכבדה, ארבעה דגלים הניף גוש הימין בבחירות האלה.

איילת שקד: אני אומרת גוש הימין כי בבחירות האלה הלכנו כגוש.

איילת שקד: הכוונה הייתה להמשיך כגוש.

איילת שקד: אני לא אסתיר ואומר שבאמת גם הליכוד וגם ימינה דיברנו הרבה פעמים על אותם דברים.

איילת שקד: ארבע סוגיות מהותיות הנפנו, ארבע סוגיות שמגדירות את הימין הישראלי: בתחום המדיני – החלת הריבונות ביהודה ושומרון; בתחום המשילות – מאבק בשלטון השופטים והפקידים והחזרת הכוח לידי נבחרי הציבור; בתחום הכלכלי – שוק חופשי, הסרת חסמים, הקטנת רגולציה; בתחום שלטון החוק – מאבק באקס-טריטוריות בנגב, בגליל, בדרום ובדרום תל אביב.

איילת שקד: כמו בטקס הנסיגה מגוש קטיף החליט הליכוד לסגת מערכיו היסודיים ולקפל את כל ארבעת הדגלים האלה.

איילת שקד: בתחום המדיני, אנחנו שומעים ככה בתקשורת שמתמסמסת הבטחתו של נתניהו להחלת ריבונות.

איילת שקד: היא לא מוזכרת באף מילה בקווי היסוד של הממשלה.

איילת שקד: ההישג האדיר שבו נפנף נתניהו לאורך מערכת הבחירות הולך ונמוג אל תהום הנשייה.

איילת שקד: אני מקווה שהממשלה הזאת לא תאבד את ההזדמנות ההיסטורית לשנות את הפרדיגמה ולהבהיר כי יהודה ושומרון הם שלנו לעד.

איילת שקד: אם ראש הממשלה יעשה את זה אנחנו בוודאי נתמוך בו ונעזור לו בזה.

איילת שקד: אבל מי יהיה אחראי לתשובות המדינה לבג"ץ בנושא ההתיישבות?

איילת שקד: מי?

איילת שקד: צדקתם, גוש השמאל, מכחול לבן.

איילת שקד: ארבע שנים הייתי במשרד המשפטים ושיניתי את תשובות המדינה.

איילת שקד: עכשיו הכול יחזור אחורה.

איילת שקד: במשרד המשפטים בחר נתניהו לשים את החייל מספר אחת של שלטון השופטים והמשפטנים.

איילת שקד: לאחר שמערכת בחירות שלמה הוא תקף בחמת זעם את בית המשפט, הפעם הוא החליט למחוק את הרוח החדשה שהכנסתי בשנים האחרונות במשרד המשפטים.

איילת שקד: אחרי שנים שבהם הוא סיכל את כל הניסיונות לשנות את המערכת ופעם אחר פעם ניצב לצד שופטי בג"ץ, החליט נתניהו, כשהוא נתן את משרד המשפטים לגוש השמאל, לקבור את המאבק הזה סופית קבורת חמור.

איילת שקד: את התחום הכלכלי, שבו נתניהו עשה קסמים בתור שר אוצר – הוא היה אחד משרי האוצר הטובים ביותר שידעה מדינת ישראל – הוא מכר בנזיד עדשים לראש המפלגה הסוציאליסטית הישראלית, ראש ההסתדרות לשעבר.

איילת שקד: במקום שוק חופשי נקבל שוב ועדים חזקים שסוחטים את המשק; במקום הפחתת רגולציה נחזור לשנות מפא"י העליזות של הטבות למקורבים; במקום להבין שמשבר הקורונה מחייב לחזור לימים שבהם הוא היה שר אוצר ולאושש את המשק, לתמוך בעצמאים שקורסים, בבעלי העסקים הקטנים שמתחננים לסיוע – –

איתן גינזבורג: נא לסיים.

איילת שקד: – – החליט נתניהו לשמור את המשק סגור.

איילת שקד: את דרום תל אביב הפקיר נתניהו מזמן.

איילת שקד: אחרי שכמעט חתם על הסכם האו"ם המופקר, שהיה מביא לכאן גלים על גלים של מהגרי עבודה, הוא לא נקף אצבע להתמודדות עם המסתננים.

איילת שקד: כשבג"ץ ביטל את חוק הפיקדון נשמע מבלפור קול דממה דקה.

איתן גינזבורג: תודה.

איילת שקד: גם באקס-טריטוריה בנגב נתניהו לא מתכוון לטפל – הינה, אני אקצר.

איתן גינזבורג: אין ברירה, משפט סיום.

איילת שקד: בשנים האחרונות אנחנו הכרחנו את הליכוד למשוך ימינה.

איילת שקד: את כל הדגלים האלה הוא לא היה מניף ללא גוש ימין חזק שמכריח אותו לעשות זאת.

איילת שקד: הליכוד כרגע מתמכר בקלות מעוררת השתאות לקסמיו של גוש השמאל, של כחול לבן, וזה מדאיג מאוד.

איילת שקד: אני זוכרת היטב מה קרה בפעם האחרונה שהליכוד החליט שהוא מפלגת שמאל.

איילת שקד: אני הייתי אז בליכוד.

איילת שקד: נלחמתי במשאל המתפקדים נגד אריאל שרון.

איילת שקד: את הציונות הדתית נתניהו זרק בצידי הדרך.

איתן גינזבורג: נא לסיים.

איילת שקד: זרק את הציונות הדתית והימין האידיאולוגי.

איילת שקד: למרות זאת אנחנו כאן.

איילת שקד: אנחנו נילחם.

איילת שקד: אני מבטיחה שנעשה כל מה שאנחנו יכולים לעשות מספסלי האופוזיציה לשמר את הדגלים האלה.

איתן גינזבורג: תודה.

איילת שקד: אני רוצה לסיים בציטוט של מנחם בגין משנת 1949 – בגין, שהקים פה את האופוזיציה בשנת 1949 כשמפא"י שלטו פה.

איתן גינזבורג: חברת הכנסת שקד.

איילת שקד: אני מצטטת: לא תהא מצידנו אופוזיציה לשם אופוזיציה ולא תהא ביקורת לשם ביקורת.

איילת שקד: לא ניטפל אל הממשלה באשר היא ממשלה ואנו הצד שכנגד.

איילת שקד: נדון את הממשלה לפי מעשיה, טובים נשבח, רעים נגנה, אך שום דבר לא ניתן להשתיק.

איילת שקד: לא נתחשב במעמדו של איש, ויהא רם כאשר יהא.

איילת שקד: אם עוול יעשה, נעמיד את האיש בפני אותו דין ציבורי אשר בית הנבחרים משמש לו במה עליונה.

איילת שקד: נבחרי העם אנחנו.

איילת שקד: קיבלנו שליחות מטעם רבבות אזרחים, אחריותנו רבה, ונעשה כמיטב יכולתנו בכדי להיות ראויים לאמון שנתנו בנו שולחינו.

איתן גינזבורג: תודה רבה לחברת הכנסת איילת שקד.

איתן גינזבורג: חבר הכנסת איציק שמולי, ואחריו – חברת הכנסת תמר זנדברג.

איתן גינזבורג: בבקשה, אדוני, שלוש דקות.

איציק שמולי: אדוני היושב-ראש, חבריי וחברותיי חברי הכנסת, הבית הזה אומנם היום חלוק ומפולג, אבל בראש ובראשונה אני חושב שעל דבר אחד בוודאי נוכל להסכים: להודות לאנשי החזית החברתית של מדינת ישראל, לצוותים הרפואיים, לאנשי החינוך, לשוטרים וכמובן לעובדי הרווחה של המדינה.

איציק שמולי: הסתכלנו על כולכם בהשתאות, בהערכה; חבורה מופלאה, נחושה, עם אמונה יוקדת ויכולת ביצוע מופלאה למען אזרחי ישראל.

איציק שמולי: לאחר שנה מטלטלת, אדוני היושב-ראש, הגענו לרגע שבו מכוננת ממשלת אחדות בישראל.

איציק שמולי: זה בוודאי לא רגע של צהלה וחגיגה אלא רגע של הכרעה קשה, של אחריות ושל אחדות.

איציק שמולי: הרף לנו עם השיסוי והפילוג.

איציק שמולי: הרף לנו ממאבקי השבטים.

איציק שמולי: הרף לנו על קריאת התיגר בין הרשויות.

איציק שמולי: כל אחד מהצדדים חלם וחתר לממשלה אחרת.

איציק שמולי: משהדבר לא עלה בידינו, ובמיוחד לנוכח המגפה שהתרגשה על העולם כולו, ובתוך כך גם על מדינת ישראל, בחרנו להיות שותפים בממשלת אחדות פריטטית כחלק מגוש כחול לבן.

איציק שמולי: זה בוודאי המקום להודות גם לחבר הכנסת בני גנץ, גם על האמון וגם על השותפות כלפי מפלגת העבודה, כלפיי וכלפי חברי ושותפי חבר הכנסת עמיר פרץ.

איציק שמולי: אמר קודם ראש הממשלה, אכן, כל נפטר הוא עולם ומלואו, אבל בזכות פעולות נכונות יחסית שנקטה הממשלה בצד הבריאותי המצב הוא יחסית בשליטה.

איציק שמולי: אבל הקורונה והשלכותיה עודן כאן, ועלינו מעתה ואילך להתחיל לדבר במושגים של השטחת העקומה החברתית.

איציק שמולי: אנחנו בוודאי כעם וכמדינה נצלח את המשבר הזה.

איציק שמולי: ידענו כבר אתגרים רבים וקשים בעבר.

איציק שמולי: גם הפעם הזאת אני משוכנע שאנחנו נתעלה ונתגבר, אך עלינו להיחלץ מהמשבר הזה כחברה אחת ולא כאוסף של שורדים.

איציק שמולי: אני שומע גם את הביקורת, שהיא במקומה, אבל רואה לנגד העיניים בשבועות האחרונים יותר ממיליון מובטלים, עשרות אלפי בעלי עסקים שנשבר מטה לחמם, אוכלוסיות מוחלשות כמו הגמלאים שנותרו מאחור.

איציק שמולי: אני רואה אותם ואני בפוליטיקה בשבילם.

איציק שמולי: זוהי משימת חיי.

איציק שמולי: הם כולם נושאים היום את עיניהם לירושלים.

איציק שמולי: שמעתי את דבריה של חברת הכנסת שקד קודם.

איציק שמולי: ברגע האמת הם נושאים את עיניהם לירושלים.

איציק שמולי: הם לא תולים את יהבם לא ביד הנעלמה ולא בעגל הזהב של הרפואה הפרטית אלא נושאים עיניהם למדינה, למוסדותיה, לנבחריה ולעובדיה.

איציק שמולי: בן-גוריון לימד אותנו כי גורל ישראל עומד על שני דברים: על כוחה ועל צדקתה.

איציק שמולי: עוד לפני הקורונה, ממדינה של כל ישראל ערבים זה לזה הגענו למצב שבו ישראל מובילה בשיעורי העוני ובשיעורי האי-שוויון במערב.

איציק שמולי: ישראל היא סיפור הצלחה פנומנלי.

איציק שמולי: הגיע הזמן שיותר ויותר ישראלים יהיו חלק מאותו הסיפור.

איציק שמולי: אנחנו בוודאי – ואני אסיים בכך, אדוני היושב-ראש – אנחנו בוודאי זקוקים לניו-דיל חברתי-כלכלי.

איציק שמולי: ישראל לא תוכל בשום פנים ואופן לקיים את הבטחתה הלאומית להיות מגן, מקלט ובית אם נפגעי הקורונה בפרט ואזרחי ישראל בכלל יופקרו איש-איש לגורלו.

איציק שמולי: השאלה מה יוליד משבר הקורונה תיקבע רק על ידי מי שיימצא עם ידיים על ההגה.

איציק שמולי: הציבור ידרוש אחריות גדולה, ואנחנו נממש את זה.

איציק שמולי: אנחנו צריכים לסייע למיליוני ישראלים לעמוד מחדש על הרגליים.

איציק שמולי: נעשה זאת ממשרד הכלכלה, ממשרד העבודה והרווחה, ובכלל – להשיב את המדיניות החברתית-כלכלית לכיוון הנכון.

איציק שמולי: זוהי משימת חיי.

איציק שמולי: שנעשה ונצליח.

איציק שמולי: תודה רבה.

איתן גינזבורג: תודה לחבר הכנסת איציק שמולי.

איתן גינזבורג: הצלחה רבה בתפקיד החדש.

איתן גינזבורג: חברת הכנסת תמר זנדברג, בבקשה.

איתן גינזבורג: אחריה – חבר הכנסת מיכאל ביטון.

איתן גינזבורג: בבקשה, ארבע דקות.

תמר זנדברג: תודה רבה, אדוני היושב-ראש.

תמר זנדברג: את הדקה הראשונה מתוך הארבע שלי אני רוצה להקדיש לדקת דומייה לזכרה של מאיה וישניאק, זיכרונה לברכה, שנרצחה אתמול בידי בעלה; הצטרפה לטטיאנה חייקין מהשבוע שעבר והצטרפה לשש נשים שנרצחו רק מתחילת משבר הקורונה ותשע מתחילת השנה.

תמר זנדברג: מגיע להן שנעמוד לזכרן לפחות דקה.

תמר זנדברג: תודה.

תמר זנדברג: תודה לחברים.

תמר זנדברג: אדוני היושב-ראש, אתה יודע, כבר כמה שנים מתגלגלת תוכנית לאומית למאבק באלימות במשפחה – למאבק באלימות הרצחנית הזאת, שלא ממתינה לשר הכלום ולשר השום-דבר שהולכים להיות ממונים כאן ולהישבע אמונים בקרוב.

תמר זנדברג: הנשים האלה – כל שבוע חיי אדם אובדים, והן כבר לא יסתכלו יחד עם שאר הציבור הישראלי עליכם, על מה שקורה פהף על אובדן האמון הקולוסלי והמוחלט בפוליטיקה ובפוליטיקאים.

תמר זנדברג: תגידו לי אתם, אחרי מה שראינו כאן בשבועות האחרונים: מי יאמין אי פעם למילה של פוליטיקאי?

תמר זנדברג: פלא שהמקצוע הזה, פוליטיקאי, הופך לדבר הבזוי והמושחת ביותר?

תמר זנדברג: כן, זה בגלל כתבי אישום של ראש ממשלה שנאשם בשוחד, מרמה והפרת אמונים, אבל זה גם בגלל אלה שנותנים לו יד; זה גם, ואולי קודם כול, בגלל אלה שמאפשרים את זה.

תמר זנדברג: אדוני היושב-ראש, מעולם לא הייתה ממשלה בזבזנית כל כך, ממשלה גדולה כל כך, על קואליציה קטנה כל כך.

תמר זנדברג: אפשר לעשות פה פרפראזה על דבריו של צ'רצ'יל "מעולם לא חבו רבים כל כך למעטים כל כך".

תמר זנדברג: הממשלה הזאת נוגדת את המגמה העולמית – בכל העולם הממשלות הולכות וקטנות ובישראל הממשלה הולכת וגדלה.

תמר זנדברג: כל כך הרבה כסף הוציאו כבר עכשיו – על מה, על ניפוח משרדים?

תמר זנדברג: אוי, סליחה, אדוני היושב-ראש, נראה לי שהתבלבלתי.

תמר זנדברג: הנאום הזה לא שלי, זה נאום של יושב-ראש האופוזיציה בנימין נתניהו משנת 2006, זה שעמד כאן לפני בערך שעתיים והקריא רשימה ארוכה כאורך הגלות של משרדי הממשלה שלו.

תמר זנדברג: לא היה אפשר שלא לצחוק למשמע חלק מהמשרדים.

תמר זנדברג: ויש כאלה, אדוני היושב-ראש, שמדברים על הממשלה הזאת כעל ממשלת שיתוק.

תמר זנדברג: כבר עכשיו שמעתי כאן את החברים – דקה לפני ההקראה הוא דחף לכם עוד שר.

תמר זנדברג: זהו, זה כבר לא פריטטי, זה כבר לא 18–18, זה כבר 19, וזאת רק ההתחלה.

תמר זנדברג: אבל לנוכח הממשלה שקמה כאן היום, אדוני היושב-ראש, הלוואי שזאת הייתה ממשלת שיתוק.

תמר זנדברג: הלוואי שלא היה קורה בה כלום.

תמר זנדברג: הלוואי שבני גנץ ועמיר פרץ וגבי אשכנזי ואיציק שמולי – הלוואי שהייתם מצליחים שהממשלה הזאת תשב ולא תעשה כלום.

תמר זנדברג: אתה יודע למה?

תמר זנדברג: לפחות היא לא תעשה נזק.

תמר זנדברג: כי יש נזק אחד היסטורי וחמור שהממשלה הזו מבטיחה מיום הקמתה, וזה הסיפוח.

תמר זנדברג: המילה הזו כבר הפכה להיות כאן איזה מטבע עובר לסוחר, ככה זורקים אותה.

תמר זנדברג: אדוני היושב-ראש, מדובר ברעיון פוליטי שהתגלגל מהשוליים הקיצוניים והמשיחיים ביותר של הימין הקיצוני שאף אחד לא חשב שעומד להיכנס כאן לבית הזה.

תמר זנדברג: הינה, סמוטריץ' מרים יד בחיוך.

תמר זנדברג: היו כאן אומרים לנו: אה, זה לא יקרה, אה, זה לא יקרה, והינה, אתם חתמתם על חצי שנה הפסקה, מורטוריום, בחקיקה חוץ מקורונה וסיפוח.

תמר זנדברג: להבעיר את המזרח התיכון – אף פעם לא צריך להקפיא.

תמר זנדברג: לבטל את הסכמי השלום עם ירדן, לדון אותנו לאלימות, להמשיך את העיוות המוסרי היסודי ביותר של מדינת ישראל מיום קומה – הכיבוש והשליטה הצבאית על העם הפלסטיני – ולהפוך אותנו לא רק דה פקטו אלא גם דה יורה, גם רשמית, למדינת אפרטהייד – בשביל זה יש זמן.

תמר זנדברג: וזה לא נתניהו וסמוטריץ' – זה גנץ וזו מפלגת העבודה ואלה כל האנשים המתונים והממלכתיים שעומדים להיות חתומים על הנזק הגדול ביותר בהיסטוריה של מדינת ישראל.

תמר זנדברג: ואז, כשיש לי את זה בראש ואני רואה את מרוץ השרים כאן, שרים לכלום ולשום דבר, שגם פיצלו את משרד הכלום ומשרד השום-דבר לשניים, אז אני מבינה למה דברים רעים נעשים בדרכים עקומות – כי אין דרך יותר עקומה לעשות את מה שעשיתם היום ואין דבר רע יותר מהסיפוח.

תמר זנדברג: תודה.

איתן גינזבורג: תודה רבה לחברת הכנסת תמר זנדברג.

איתן גינזבורג: חבר הכנסת מיכאל ביטון, בבקשה.

איתן גינזבורג: אחריו – חבר הכנסת יעקב מרגי.

איתן גינזבורג: בבקשה, ארבע דקות לרשותך.

מיכאל ביטון: תודה, היושב-ראש.

מיכאל ביטון: התורה אומרת: "דע מאין באת ולאן אתה הולך ולפני מי אתה עתיד ליתן דין וחשבון".

מיכאל ביטון: ביום הזה, יושב-ראש ועדת החינוך לשעבר ויושב-ראש ועדת הכלכלה לעתיד, תסמוך עליי שיהיה בזה דברים אופטימיים.

מיכאל ביטון: אנחנו נצא מזה למקום אופטימי.

מיכאל ביטון: ביום שאנחנו מושבעים לממשלת ישראל, שנדע מאין באנו ולאן אנחנו הולכים ולפני מי אנחנו עתידים ליתן דין וחשבון – זה מה שליווה אותי במהלך היום ברמה האישית והפרטית וברמה הציבורית והכללית.

מיכאל ביטון: ברמה האישית בחרתי הבוקר לשבת עם רעייתי ולשמוע שיר של אריק איינשטיין, "אני רואה אותה בדרך לגימנסיה" – בקריה, יש שם קריה, אני הולך לקריה – כי מי שלא שמע שיר אחד ביום, לא יגיע לשום מקום.

מיכאל ביטון: אחרי ששמעתי את השיר הזה הלכתי לבית העלמין, וגם חייכתי.

מיכאל ביטון: אמרתי למסעודה ואליהו ביטון, זיכרונם לברכה, ההורים שלי: ברכוני, ברכו אותי לפני שאני יוצא למסע הגדול הזה.

מיכאל ביטון: הלכתי לקבר של אח שלי שנפל בצבא, של סבי, של בן הדוד שנפל בפיגוע, וקיבלתי מהם כוחות ליום הגדול הזה.

מיכאל ביטון: משם נסעתי למשפחת בן יגאל, לברוך ונאוה, שאיבדו את עמית.

מיכאל ביטון: היינו שם כמה חברי כנסת והנשיא.

מיכאל ביטון: ואתה רואה משפחה דואבת וכואבת, אבל ישר יוצרת כוחות ואנרגיות לעם ישראל.

מיכאל ביטון: מי שלא היה בבית הזה – שילך, יש עכשיו עוד הזדמנות.

מיכאל ביטון: משם באתי לכאן.

מיכאל ביטון: אבל מאיפה באנו כולנו?

מיכאל ביטון: באנו ממצרים.

מיכאל ביטון: במצרים היה משה רבנו והיה אהרן.

מיכאל ביטון: ואני רוצה שנדע מאיפה באנו כדי שנדע איך להתנהג.

מיכאל ביטון: נאומים של פולמוס וויכוח ווכחנות והטלת אשם ופגיעה אפילו ומילים בוטות – את זה יהיה לנו פה הרבה, היה ויהיה.

מיכאל ביטון: אבל איזו דרך יבור לו האדם כשהוא הולך להנהגה ציבורית?

מיכאל ביטון: דרכו של אהרן.

מיכאל ביטון: "הלל ושמאי קיבלו מהם.

מיכאל ביטון: הלל אומר הווי מתלמידיו של אהרן, אוהב שלום – – – אוהב את הבריות ומקרבן לתורה".

מיכאל ביטון: אותו אהרן היה בא בדברים טובים גם עם פושע – הרמב"ם מסביר את זה – ומרוב שהפושע, לא נעים לו מטוב ליבו של אהרן, ואומר: לא נעים לי – אז הוא מתנהג טוב יותר לידו.

מיכאל ביטון: אהרן הוציא טוב מבני אדם, והלל היה כמוהו.

מיכאל ביטון: ומי זה הלל?

מיכאל ביטון: הלל זה העני שקופא על הגג, של תשלומי הורים לבית המדרש – יש תשלומי הורים לאולפנות וישיבות.

מיכאל ביטון: כמה הלל אנחנו מאבדים – אותו עני שקופא על הגג, ומישהו מוריד אותו מהגג ומחמם אותו ונותן לו כרטיס כניסה לבית המדרש ללא תשלומי הורים.

מיכאל ביטון: והלכה – כבית הלל.

מיכאל ביטון: אותו הלל.

מיכאל ביטון: באו ונחלקו בית שמאי ובית הלל, ולמה בסוף הלכה כבית הלל?

מיכאל ביטון: "שנוחין ועלובין היו", נכון?

מיכאל ביטון: "ושונין דבריהן ודברי בית שמאי, ולא עוד, אלא שמקדימים דברי בית שמאי לדבריהן – – – ללמדך שכל המשפיל עצמו, הקדוש ברוך הוא מגביהו, וכל המגביה עצמו, הקדוש ברוך הוא משפילו".

מיכאל ביטון: אנחנו כאן צריכים להקדים את דברי חברינו לדברינו.

מיכאל ביטון: זה קשה, להגיד מה האופוזיציה חושבת עלינו לפני שנפתח את הפה.

מיכאל ביטון: כן, זה לא טוב שיש ריבוי שרים, אבל זה לא טוב שיש אחדות בעם ישראל?

מיכאל ביטון: לא טוב לקרב את הבריות?

מיכאל ביטון: לא טוב לפייס?

מיכאל ביטון: זה מה שביקש ממנו הלל.

מיכאל ביטון: והלל, בא אליו אדם גוי ואומר: תלמדני את התורה על רגל אחת.

מיכאל ביטון: הוא עונה לו – – –

איתן גינזבורג: נא לסיים.

מיכאל ביטון: כבוד היושב-ראש, אני פעם אחת בחיים נכנס לממשלת ישראל.

איתן גינזבורג: אבל יהיו לך כל כך הרבה הזדמנויות לדבר פה.

מיכאל ביטון: אתה תיתן לי את הדקה וחצי שחבר הכנסת מרגי מודה שהוא גנב לי בהסתייגויות שלו.

יעקב מרגי: לקחתי.

מיכאל ביטון: לקח, כן.

מיכאל ביטון: אסף.

איתן גינזבורג: הרבה הזדמנויות יהיו לך לדבר.

מיכאל ביטון: רק עוד קצת.

איתן גינזבורג: בבקשה.

מיכאל ביטון: אמר לו: דעלך סני לחברך – לא תעביד.

מיכאל ביטון: זוהי כל התורה.

מיכאל ביטון: אל תעשה לחבר שלך מה שאתה לא רוצה שיעשו לך.

מיכאל ביטון: אני, כשר בממשלת ישראל, ליבי פתוח לכל חבר אופוזיציה, יהודי וערבי.

מיכאל ביטון: כן, ויש ערבים, ויש יהודים שבאו מארצות ערב.

מיכאל ביטון: אני דובר ערבית, אימי באה מהשפה הערבית.

מיכאל ביטון: מותר להגיד "ערבי" במליאה.

מיכאל ביטון: אני רוצה לכבד פה כל אדם, כשר, ואולי יום אחד באופוזיציה, כי מה ששנוא עליי לא אעשה לחברי.

מיכאל ביטון: לא נוכל לסיים בלי דברים של הרב שלום משאש, שהיה רבה של ירושלים, היה רבה של מקנס ואב בית הדין של מרוקו.

מיכאל ביטון: הוא עלה לירושלים ואמר את הדבר הזה: ידוע שבית המקדש – וגם בית הכנסת היום – בזמן הגלות הוא המקבצת כללות ישראל, ושם נעשים כל המשפחות לאהובים ורעים ולמשפחה אחת ממש.

מיכאל ביטון: ומזה נולד האחדות בין ישראל לאביהם שבשמיים, וגם ביניהם.

מיכאל ביטון: לולא בתי כנסיות אחד לא יראה חברו, אפשר כל ימיו, ובפרט עני ועשיר מעולם לא יתקבצו.

מיכאל ביטון: עני ועשיר לא יתקבצו, כן.

איתן גינזבורג: תודה.

מיכאל ביטון: בית כנסת גורם לאחדות כמו בית המקדש.

מיכאל ביטון: מה התפילה שלי?

מיכאל ביטון: שהכנסת תתנהג לפי הערכים של הרב שלום משאש, שתוביל לאחדות.

מיכאל ביטון: ומשפט אחרון לאיש שמשקיף עלינו כאן.

מיכאל ביטון: בגיל 44 הוא נפטר מכאב ומאמץ, אבל ב-1897 לא האמין בו אף אחד.

מיכאל ביטון: אמרו לו: מה זה, מי יבוא איתך לכנס?

מיכאל ביטון: והוא הביא מאות משתתפים – תראו פה בפרוזדור – לכנס בבזל.

מיכאל ביטון: אפילו העשירים רוטשילד והירש לא רצו לתת לו כסף.

מיכאל ביטון: הוא בא להתחיל את בזל שלושה ימים לפני זה, להכנות, שמו אותו במשרד של חייט.

מיכאל ביטון: הוא מחק, שם שלט על ה"חייט": "כנס", ודגל ישראל.

מיכאל ביטון: ככה התחיל הרצל.

מיכאל ביטון: ואז הוא אמר: אתם לא מאמינים לי?

מיכאל ביטון: משפט אחרון: "אילו באתי לסכם את הקונגרס בזל באמרה אחת – שעליי להישמר לא לבטאה בפומבי – הרי הייתה זו: בבזל יסדתי את מדינת היהודים.

מיכאל ביטון: אילו אמרתי זאת היום בקול, היו הכול צוחקים לי.

מיכאל ביטון: אולי בעוד חמש שנים, ודאי בעוד 50 שנה, יסכימו הכול".

מיכאל ביטון: 1897 פלוס 50 – 1947; 1948 – עצמאות למדינת ישראל.

מיכאל ביטון: זה הרצל.

איתן גינזבורג: תודה.

מיכאל ביטון: ומשפט שמוביל פה את הדבר: יש מי שבז לאחדות ולממשלת חירום, ואם אנחנו נשמור עליה שלוש וארבע שנים, ונביא אותה עוד ארבע שנים, נהיה ממשלת האחדות של 1984–1988, ונביא שלום על ישראל.

מיכאל ביטון: תודה רבה.

איתן גינזבורג: תודה רבה לחבר הכנסת מיכאל ביטון.

איתן גינזבורג: חבר הכנסת יעקב מרגי, בבקשה, אדוני.

יעקב מרגי: אדוני היושב-ראש, חבריי חברי הכנסת, מכובדיי השרים בהווה ובעתיד ובעבר, אני רוצה לומר – –

איתן גינזבורג: כבעל ניסיון.

יעקב מרגי: – – אני רוצה לומר לאזרחים ששומעים אותנו וצופים בנו, וגם לשרים שהולכים להתמנות עכשיו: יצקצקו הרבה בלשונם, יטיפו לנו על ממשלה רחבה וגדולה, יטיפו לנו על בזבוז משאבי הציבור.

יעקב מרגי: אבל מי מטיף את זה?

יעקב מרגי: שימו לב.

יעקב מרגי: אתם יודעים, בדרך כלל כבדיחה, כששואלים אותי: מה נשמע – בדרך כלל מה מצופה מאדם דתי לענות?

יעקב מרגי: ברוך השם.

יעקב מרגי: אני לא עונה ברוך השם.

יעקב מרגי: כששואלים אותי: מה שלומך, אני עונה:

יעקב מרגי: ברוך השם; מה נשמע – זה תלוי איפה אתה שם את האוזן.

יעקב מרגי: כשאדם מטיף לך, זה אותם אנשים שרצו לראות פה אנרכיה; אלו אותן קבוצות שרצו לראות פה בלגן במדינה, אלה שרצו להוביל אותנו לעוד מערכת בחירות כדי שנקרע אחד את השני, שנשסה אחד בשני.

יעקב מרגי: ואני אומר לכם כמנוסה בבית הזה – זו השנה ה-18 שלי בבית הזה, וקדנציה אחת שלמה כשר במדינת ישראל, ואני אומר לכם: לא לעשות להם חשבון; עם הפנים קדימה לעבר העשייה, לדאוג לאזרח, לאחד את השורות.

יעקב מרגי: יש לנו מדינה למופת.

יעקב מרגי: יש לנו עם נבחר ועם למופת.

יעקב מרגי: יש לנו מדינה עם אתגרים רבים לנהל, וזה התפקיד, זו השליחות.

יעקב מרגי: ואני לא אהיה נאיבי, ואני אומר לכם, רבותיי: כל אלה שיטיפו לכם – אל תקשיבו להם, וגם אם הם כתבים בכלי תקשורת חזקים – מניסיון אני אומר לך: כשתשדר עוצמה מול הכתב הכי אימתני, הוא יעריך אותך יותר.

יעקב מרגי: לכן אנחנו לא עושים חשבון ולא מתנצלים.

יעקב מרגי: היום הזה תמו הייסורים של החברה הישראלית.

יעקב מרגי: ביום הזה אנחנו אומרים לחברה הישראלית: די.

יעקב מרגי: בצלאל, אני מייד מפנה את הדקה האחרונה בשבילכם.

יעקב מרגי: אומרים לאזרח הישראלי: היום תמו ייסוריך.

יעקב מרגי: היום תקום ממשלה רחבה.

יעקב מרגי: כן, ממשלה שלא האמנו שתקום, ובחסדי האל יתברך אנחנו מודים לקדוש ברוך הוא שעשה את הנס הזה, שאף אחד לא חשב עליו, ותקום היום ממשלה שתביא בשורה לעם ישראל ותדע להתמודד עם האתגר הכלכלי ואתגר הקורונה.

יעקב מרגי: בצלאל, ידידי שר התחבורה, בכהונה הכי קצרה, אני חושב, אבל הכי טובה, הצלחת להיכנס לתודעה של הציבור הרחב.

יעקב מרגי: אני קורא לכם – אתה יודע, המשותף בינינו לביניכם הוא שאין לנו הפריבילגיה לשבת בחוץ ולצעוק.

יעקב מרגי: יש כאלה שהמטרה – לצעוק כמה רע במדינה הזאת וכמה לא טוב במדינה הזו.

יעקב מרגי: אין לנו הפריבילגיה הזאת.

יעקב מרגי: תעשו הכול, תמצאו את הדרך להיות שותפים בממשלה הזאת.

יעקב מרגי: זה חשוב מאוד.

יעקב מרגי: ואני אומר לכם, לכל השרים החדשים: ברכת השם עליכם.

יעקב מרגי: רבי מיכאל, לשרים החדשים: ברכת ה' עליכם, חפץ ה' בידכם יצלח.

יעקב מרגי: בעזרת השם, תביאו את הבשורה ביחד ואת התרופה ביחד.

יעקב מרגי: בעזרת השם היום תקום הממשלה.

יעקב מרגי: ומילה אחת, ברשותך, לכנסת: רבותיי, כמי שהיה פה גם חבר כנסת, גם שר – כולנו יודעים מה היה המרוץ לחלק מהאנשים – היה חשוב סמל הסטטוס הזה.

יעקב מרגי: אני לא מזלזל בלהיות שר, אבל חלקם הגדול ירגישו בסוף הקדנציה – אני מקווה שלא – שהם היו ניצבים בהצגה.

יעקב מרגי: אם אתה רוצה להשפיע, אם אתה רוצה לגעת, כאן, הבית הזה, שאנחנו מרבים לחבוט בו, הבית הזה, הכנסת, יש לה תפקיד חשוב.

יעקב מרגי: העבודה בוועדות – ואני אומר לכם כבעל ניסיון: להיות חבר כנסת במדינת ישראל זה זכות גדולה; זה אחד מתוך ה-120 שנבחרו, ויש הרבה מה לעשות בבית הזה.

יעקב מרגי: ואנא, אנא, שמרו על כבודו של בית זה.

יעקב מרגי: ברוכים תהיו.

איתן גינזבורג: תודה רבה לחבר הכנסת יעקב מרגי.

איתן גינזבורג: חבר הכנסת בצלאל סמוטריץ', בבקשה.

איתן גינזבורג: חברי הכנסת, אני מציע לכולם להתחיל לתפוס את מקומותיכם.

איתן גינזבורג: עוד מעט נעבור להצבעה על בחירת יושב-ראש הכנסת וההצבעה תיעשה אך ורק ממקומותיכם הקבועים, במערכת האלקטרונית.

איתן גינזבורג: בבקשה, חבר הכנסת סמוטריץ', שלוש דקות לרשותך.

בצלאל סמוטריץ': אדוני יושב-ראש הכנסת, חבריי השרים, חברי הכנסת, אני רוצה, ברשותכם, לפתוח בתודה גדולה לעובדי ומנהלי משרד התחבורה הנהדרים.

בצלאל סמוטריץ': הייתה לי בשנה האחרונה חוויה מאלפת ומלמדת.

בצלאל סמוטריץ': לא יכולתי לבקש בית ספר טוב יותר לתפקיד מיניסטריאלי.

בצלאל סמוטריץ': אתם פשוט נבחרת מושלמת של עובדי ציבור מסורים ומקצועיים.

בצלאל סמוטריץ': השארתם לי טעם טוב של עוד, ואני מקווה שבעזרת השם עוד ניפגש.

בצלאל סמוטריץ': תודה גדולה גם כמובן ללשכה האחת והיחידה שלי – בלעדיהם לא יכולתי לעשות כלום, לא בכנסת ולא בממשלה.

בצלאל סמוטריץ': חברים, הקמת ממשלת אחדות, עם כל החמיצות שלה, היא אירוע משמח, ואני ממש לא רוצה לקלקל את החגיגה, למרות שאנחנו כרגע לא חלק ממנה.

בצלאל סמוטריץ': שמעתי כאן את נאומו הכן של חבר הכנסת גנץ, ואני מודה שהוא גרם לי לשנות את נאומי מן הקצה אל הקצה.

בצלאל סמוטריץ': האמת, הזדהיתי עם חלקים גדולים ממנו.

בצלאל סמוטריץ': אם יש אדם אחד שאני מעריך בכל הסיפור הזה הוא חבר הכנסת וראש הממשלה המיועד בני גנץ, איש ששילם מחיר כבד על הממשלה הזאת, ועושה רושם שעשה את זה מתוך אמונה אמיתית ותודעת שליחות.

בצלאל סמוטריץ': הלוואי שכוונותיו הטובות כפי שבאו לידי ביטוי בנאומו כאן מוקדם יותר היום ימומשו.

בצלאל סמוטריץ': הבטחנו להיות אופוזיציה אחראית, ונגבה כל דבר טוב שהממשלה הזאת תעשה.

בצלאל סמוטריץ': עיננו לא תהיה צרה, חלילה, בהצלחותיה.

בצלאל סמוטריץ': מדינת ישראל חשובה מהכול.

בצלאל סמוטריץ': אני מבקש להזכיר כאן לחבריי במחנה הלאומי כמה מן המשימות החשובות שעומדות לפתחה של הממשלה הזאת.

בצלאל סמוטריץ': בראש ובראשונה, החלת הריבונות; לא ישראבלוף של החלה סמלית על חלק קטן מהשטח במחיר של הכרה, חלילה, במדינה פלסטינית על יתר השטח כחלק מתוכנית טראמפ, אלא החלת ריבונות אמיתית על כל ההתיישבות והמשך קביעת העובדות ביתר השטח.

בצלאל סמוטריץ': יהיה לכם לא קל ליישם את זה כשאפילו לכתוב את זה בקווי היסוד של הממשלה הזאת לא היה לכם אומץ, כשאפילו את המילים "יהודה ושומרון" לא העזתם להזכיר במפורש בקווי היסוד.

בצלאל סמוטריץ': אבל אנחנו נהיה כאן כדי להזכיר לכם ולעזור לכם בזה יום-יום, שעה-שעה.

איתן גינזבורג: חברי הכנסת, אני מבקש לא להפריע.

בצלאל סמוטריץ': ביטול ההפיכה השיפוטית שביצע כאן במחטף אהרן ברק; החזרת המשילות ומרכז הכובד של ההכרעה בשאלות ערכיות לבית הזה, כנסת ישראל; החזרת ערכי המדינה היהודית: הציונות, הביטחון, העלייה; החזרת המסתננים הביתה ושמירת הרוב היהודי במדינת ישראל כולה ובשכונות דרום תל אביב בפרט; חקיקת פסקת ההתגברות; שינוי בחירת שופטים; ביטול עילת הסבירות; חוק היועמ"שים ועוד ועוד דברים שדיברנו עליהם כולנו אין-ספור פעמים בשנה האחרונה.

בצלאל סמוטריץ': יהיה לכם לא קל לעשות את זה כשנתניהו הפקיר את תיק המשפטים ואת הוועדה למינוי שופטים בידי השמאל.

בצלאל סמוטריץ': יהיה לכם לא קל לעשות את זה כשבראשות הממשלה עומד נתניהו, שמדבר עכשיו על ניסיון הפיכה משפטית נגדו אבל בפועל חסם באפקטיביות את פסקת ההתגברות כשהגשנו אותה, ובמשך שנים התגאה בכך שהוא שבלם את כל ההצעות לתיקון מערכת המשפט, גם אלו שבאו מן המפלגה שלו.

בצלאל סמוטריץ': יהיה לכם מאוד לא קל לעשות את זה כשהצעד הראשון שתעשה הממשלה הזאת הוא להפנות עורף ליושב-ראש הכנסת הקודם ולהדיח אותו רק מכיוון שעמד על כבודה של הכנסת הזאת מול דריסתה בגסות על ידי בג"ץ.

איתן גינזבורג: נא להתחיל לסיים.

בצלאל סמוטריץ': אבל אנחנו נהיה כאן כדי להזכיר לכם את זה יום-יום, שעה-שעה.

בצלאל סמוטריץ': חיזוק הזהות היהודית של מדינת ישראל והמאבק בניסיונות להפיכתה למדינת כל אזרחיה; ביצור השבת, הרבנות הראשית, הגיורים האורתודוקסיים; חיזוק קדושת התא המשפחתי כאבן יסוד של חברה בריאה וחפצת חיים.

בצלאל סמוטריץ': חבריי למפלגות החרדיות, יהיה לכם לא קל לעשות את זה כשאפילו את המילים "סטטוס קוו" לא נאבקתם להכליל בקווי היסוד של הממשלה.

בצלאל סמוטריץ': יהיה לכם קשה לעשות את זה כמיעוט בממשלה פריטטית כשחצי מן הכוח וההשפעה נמצאים בצד השני.

בצלאל סמוטריץ': אבל אנחנו נהיה כאן כדי להזכיר לכם ולעזור לכם בזה יום-יום, שעה-שעה.

בצלאל סמוטריץ': חבריי למחנה הלאומי, תצטרכו לשמור על המחנה, לחזק ולגבש אותו, את השייכות, את גאוות היחידה, כדי שבבחירות הבאות נוכל לחזור ולנצח ולהוביל את מדינת ישראל בקול ברור וצלול.

בצלאל סמוטריץ': יהיה לכם קשה מאוד לעשות את זה בממשלה עם אחת ההמצאות הכי לא דמוקרטיות שידעה מדינת ישראל: ממשלה שבה 19 חברי כנסת מקבלים את הכוח שמקבלים 59; ממשלה שבה כל קול שהצביע לימין שווה פחות משליש, אדוני היושב-ראש, מקול שהצביע לשמאל; ממשלה שהבסיס שלה הוא הפניית עורף למחנה ופירוקו.

בצלאל סמוטריץ': יהיה לכם מאוד קשה לעשות את זה בממשלה שהעומד בראשה, זה שעד לא מכבר עמד בראש המחנה הלאומי, חתם בעצמו והכריז כאן על תאריך התפוגה שלו בראשות הממשלה בעוד שנה וחצי.

איתן גינזבורג: נא לסיים.

איתן גינזבורג: משפט אחרון, בבקשה.

בצלאל סמוטריץ': אבל אל דאגה, אנחנו נהיה כאן, אדוני – עוד שנייה – כדי להזכיר לכם ולעזור לכם בזה יום-יום, שעה-שעה.

בצלאל סמוטריץ': חברי הממשלה כולם, מצד לצד, יהיה לכם אתגר אדיר בשיקום הכלכלה, פתיחת שוק חופשי ומתן אפשרות לכל אדם להתפרנס ולחיות בכבוד.

בצלאל סמוטריץ': יהיה לכם מאוד לא קל לעשות את זה בממשלה מנופחת ומלאת סתירות, ממשלה שביום הקמתה מפרקת כל משרד ומרכיבה מחדש בעלות אדירה ובלי שום קשר בין חלק אחד למשנהו, ממשלה שממציאה אין ספור תיקי שקר לענייני כלום ושום דבר, רק כדי להשביע את רצון כולם לכיסא סביב שולחן הממשלה.

בצלאל סמוטריץ': אבל אל דאגה, אדוני היושב-ראש, אנחנו נהיה כאן כדי לעזור לכם ולהזכיר לכם את זה שעה-שעה.

איתן גינזבורג: משפט אחרון, בבקשה.

בצלאל סמוטריץ': ועכשיו באמת משפט אחרון, ומילה אחת לחבר הכנסת טיבי: שמעתי אותך, אדוני, שוקל להצביע אי-אמון באופוזיציה אם אנחנו נהיה חלק ממנה.

בצלאל סמוטריץ': אז אחמד, אנחנו כאן.

בצלאל סמוטריץ': כפי שכבר עניתי לך, שתי גדות למשכן, זו שלנו, זו גם כן.

בצלאל סמוטריץ': אם לא טוב לך, אתה וחבריך מוזמנים לעבור לאופוזיציה של הפרלמנט ברמאללה.

בצלאל סמוטריץ': תודה.

איתן גינזבורג: תודה לחבר הכנסת – השר, יש לומר עדיין – בצלאל סמוטריץ'.

איתן גינזבורג: חבר הכנסת מיקי זוהר יהיה אחרון הדוברים, ואחריו נעבור לבחירת יושב-ראש הכנסת.

איתן גינזבורג: אני מבקש מחברי הכנסת להתחיל לתפוס את מקומותיהם.

איתן גינזבורג: הודעת ממשלה לשר דודי אמסלם.

דוד אמסלם: אדוני היושב-ראש, חברי הכנסת, אני מתכבד להודיע לכנסת, בהתאם לסעיף 9(א)(6) לחוק הממשלה, התשס"א–2001, כי חברותו בממשלה של שר התיירות והשר המקשר בין הממשלה לבין הכנסת יריב לוין נפסקת ביום 17 במאי 2020, בשעה 15:01 – אנחנו כבר מאחרים בהודעה בשעה ו-20 דקות – וזאת בחלוף 48 שעות מהמועד שבו מסר השר יריב לוין לראש הממשלה את כתב התפטרותו מן הממשלה בהתאם לסעיף 22(א) לחוק-יסוד: הממשלה.

דוד אמסלם: תודה רבה.

איתן גינזבורג: תודה.

איתן גינזבורג: חבר הכנסת מיקי זוהר, אחרון הדוברים.

איתן גינזבורג: עד שיעלה – הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הישיבה, הינני מתכבדת להודיעכם, כי הונחו היום על שולחן הכנסת, בהתאם לסעיף 73(א) לתקנון הכנסת, תקנות שעת חירום (נגיף הקורונה החדש) (נוכחות עצורים ואסירים בדיונים בבתי המשפט ובתי הדין), התש"ף

ירדנה מלר-הורוביץ: –2020 – החלטה מס' 5071.

ירדנה מלר-הורוביץ: תודה.

איתן גינזבורג: בבקשה, אדוני, תשע דקות לרשותך.

מכלוף מיקי זוהר: חבריי חברי הכנסת, אדוני היושב-ראש, התכנסנו כאן היום להשביע את הממשלה השלושים-וחמש.

מכלוף מיקי זוהר: אני חושב שלנוכח המשבר – גם הבריאותי וגם הכלכלי, כמובן – שאנחנו חווים במדינת ישראל יחד עם העולם כולו, עשינו את הדבר המתבקש, עשינו את הדבר האחראי, עשינו את הדבר הממלכתי.

מכלוף מיקי זוהר: הרבה מאוד ביקורת הושמעה כלפי הממשלה – על הגודל של הממשלה, על המבנה שלה – ואני חייב לומר בכנות: זו ביקורת שיש בה הרבה מן הצדק.

מכלוף מיקי זוהר: כן, להשביע ממשלה בת 36 חברי כנסת זה לא דבר פשוט, ואנחנו לא מתעלמים מהביקורת הזאת, אנחנו שומעים את הביקורת הזאת, אנחנו ערים לביקורת הזאת.

מכלוף מיקי זוהר: ומנגד, אנחנו רוצים לומר שהייתה אלטרנטיבה אחת בלבד.

מכלוף מיקי זוהר: האלטרנטיבה שהייתה היא מערכת בחירות נוספת, מערכת בחירות רביעית.

מכלוף מיקי זוהר: ללכת בעת הזאת למערכת בחירות נוספת, שבה ניקח את מדינת ישראל להוצאות של מיליארדים, יחד עם מצב שבו המדינה לא תוכל לתפקד עם ממשלה פעילה וכנסת פעילה – ההחלטה להרכיב את הממשלה הזאת ולהקים אותה הייתה ההחלטה המתבקשת.

מכלוף מיקי זוהר: לכן, עם כל הביקורת שאני שומע בימים האחרונים, אני מבקש מאזרחי ישראל להביט בנו ולהבין שזו הייתה האופציה היחידה על מנת שנוכל להקים את הממשלה.

מכלוף מיקי זוהר: המשוואה הפריטטית שיש בינינו לבין כחול לבן לא אפשרה פתרון אחר, משום שיש לנו 59 חברי כנסת בגוש הימין, ורצינו להביא למקסימום רגיעה, איזון ויציבות שלטונית לשנים הבאות.

מכלוף מיקי זוהר: הדרך לכך הייתה נעוצה בממשלה קצת יותר גדולה ממה שאנשים רגילים.

מכלוף מיקי זוהר: אני מבקש מכולם להפנים שבעת הזאת צריכים לשים בצד את כל חילוקי הדעות האישיים.

מכלוף מיקי זוהר: טוב עשו קברניטי כחול לבן, בני גנץ וגבי אשכנזי, בכך שבחרו בדרך הממלכתית על פני הדרך של שנאת ראש הממשלה ופגיעה בראש הממשלה ובמעמדו.

מכלוף מיקי זוהר: הדבר הזה לא מובן מאליו, שהרי היינו יריבים פוליטיים, וקיבלתם החלטה אמיצה בעיניי ללכת לדרך משותפת, עם כל חילוקי הדעות – והם קיימים וישנם ועוד ייקח זמן ליישב אותם.

מכלוף מיקי זוהר: בסוף הציבור רוצה לדעת מה אתה מספק לו, מה הכוח שלך כנבחר ציבור שיכול להביא לאזרחי ישראל בשורה.

מכלוף מיקי זוהר: לצערנו הרב אלה שבחרו שלא להישאר חלק מכחול לבן, מר יאיר לפיד ובוגי יעלון, לא באמת מביאים בשורה לאזרחי ישראל.

מכלוף מיקי זוהר: הם מביאים בעיקר שנאה, הם מביאים בעיקר הסתה, הם מביאים בעיקר קיטוב, הם מביאים בעיקר מאבקים אישיים נגד ראש הממשלה – לא בשורה לעסקים, לא בשורות כלכליות-חברתיות-ביטחוניות, לא בשורות בין-לאומיות.

מכלוף מיקי זוהר: שנאה, קיטוב והסתה.

מכלוף מיקי זוהר: אם יש ציבור שמוכן להצביע לשנאה, קיטוב והסתה, צר לי על כך, אבל זו זכותו, אנחנו במדינה דמוקרטית.

מכלוף מיקי זוהר: אני מקווה שרוב הציבור יצביע לדברים אחרים – יצביע לאג'נדות, לרעיונות, יצביע לעקרונות, לאידיאולוגיה.

מכלוף מיקי זוהר: זה הדבר החשוב בעיניי.

מכלוף מיקי זוהר: לכן אין לי ספק שבסופו של יום ההחלטה של כחול לבן לאחר הפיצול להצטרף לממשלה ולהקים איתנו ממשלה שוויונית פריטטית תהיה החלטה שהציבור ידע להעריך אותה.

מכלוף מיקי זוהר: אני שמח לגלות שבכחול לבן יש פרטנרים טובים מאוד.

מכלוף מיקי זוהר: אפשר לשתף איתכם פעולה, אפשר לייצר איתכם תהליכים ומהלכים למען אזרחי ישראל כולם ואפשר לייצר עבודה משותפת יחד עם כחול לבן בהנהגת בני גנץ ולהביא הישגים רבים למדינת ישראל.

מכלוף מיקי זוהר: זה דבר מבורך, דבר חיובי.

מכלוף מיקי זוהר: אנחנו פועלים למען הטוב, לא למען הרע.

מכלוף מיקי זוהר: אנחנו פועלים למען אזרחי ישראל, לא למען השנאה והקיטוב.

מכלוף מיקי זוהר: ועל כן המסר שיש לנו כאן היום הוא מסר אחד – הוא מסר של תקווה.

מכלוף מיקי זוהר: אחרי שלוש מערכות בחירות שבהן התעמתנו, נאבקנו באופן לא קל, לא פשוט, הגענו לרגע שאפשר סוף-סוף לשים את המחלוקות בצד ולעבוד אך ורק למען אזרחי ישראל ורווחתם ולעזור להם לצאת מהמשבר הבריאותי והכלכלי שאליו נקלענו.

מכלוף מיקי זוהר: אנחנו רואים סימנים טובים בפן הבריאותי, אבל נותרה לנו עבודה גדולה בפן הכלכלי.

מכלוף מיקי זוהר: יש עוד הרבה מאוד עסקים שאנחנו צריכים לטפל בהם, ואני מקווה מאוד שהכנסת תמצא את הדרך לפעול בצורה האופטימלית, הטובה יותר, למען העסקים במדינת ישראל.

מכלוף מיקי זוהר: אני רוצה לומר עוד כמה דברים לגבי שותפה קואליציונית שלנו שהייתה במשך שנים, ימינה, שלצערי הרב לא הצטרפה לקואליציה הזאת.

מכלוף מיקי זוהר: צר לי על ההחלטה.

מכלוף מיקי זוהר: אני חושב שטוב היה אם ימינה היו נשארים בממשלה, אבל בסופו של יום לא הצלחנו להגיע עימם להסכמות, וכל שנותר לנו הוא לפעול יחד עם הרב רפי פרץ, שהחליט להצטרף לקואליציה, שנהג באחריות כלפי הציונות הדתית, כלפי ההתיישבות, כלפי ארץ ישראל, עם ישראל ותורת ישראל.

מכלוף מיקי זוהר: נעבוד ביחד, נקדם את הרעיונות, נקדם את האג'נדות, נשמור על האידיאולוגיה הימנית, ואין לי ספק שנביא הישגים רבים ביחד.

מכלוף מיקי זוהר: אני רוצה, ברשותכם, לומר כמה דברים נוספים שקשורים בעיקר לרגע הזה, שמדבר גם על פיוס.

מכלוף מיקי זוהר: צו הפיוס הגיע, לכאן, לכנסת ישראל.

מכלוף מיקי זוהר: אחרי הרבה מאוד חודשים, אפשר לומר אפילו שנים, של פילוג והסתה, מימין ומשמאל – אני לא לוקח פה אף אחד והופך אותו לקדוש.

מכלוף מיקי זוהר: כולנו טעינו, כולנו פעלנו לא כהלכה, נגררנו יותר מדי לעבר הכעס והשנאה.

מכלוף מיקי זוהר: נכון, זה מקום מלא באמוציות, זה מקום שיש בו הרבה מאוד מאבקים, אבל בסופו של תהליך כנראה הלכנו צעד רחוק מדי, וההוכחה לכך הן שלוש מערכות בחירות, שלוש מערכות בחירות שבהן לא הצלחנו לכונן ממשלה.

מכלוף מיקי זוהר: הדבר הזה קרה מסיבה אחת פשוטה: לא ידענו לשים בצד את הוויכוח.

מכלוף מיקי זוהר: הממשלה הזאת היא ממשלת פיוס אמיתית.

מכלוף מיקי זוהר: היא ממשלה שבה אנו שמים את האגו בצד, מסתכלים לציבור בעיניים ואומרים לו כך: אנחנו נעבוד רק למענך, רק למען הציבור.

מכלוף מיקי זוהר: נשים בצד את האינטרסים, נשים בצד את הכעס ואת הוויכוח ונעשה ככל הנדרש למען כלל אזרחי ישראל.

מכלוף מיקי זוהר: אני מבקש, ברשות חבריי וברשות ראש הממשלה, לומר כך: בעת הצגת חלוקת התפקידים בין השרים, אדוני ראש הממשלה, השמטת בטעות את כהונתה של השרה המיועדת מירי רגב בתפקיד שרת החוץ לאחר מועד החילופים, וזאב אלקין שיחליף אותה בתור שר התחבורה לאחר שהיא תעבור למשרד החוץ.

מכלוף מיקי זוהר: אני מבקש, אדוני ראש הממשלה, את אישורך לכך שזה יתווסף להודעתך, וכך מירי רגב תשמש כשרת החוץ בחצי השני של הקדנציה וזאב אלקין ישמש כשר התחבורה.

מכלוף מיקי זוהר: אדוני ראש הממשלה, האם אתה מאשר את הודעתי?

בנימין נתניהו: כן.

מכלוף מיקי זוהר: תודה רבה.

מכלוף מיקי זוהר: נדרשתי לשאול אותך, אז אני שואל אותך.

מכלוף מיקי זוהר: ועכשיו, אחרי שהנאום הרשמי הסתיים, נעבור לתהליך שבו אני מעביר את הזמן עד אשר כל חברי הקואליציה מתיישבים, כדי שנוכל לעבור להצבעה.

איתן גינזבורג: כל חברי הכנסת.

מכלוף מיקי זוהר: כל חברי הכנסת, כמובן, למרות שאנחנו בעיקר דואגים שהקואליציה תהיה פה.

איתן גינזבורג: חברי הכנסת, אני מבקש מכם להתחיל לתפוס את מקומותיכם.

מכלוף מיקי זוהר: אז אני מבקש מכולכם, חברים: לאור הדברים שאמרתי, הדבר הנכון לעשות הוא להצביע בעד הקמת הממשלה – בעד ממשלת הפיוס, בעד ממשלת החירום, בעד ממשלת האחדות, כי בסופו של יום אין שום אלטרנטיבה אחרת שתסייע לאזרחי ישראל להגיע למחוז חפצם: לשקט בריאותי, כלכלי, ביטחוני וחברתי.

מכלוף מיקי זוהר: תודה רבה לכם ובהצלחה לכולנו.

איתן גינזבורג: תודה לחבר הכנסת מיקי זוהר.

איתן גינזבורג: חברי הכנסת, אנחנו רוצים לעבור לסעיף בחירת יושב-ראש הכנסת.

איתן גינזבורג: אני מבקש מכולכם לתפוס את מקומותיכם הקבועים, כי תהליך ההצבעה יהיה באמצעות המערכת האלקטרונית.

איתן גינזבורג: ובכן, חברי הכנסת, אנחנו עוברים לבחירת יושב-ראש הכנסת, לאחר שיושב-ראש הכנסת הקבוע, חבר הכנסת גנץ, הגיש את התפטרותו.

איתן גינזבורג: סדר ההצבעה יהיה כזה: אנחנו נצביע בנפרד עבור כל אחד משלושת המועמדים.

איתן גינזבורג: לא תהיה הצבעה נגד אלא רק הצבעה בעד ונמנע.

איתן גינזבורג: מי שיזכה ביותר קולות ייבחר להיות יושב-ראש הכנסת העשרים-ושלוש הקבוע.

איתן גינזבורג: כל אחד מחברי הכנסת, כשאני אקרא ואכריז על ההצבעה, יצטרך להצביע, אם הוא ירצה לבחור באותו מועמד או באותה מועמדת, על כפתור ה"בעד" או על כפתור ה"נמנע" או לא להשתתף בהצבעה בכלל.

איתן גינזבורג: לא להצביע על כפתור ה"נגד".

איתן גינזבורג: אנחנו עוברים להצבעה.

אחמד טיבי: – – –

איתן גינזבורג: אנחנו עוברים להצבעה.

אחמד טיבי: תסביר שמותר להצביע ליותר ממועמד אחד על פי – – –

איתן גינזבורג: מותר להצביע עבור מועמד, כל אחד על פי ראות עיניו.

מאיר כהן: כמה פעמים?

איתן גינזבורג: בעד ההצעה – – –

מירי רגב: רגע.

מירי רגב: מה זה כמה פעמים?

איתן גינזבורג: חבריי, יהיו שלוש הצבעות נפרדות – כל פעם הצבעה על מועמד אחד או מועמדת אחת.

איתן גינזבורג: כל מי שירצה לבחור באותו מועמד או באותה מועמדת ילחץ על הכפתור הירוק או שיימנע או שלא ישתתף בהצבעה.

איתן גינזבורג: זה לא מסובך.

איתן גינזבורג: פעם אחת – כל אחד – – –

מירי רגב: אבל כל אחד יכול להצביע הצבעה אחת.

מירי רגב: תסביר את זה.

מאיר כהן: זהו.

איתן גינזבורג: חברי הכנסת, נא לשמור על השקט.

מירי רגב: כל אחד יכול להצביע – – – לא?

איתן גינזבורג: כל אחד יצביע למועמד שהוא רוצה.

יעקב ליצמן: רק פעם אחת.

קריאה: קואליציה – – –

איתן גינזבורג: אני מבקש לכבד את המעמד של בחירת יושב-ראש הכנסת.

איתן גינזבורג: חבר הכנסת זוהר, נא לתפוס את מקומך.

איתן גינזבורג: בעד ההצעה לבחור את חבר הכנסת אחמד טיבי – חבריי חברי הכנסת, להצביע.

איתן גינזבורג: הצבעה מס' 1 בעד ההצעה לבחור את חבר הכנסת אחמד טיבי – 20 נגד – 3 נמנעים – 8 ההצעה לבחור את חבר הכנסת אחמד טיבי ליושב-ראש הכנסת לא נתקבלה.

איתן גינזבורג: 20 בעד, שמונה נמנעים.

איתן גינזבורג: אנחנו עוברים להצעה הבאה.

איתן גינזבורג: מי בעד ההצעה לבחור את חברת הכנסת קארין אלהרר?

איתן גינזבורג: מי בעד?

איתן גינזבורג: מי נגד?

איתן גינזבורג: סליחה, מי בעד ומי נמנע?

איתן גינזבורג: הצבעה מס' 2 בעד ההצעה לבחור את חברת הכנסת קארין אלהרר – 23 נגד – אין נמנעים – 2 ההצעה לבחור את חברת הכנסת קארין אלהרר ליושבת-ראש הכנסת לא נתקבלה.

קריאה: הקואליציה לא מצביעה.

איתן גינזבורג: 23 בעד, שני נמנעים.

איתן גינזבורג: נעבור להצעה הבאה: מי בעד ההצעה לבחור את חבר הכנסת יריב לוין?

איתן גינזבורג: מי בעד?

איתן גינזבורג: מי נמנע?

איתן גינזבורג: בבקשה.

איתן גינזבורג: הצבעה מס' 3 בעד ההצעה לבחור את חבר הכנסת יריב לוין – 71 נגד – 7 נמנעים – 2 ההצעה לבחור את חבר הכנסת יריב לוין ליושב-ראש הכנסת נתקבלה.

איתן גינזבורג: בעד – 71, שני נמנעים.

איתן גינזבורג: אני מוסיף לפרוטוקול את הצבעתו של חבר הכנסת זוהר, אבל זה לא יימנה.

איתן גינזבורג: אני קובע כי ההצעה לבחור את חבר הכנסת יריב לוין ליושב-ראש הכנסת העשרים-ושלוש התקבלה ברוב של 71.

איתן גינזבורג: לא מוחאים כפיים במליאת הכנסת, אתם ודאי יודעים זאת.

איתן גינזבורג: אני מזמין את יושב-ראש הכנסת הנבחר חבר הכנסת יריב לוין לתפוס את מקומו.

איתן גינזבורג: בבקשה, אדוני.

קריאות: – – –

איתן גינזבורג: אנחנו נוסיף – – –

קריאה: אדוני היושב-ראש – – –

יריב לוין: מכובדי ראש הממשלה, לאחר הנאום אפשר יהיה בוודאי לעלות – – –

בנימין נתניהו: – – –

יריב לוין: ראש הממשלה חבר הכנסת בנימין נתניהו ורעייתו שרה, יושב-ראש הכנסת היוצא וראש הממשלה החלופי המיועד חבר הכנסת בני גנץ ורעייתו רויטל, נשיאת בית המשפט העליון כבוד השופטת אסתר חיות ודוד חיות, יושב-ראש האופוזיציה המיועד חבר הכנסת יאיר לפיד, חברות וחברי הכנסת, מכובדיי כולם, ביראת כבוד, בהתרגשות ובתקווה כי אצדיק את האמון שניתן בי, אני מבקש לשאת דברים ראשונים כיושב-ראש הכנסת העשרים-ושלוש של מדינת ישראל.

יריב לוין: העשייה הציבורית הייתה עבורי, עוד בילדותי, משאת נפש.

יריב לוין: המנהיג הראשון שזכיתי לראות מקרוב היה ראש הממשלה השישי, מנחם בגין, זיכרונו לברכה.

יריב לוין: חוויית המפגש עימו הייתה כל כך עוצמתית, שהיא הביאה אותי, כך מספרים, לדמעות של ממש – הוא היה הסנדק שלי בברית המילה.

יריב לוין: כשבגרתי, הוריי האהובים, גאיל ואריה לוין, אשר אין שיעור לחוב ולתודה שאני חב להם, העניקו לי חינוך ציוני שורשי.

יריב לוין: החינוך הזה עיצב במידה רבה את תפיסת עולמי ואת מחויבותי המוחלטת לעם ישראל, למורשת אבותינו ולמימוש זכותנו שאינה ניתנת לערעור על ארץ ישראל.

יריב לוין: את צעדיי הראשונים במשכן זה עשיתי לפני כ-25 שנים, בעת ששימשתי עוזר פרלמנטרי.

יריב לוין: באותה עת טרם הומצאו הטלפונים החכמים.

יריב לוין: הודעות לחבר כנסת שנמצא במליאה היו מועברות באמצעות פתקים שנמסרו לסדרן האחראי.

יריב לוין: באחד הימים הציע לי הסדרן שאיכנס בעצמי לחלקה האחורי של המליאה.

יריב לוין: לא התלבטתי ולו לשנייה.

יריב לוין: היה לי ברור שלא אעשה זאת.

יריב לוין: ראיתי באפשרות להיכנס לאולם המליאה זכות נעלה שיש להתייחס אליה במלוא הזהירות ויראת הכבוד, זכות השמורה למי שעמדו במבחן הציבורי העליון וזכו באמונם של עשרות ומאות אלפים מאזרחי ישראל – אלו הם 120 חברי הכנסת.

יריב לוין: כך ראיתי את הדברים אז וכך אני רואה אותם היום.

יריב לוין: הכהונה בכנסת אינה דבר מובן מאליו.

יריב לוין: היא מטילה עלינו, נבחרי הציבור, אחריות כבדה לא רק לייצג נאמנה את ציבור שולחינו, אלא גם לעשות זאת בסגנון ראוי, בשיח מכבד, מתוך נאמנות לדרך שבשמה כל אחת ואחד מאיתנו נבחר.

יריב לוין: הנושאים המונחים לפתחנו בימים אלה הם כבדי משקל, ולעיתים גם הרי גורל.

יריב לוין: נעסוק בנושאים אלה בכובד ראש, באחריות, ביסודיות ובכבוד הדדי.

יריב לוין: נשמש כתובת לכל אזרחי המדינה – יהודים ושאינם יהודים, דתיים, חרדים, מסורתיים וחילונים, ותיקים ועולים חדשים.

יריב לוין: חברות וחברי הכנסת, מעמדו העצמאי של הפרלמנט הוא אבן יסוד בכל דמוקרטיה, ובפרט בדמוקרטיה הישראלית.

יריב לוין: זכינו לחיות בתקופה שבה לעם היהודי יש מדינה עצמאית משלו ופרלמנט חופשי.

יריב לוין: שילמנו עבור כך בחייהם של מיטב בנינו ובנותינו, שלעולם נזכור אותם.

יריב לוין: מה שהיה בגדר חלום עבור דורות התגשם עבורנו.

יריב לוין: אל לנו להקל ראש בכך.

יריב לוין: במשטר דמוקרטי תקין שלוש רשויות השלטון מכבדות האחת את מעמדה של רעותה ואת הסמכויות המופקדות בידיה.

יריב לוין: כבוד הדדי הכרחי זה מתבטא לפני הכול בהימנעותה של כל רשות מהסגת גבולה של הרשות האחרת.

יריב לוין: הביקורת ההדדית של שלוש רשויות השלטון האחת כלפי האחרת היא דבר טבעי.

יריב לוין: היא אינה חיסרון של הדמוקרטיה, היא אינה מנוגדת לדמוקרטיה, אלא היא אחד מיתרונותיה הגדולים.

יריב לוין: המתח בין הרשויות, ובכלל זה המתח שבין הרשות המחוקקת לבין הרשות השופטת, אף הוא דבר טבעי.

יריב לוין: דווקא משום מתח זה עלינו להקפיד הקפדה יתרה על כבודה של הרשות השופטת.

יריב לוין: אולם ההתערבות הגדלה והולכת של בית המשפט העליון בעבודת הכנסת ובסמכויותיה מחייבת אותנו לעמוד בנחישות על כבוד הכנסת, למנוע את הסגת גבולה ולהגן על מעמדה.

יריב לוין: חברות וחברי הכנסת, אלה אינם ימים קלים.

יריב לוין: מדינת ישראל מתמודדת, כמו העולם כולו, עם משבר בריאותי וכלכלי אדיר ממדים.

יריב לוין: מגפת הקורונה גבתה קורבנות, ואני מבקש להשתתף בצערן של משפחות הנפטרים.

יריב לוין: רבים מאזרחי המדינה איבדו את ביטחונם הכלכלי, את מקור פרנסתם.

יריב לוין: עלינו להבטיח שהכנסת תהיה בימים אלו מקור תקווה לכל אזרחי ישראל – תקווה לאחדות, תקווה לפיוס לאומי, תקווה ליציאה מהמשבר.

יריב לוין: מכובדי ראש הממשלה בנימין נתניהו, אני מבקש להודות לך באופן אישי ומעומק הלב על האמון יוצא הדופן שנתת בי לאורך שנים ארוכות ועל החלטתך לבחור בי כמועמדך לתפקיד יושב-ראש הכנסת.

יריב לוין: אני יכול להעיד שהעבודה איתך אינה בהכרח המתכון לשעות שינה מרובות, אבל דווקא משום כך, בזכות התמסרותך לניהול ענייני המדינה סביב השעון, אזרחי ישראל יכולים לישון בהשקט ובבטחה.

יריב לוין: אדוני ראש הממשלה, אזרחי ישראל מכבדים אותך, ובצדק.

יריב לוין: אני מבקש להודות ליושב-ראש הכנסת לשעבר חברי חבר הכנסת יואל יולי אדלשטיין על עשייתו החשובה והמכובדת בתפקיד זה.

יריב לוין: תודתי נתונה ליושב-ראש הכנסת היוצא, חבר הכנסת בני גנץ, על האופן הממלכתי והראוי שבו ניהל את הכנסת בימים מורכבים אלה.

יריב לוין: חברות וחברי הכנסת, ברגע מרגש זה נמצאת איתי כאן אשתי יפעת.

יריב לוין: אהבתנו ההדדית והתמיכה שקיבלתי ממך לאורך כל השנים הן הכוח שמניע את עשייתי.

יריב לוין: הדרך שבה בחרתי מחייבת גם את ילדינו היקרים – עידן, ניב ועדי – להקרבה גדולה.

יריב לוין: יקיריי, אני מחבק אתכם היום באהבה ובתודה ענקית.

יריב לוין: במעמד המיוחד הזה יפעת ואני חשים בעוצמה מייסרת בחסרונו של חמי היקר, חבר הכנסת לשעבר יעקב שמאי, זיכרונו לברכה.

יריב לוין: יעקב, שכיהן בבית הזה 12 שנה, דאג כל חייו לאדם העובד, לגמלאי ולחלשים שבינינו.

יריב לוין: יעקב העניק לי כל כך הרבה מחוכמתו ומניסיונו.

יריב לוין: בלא אלה לא הייתי מגיע לרגע הזה, רגע שהוא עצמו לא זכה להיות שותף לו.

יריב לוין: חברות וחברי הכנסת, אני מבקש להודות לכם על האמון שניתן בי.

יריב לוין: אפעל כמיטב יכולתי כדי להצדיק אמון זה.

יריב לוין: אעשה את המיטב כדי לחזק את האמון של אזרחי ישראל בדמוקרטיה הישראלית, ברשות המחוקקת, בכנסת ישראל.

יריב לוין: חברות וחברי הכנסת, אנחנו נעבור עכשיו להצבעה על הודעת ראש הממשלה.

יריב לוין: ההצבעה היא הצבעת אמון בממשלת החילופים, ולפניה, לפי בקשת ראש הממשלה – אתה מוזמן לדוכן.

יריב לוין: בבקשה.

בנימין נתניהו: אדוני היושב-ראש, ברכות.

יריב לוין: תודה רבה.

בנימין נתניהו: אני רוצה קודם כול להשתתף – אני בטוח שבשם כל חברי הבית – בהוקרה ובתודה ליושב-ראש הכנסת היוצא יולי אדלשטיין.

בנימין נתניהו: תודה לך, יולי.

בנימין נתניהו: תודה מכל הלב.

בנימין נתניהו: אני חושב שהתמיכה הרחבה שזכית לה כאן – והיא רחבה מאוד – משקפת את ההערכה הגדולה שרוחשים לך חברים לדרך, גם שותפים וגם יריבים.

בנימין נתניהו: ליריב יש הרבה יריבים שתומכים בו.

בנימין נתניהו: הם תומכים בך לא במובן הזה שהם שותפים בהכרח לדעותיך, אלא משום שהם מעריכים את נאמנותך לעקרונות שאתה מאמין בהם, לחריפות שכלך, לדרך הישרה וההגונה, אבל לא התמימה – הגון ולא תמים; חכם ולא רשע.

בנימין נתניהו: הדרך הזאת שלך, אני חושב שהיא רכשה לך הרבה מאוד, הרבה מאוד, ידידים משני צידי המתרס.

בנימין נתניהו: אני מאחל לך שתמשיך לעשות חיל.

בנימין נתניהו: היית חלק מאוד חשוב בפעולה שהביאה לממשלת האחדות בין הצוותים של כחול לבן – שלך, בני – ושלנו בליכוד.

בנימין נתניהו: אני רוצה להודות לך גם על כך.

בנימין נתניהו: יש לך הרבה מניות ביום הזה, ובכלל בעם הזה.

בנימין נתניהו: תודה רבה לך, יריב.

בנימין נתניהו: בהצלחה גדולה.

יריב לוין: תודה רבה.

יריב לוין: תודה רבה, אדוני.

יריב לוין: נאפשר לראש הממשלה להגיע למקומו, ואז בשעה טובה אנחנו עוברים להצבעה על הודעת ראש הממשלה.

יריב לוין: ההצבעה היא הצבעה להבעת אמון בממשלת החילופים.

יריב לוין: טרם ההצבעה ביקש חבר הכנסת מיקי לוי לדבר.

יריב לוין: אנא, גש למיקרופון, בבקשה.

מיקי לוי: תודה רבה, אדוני היושב-ראש.

מיקי לוי: אני מאחל לך הצלחה בתפקידך.

מיקי לוי: בקשה לבחינה נוספת בעניין הנחתם על שולחן הכנסת של כלל ההסכמים הפוליטיים הנוגעים לכינונה של הממשלה השלושים-וחמש.

מיקי לוי: ערב השבעתה של הממשלה השלושים-וחמש, אני פונה אליך בבקשה לגילוי והנחה של כלל ההסכמים וההסכמות הקיימים בין מפלגת הליכוד או כל אחת מהסיעות ששותפות להקמת הממשלה: סיעת כחול לבן, סיעת ש"ס, סיעת יהדות התורה, סיעת דרך ארץ, סיעת העבודה, חברת הכנסת אורלי לוי אבקסיס – כלל ההסכמות והסיכומים הקיימים, וכן כלל ההסכמים בין מפלגת כחול לבן ו/או חבר הכנסת בני גנץ לבין חברת הכנסת פנינה תמנו שטה, סיעת דרך ארץ, או לחלופין עם אחד מחברי סיעת דרך ארץ, סיעת העבודה, או לחלופין בין חבר הכנסת איציק שמולי וחבר הכנסת עמיר פרץ.

מיקי לוי: הבקשה הזו היא בהתאם לסעיף 1 לחוק הממשלה, אדוני.

מיקי לוי: האם ישנם הסכמים שנחתמו וטרם הונחו על שולחן הכנסת באופן פומבי כך שהציבור יוכל להכירם ולהתרשם מהם בהתאם לקבוע בחוק, גם מראש הממשלה וגם מחבר הכנסת בני גנץ?

מיקי לוי: תודה רבה.

יריב לוין: תודה רבה לחבר הכנסת מיקי לוי.

יריב לוין: אני מבקש את מי שמיועד לכהן כשר המקשר בין הממשלה לכנסת, חברי חבר הכנסת דוד אמסלם – השר דוד אמסלם – להשיב.

דוד אמסלם: אדוני היושב-ראש, לפני שנענה לחבר הכנסת מיקי לוי, אני קודם כול מסכים לכל מילה שראש הממשלה אמר לגביך.

דוד אמסלם: אני מאחל לך בהצלחה, ואני מאוד אוהב אותך.

יריב לוין: תודה רבה.

דוד אמסלם: עכשיו נאריך בתשובה.

דוד אמסלם: חבר הכנסת מיקי לוי, התשובה היא: לא.

דוד אמסלם: תודה.

יריב לוין: תודה רבה.

זה הנאום הכי קצר של אמסלם – – –

מירי רגב: בלי "אני מסביר" – – –

קריאה: זה מה שנקרא "לונדון לא מחכה לי".

מירי רגב: בלי "אני מסביר".

מירי רגב: זה יפה.

מיקי לוי: זה נחמד, אבל יש הסכמים שלא הונחו.

מיקי לוי: בסדר.

מירי רגב: אם אתה יודע, תחשוף אותם.

יריב לוין: חבר הכנסת לוי, אנא שב במקומך, כי אנחנו רוצים לעבור להצבעה.

גלעד ארדן: זה התפקיד של טיבי – – –

יריב לוין: מכובדיי, בשעה טובה אנחנו עוברים להצבעה על הודעת ראש הממשלה.

יריב לוין: ההצבעה היא הבעת אמון בממשלת החילופים.

יריב לוין: מי שרוצה להביע אמון יצביע בעד, ומי שאיננו מעוניין להביע אמון יכול להצביע נגד.

יריב לוין: הצבעה.

יריב לוין: הצבעה מס' 5 בעד הודעת ראש הממשלה על כינון הממשלה והרכבה – 72 נגד – 46 נמנעים – אין הודעת ראש הממשלה על כינון הממשלה והרכבה נתקבלה.

קריאה: לא נקלטה ההצבעה.

יריב לוין: אצל מי?

יריב לוין: אצל חבר הכנסת דיכטר.

יריב לוין: להוסיף את קולך – – –

אבי דיכטר: בעד.

יריב לוין: בעד.

יריב לוין: אם כך, חברות וחברי הכנסת, בעד – 73, נגד – 46, אין נמנעים.

יריב לוין: אני קובע שלאחר למעלה מ-500 ימים של משבר יש לישראל ממשלה נבחרת בשעה טובה.

עופר כסיף: זה הרבה יותר גרוע – – – (מחיאות כפיים)

יריב לוין: הפעם נרשה למחוא כפיים, אחרי כל ההמתנה הארוכה הזאת.

אחמד טיבי: בלי נפתלי בנט אני לא מוחא כפיים.

יריב לוין: חברות וחברי הכנסת, אני מבקש מהשרים החדשים שמקומם כרגע הוא ביציע לרדת לאולם המליאה על מנת שיוכלו לעלות אחר כך לדוכן לשבועת האמונים.

יריב לוין: ואנחנו נעבור, גברתי המזכירה, להצהרת האמונים של ראש הממשלה, ראש הממשלה החלופי וחברי הממשלה.

יריב לוין: אדוני ראש הממשלה, אני מבקש לברך אותך ולקרוא לך לעלות ראשון, חבר הכנסת בנימין נתניהו, על מנת להצהיר אמונים כראש ממשלת ישראל.

יריב לוין: בבקשה.

יריב לוין: מכובדיי, אני רק הייתי מבקש בקשה שהיא קשה אבל היא הכרחית בימים אלה: כידוע, אחרי ששר מצהיר את הצהרת האמונים, מקובל לחבק אותו, לגשת אליו וכו'.

יריב לוין: אנא הימנעו מהעניין הזה נוכח הצורך הבריאותי הנוכחי ותאפשרו לכל אחד פשוט לרדת מהדוכן ולתפוס את מקומו ליד שולחן הממשלה.

יריב לוין: אדוני ראש הממשלה, בבקשה.

בנימין נתניהו: תודה לך, אדוני היושב-ראש.

בנימין נתניהו: אני, בנימין נתניהו, בן צילה ובן ציון, זכרם לברכה, מתחייב כראש הממשלה וכראש הממשלה החלופי לעתיד לשמור אמונים למדינת ישראל ולחוקיה, למלא באמונה את תפקידי כראש הממשלה וכראש הממשלה החלופי ולקיים את החלטות הכנסת.

בנימין נתניהו: (חותם על ההצהרה)

יריב לוין: בשעה טובה.

בנימין נתניהו: אני כבר יודע מה לעשות עם זה.

יריב לוין: אני מבקש להזמין את ראש הממשלה החלופי חבר הכנסת בנימין גנץ, בבקשה.

בנימין (בני) גנץ: אני, בנימין בן נחום ומלכה גנץ, זיכרונם לברכה, מתחייב כראש הממשלה החלופי וכראש הממשלה לעתיד לשמור אמונים למדינת ישראל ולחוקיה, למלא באמונה את תפקידי כראש הממשלה החלופי וכראש הממשלה ולקיים את החלטות הכנסת.

בנימין (בני) גנץ: (חותם על ההצהרה)

יריב לוין: בשעה טובה.

יריב לוין: השר יעקב אביטן.

יעקב אביטן: אני, יעקב אביטן, בן אדוני, אבי, מורי ורבי הרב יצחק ומרת אימי מזל, מתחייב, בעזרת השם, כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יעקב אביטן: (חותם על ההצהרה)

יריב לוין: השר אביטן, מאחר שזה עבורך גם סוג של נאום בכורה, אז ברכות כפולות.

יעקב אביטן: תודה רבה.

יעקב אביטן: אני רוצה בהזדמנות הזאת להודות – – –

אריה מכלוף דרעי: לא, לא עכשיו.

אריה מכלוף דרעי: כשנגמור את זה.

אריה מכלוף דרעי: אחר כך.

יריב לוין: תודות לרב דרעי, אנחנו נקדיש לזה ישיבה מיוחדת.

יריב לוין: השר יואל יולי אדלשטיין.

יולי יואל אדלשטיין: אני, יולי יואל אדלשטיין, בן יורי ואניטה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יולי יואל אדלשטיין: (חותם על ההצהרה)

יריב לוין: בשעה טובה.

יולי יואל אדלשטיין: גם לך, אדוני.

יריב לוין: תודה רבה.

יריב לוין: השר אמיר אוחנה.

אמיר אוחנה: תודה, אדוני היושב-ראש, ובהצלחה גדולה.

יריב לוין: תודה רבה.

אמיר אוחנה: אני, אמיר אוחנה, בן אסתר ומאיר, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר בממשלה ולקיים את החלטות הכנסת.

אמיר אוחנה: (חותם על ההצהרה)

יריב לוין: בשעה טובה.

אמיר אוחנה: תודה.

יריב לוין: השר זאב אלקין.

זאב אלקין: אני, זאב אלקין, בן בוריס בנימין וליליה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

זאב אלקין: (חותם על ההצהרה)

יריב לוין: בשעה טובה.

יריב לוין: בהצלחה.

זאב אלקין: תודה.

זאב אלקין: בהצלחה גם לך, אדוני היושב-ראש.

יריב לוין: תודה.

יריב לוין: השר דוד אמסלם.

דוד אמסלם: אני, דוד אמסלם, בן אברהם, זכרו לברכה, וסולטנה, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

דוד אמסלם: (חותם על ההצהרה)

יריב לוין: שיהיה המון בהצלחה.

יריב לוין: השר גלעד ארדן.

גלעד ארדן: אני, גלעד ארדן, בן אבינועם ויהודית, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

גלעד ארדן: (חותם על ההצהרה)

יריב לוין: שיהיה בהצלחה, וגם, כמובן בשליחותך החשובה הצפויה.

יריב לוין: המון בהצלחה.

גלעד ארדן: וגם לך ברכות, היושב-ראש.

יריב לוין: תודה.

יריב לוין: השר גבי אשכנזי.

גבי אשכנזי: אני, גבי אשכנזי, בן יוסף, זכרו לברכה, ופרידה, תבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

גבי אשכנזי: (חותם על ההצהרה)

יריב לוין: בשעה טובה ובהצלחה.

יריב לוין: השר מיכאל ביטון.

מיכאל ביטון: אני, מיכאל מרדכי ביטון, בן אליהו ומסעודה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

מיכאל ביטון: (חותם על ההצהרה)

יריב לוין: בשעה טובה.

מיכאל ביטון: בהצלחה ליושב-ראש.

יריב לוין: תודה רבה.

יריב לוין: השר יואב גלנט.

יואב גלנט: אני, יואב גלנט, בן מיכאל, זכרו לברכה, ופרומה, תיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יואב גלנט: (חותם על ההצהרה)

יריב לוין: בשעה טובה, בהצלחה.

יואב גלנט: אדוני היושב-ראש, בהצלחה רבה.

יריב לוין: תודה רבה.

יריב לוין: בהצלחה.

יריב לוין: השרה גילה גמליאל.

גילה גמליאל: אני, גילה גמליאל, בת עליזה לבית משפחת גלאם, זכרה לברכה, ויוסף גמליאל, שייבדל לחיים ארוכים, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

גילה גמליאל: (חותמת על ההצהרה)

יריב לוין: בשעה טובה ובהצלחה.

יריב לוין: יעלה ויבוא השר אריה מכלוף דרעי.

אריה מכלוף דרעי: אני, מכלוף אריה דרעי, בן אליהו ואסתר, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אריה מכלוף דרעי: (חותם על ההצהרה)

יריב לוין: בשעה טובה ובהצלחה.

יריב לוין: השר צחי הנגבי.

צחי הנגבי: אני, צחי הנגבי, בן גאולה כהן ועמנואל הנגבי, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

צחי הנגבי: (חותם על ההצהרה)

יריב לוין: בשעה טובה ובהצלחה.

יריב לוין: השר יועז הנדל.

יועז הנדל: אני, יועז הנדל, בן יונה ומרים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יועז הנדל: (חותם על ההצהרה)

יריב לוין: בשעה טובה ובהצלחה.

יריב לוין: חברות וחברי הכנסת אנא נסו לשמור על השקט כדי שנוכל לשמוע את ההצהרה של כל אחד וכל אחת מחברות וחברי הממשלה.

יריב לוין: השר אסף זמיר.

אסף זמיר: אני, אסף זמיר, בן מוקי וגליה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר בממשלה ולקיים את החלטות הכנסת.

אסף זמיר: (חותם על ההצהרה)

יריב לוין: שיהיה בהצלחה גדולה.

יריב לוין: השרה ציפי חוטובלי.

יריב לוין: חברת הכנסת שטרית, אני איעזר בך כדי שתעזרי לי עם שני חברינו שיש להם קולות רועמים.

יריב לוין: אנא, אנחנו רוצים לשמוע את הצהרת האמונים של השרה חוטובלי.

יריב לוין: בבקשה.

ציפי חוטובלי: אני, ציפי חוטובלי, בת גבריאל ורוסיקו, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

ציפי חוטובלי: (חותמת על ההצהרה)

יריב לוין: בשעה טובה ובהצלחה.

ציפי חוטובלי: אדוני היושב-ראש, ברכות ובהצלחה.

יריב לוין: תודה.

יריב לוין: השר חילי טרופר.

חילי טרופר: אני, חילי טרופר, בן דניאל ופינה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

חילי טרופר: (חותם על ההצהרה)

יריב לוין: בהצלחה ובשעה טובה.

יריב לוין: השרה עומר ינקלביץ'.

עומר ינקלביץ': אני, עומר ינקלביץ', בת יעקב וזלדה עדי, מתחייבת, בעזרת השם, כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

עומר ינקלביץ': (חותמת על ההצהרה)

יריב לוין: בשעה טובה ובהצלחה.

עומר ינקלביץ': תודה רבה.

יריב לוין: השר אלי כהן.

אלי אליהו כהן: אני, אלי אליהו כהן, בן דוד, זכרונו לברכה, ושושנה, שתיבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אלי אליהו כהן: (חותם על ההצהרה)

יריב לוין: בשעה טובה ובהצלחה.

אלי אליהו כהן: בשעה טובה, אדוני היו"ר.

יריב לוין: תודה.

יריב לוין: השרה מירב כהן.

מירב כהן: אני, מירב כהן, בת סעדיה וסולנג' כהן, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

מירב כהן: (חותמת על ההצהרה)

יריב לוין: בשעה טובה ובהצלחה.

יריב לוין: השר ישראל כץ.

ישראל כץ: אני, ישראל כץ, בן מאיר ומלכה, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

ישראל כץ: (חותם על ההצהרה)

יריב לוין: בשעה טובה ובהצלחה.

ישראל כץ: תודה רבה.

ישראל כץ: בהצלחה לכולם.

יריב לוין: תודה.

יריב לוין: השרה אורלי לוי אבקסיס.

אורלי לוי אבקסיס: אני, אורלי לוי אבקסיס, בת דוד ורחל ראשל לוי, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

אורלי לוי אבקסיס: (חותמת על ההצהרה)

יריב לוין: בשעה טובה ובהצלחה.

אורלי לוי אבקסיס: אדוני היושב-ראש, נכנסנו יחד, ואני מאחלת לך הצלחה גדולה בתפקיד.

יריב לוין: תודה רבה, גם לך הצלחה ענקית.

יריב לוין: השר יעקב ליצמן.

יעקב ליצמן: אני, יעקב ליצמן, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת, בעזרת השם.

יעקב ליצמן: (חותם על ההצהרה)

יריב לוין: בשעה טובה.

יעקב ליצמן: תודה.

יעקב ליצמן: בהצלחה, אדוני.

יריב לוין: תודה רבה.

יריב לוין: השר אבי ניסנקורן.

אברהם (אבי) ניסנקורן: אני, אבי ניסנקורן, בן ישראל ואילנה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אברהם (אבי) ניסנקורן: (חותם על ההצהרה)

יריב לוין: בשעה טובה ובהצלחה גדולה.

יריב לוין: השר עמיר פרץ.

עמיר פרץ: אני, עמיר פרץ, בנם של רחמה ודוד, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

עמיר פרץ: (חותם על ההצהרה)

יריב לוין: בשעה טובה ובהצלחה.

יריב לוין: השר רפי פרץ.

רפי פרץ: אני, רפי פרץ, בן יוסף, זכרו לברכה, ומרגלית, תיבדל לחיים טובים, מתחייב כחבר הממשלה, בעזרת השם, לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

רפי פרץ: (חותם על ההצהרה)

יריב לוין: בשעה טובה ובהצלחה.

רפי פרץ: בהצלחה לך, אדוני היושב-ראש.

יריב לוין: תודה רבה.

יריב לוין: בהצלחה.

יריב לוין: השרה אורית פרקש הכהן.

אורית פרקש הכהן: אני, אורית פרקש הכהן, בת מיכאל-יחיאל ושושנה, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

אורית פרקש הכהן: (חותמת על ההצהרה)

יריב לוין: בשעה טובה.

יריב לוין: בהצלחה.

אורית פרקש הכהן: בהצלחה, יריב.

יריב לוין: תודה.

יריב לוין: השרה מירי רגב.

מירי רגב: אני, מירי מרים, בת מרסל-מרסדס ופליקס סיבוני, יבדלו לחיים טובים וארוכים, מתחייבת, בעזרת השם, כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

מירי רגב: (חותמת על ההצהרה)

יריב לוין: בשעה טובה.

יריב לוין: בהצלחה.

מירי רגב: יריב, בהצלחה גדולה לך.

יריב לוין: תודה רבה.

יריב לוין: השר אלון שוסטר.

אלון שוסטר: אני, אלון שוסטר, בן יהודה ויעל זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אלון שוסטר: (חותם על ההצהרה)

יריב לוין: בשעה טובה.

יריב לוין: בהצלחה.

אלון שוסטר: תודה, אדוני.

יריב לוין: השר יובל שטייניץ.

יובל שטייניץ: קודם כול, ברכות לך, היושב-ראש.

יובל שטייניץ: אני בטוח שתצליח.

יריב לוין: תודה רבה.

יובל שטייניץ: אני, יובל שטייניץ, בן מינה, זכרה לברכה, ודן, ייבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יובל שטייניץ: (חותם על ההצהרה)

יריב לוין: בשעה טובה ובהצלחה.

יריב לוין: השר יזהר שי.

יזהר שי: אני, יזהר שי, בן ישעיהו ותמר, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יזהר שי: בהצלחה אדוני.

יזהר שי: בשעה טובה.

יריב לוין: תודה רבה.

יריב לוין: בשעה טובה והמון הצלחה.

יריב לוין: השר איציק שמולי.

איציק שמולי: אני, איציק שמולי, בן חיים ונחמה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

איציק שמולי: (חותם על ההצהרה)

יריב לוין: בשעה טובה.

יריב לוין: בהצלחה.

איציק שמולי: תודה, אדוני.

איציק שמולי: בהצלחה גם לך.

איציק שמולי: השרה פנינה תמנו.

פנינה תמנו: תודה, אדוני היושב-ראש.

פנינה תמנו: אני פנינה-פנטה תמנו שטה, בת וורקו-מנשה-נוואדאג' וטדלה-מזל שטו, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את ההחלטות של הכנסת.

פנינה תמנו: תודה, אדוני.

פנינה תמנו: (חותמת על ההצהרה)

יריב לוין: בשעה טובה.

יריב לוין: בהצלחה גדולה לך, וכמובן לכל חברות וחברי הממשלה.

יריב לוין: חברות וחברי הכנסת, בכך הסתיים הליך הצהרת האמונים של חברות וחברי הממשלה.

יריב לוין: תם סדר-היום.

יריב לוין: הישיבה הבאה תתקיים ביום שני, כ"ד באייר התש"ף, 18 במאי 2020, בשעה 16:00.

יריב לוין: ישיבה זו נעולה.